
TÁJÉKOZTATÓ. 


Bizony  sok  színből  kell  a festéket  összerakosgatni,  míg  a szürke  alapon 
színesen  és  igazán  kidomborul  egy-egy  képecske,  a mely  önálló,  de  azért  úgy 
össze  van  szőve-fonva  a néppel  és  a varrottassal,  mint  a fodorvászon  beverője 
a felnyuj tójával. 

Apró  regények,  még  apróbb  ethnografia  és  sok,  sok  Kalotaszeg  Össze- 
tételéből fog  állni  ez  a könyv.  Mert,  ha  nem  lesz  is  mind  varrottas,  de  mind 
Kalotaszeg  lesz  és  mind  egészen  megtörtént  dolog.  Csak  egyért,  a minek  már 
a czíme  is  «Rege»  nem  állok  jót. 

És  a méh  sem  gyűjti  több  virágról  a mézet,  mint  a hány  parasztházzal, 
szép  leánynyal,  zsémbes  öreggel  és  rég  nem  szellőztetett  tulipános  ládával 
volt  közöm,  a míg  megteremthettem  a varrottas  házi  ipart.  E közben  aztán 
bő  alkalmam  nyilt  megfigyelni  a népéletet  minden  nyilvánulásában.  És  most 
helyén  valónak  találom,  hogy  első  sorban  a magyar  leányokat  tájékozzam 
.egyről-másról  a mi  népünk  életéből  s nevezetesen  az  immár  híressé  vált  ősi 
munka  újjászületéséről,  megizmosodásáról  és  érdekes  hódító  útja  némely  moz- 
zanatáról. 

A kalotaszegi  varrottas  az  a magyar  házi  ipar,  melynek  fejlesztését,  lelkes 
terjesztését  rátok  hagyom  örökül;  ti  vagytok  hivatva,  hogy  folytassátok  azt,  a 
mit  én  megkezdtem.  Azért  hallgassátok  csak  meg,  mint  éledt  fel  halottaiból  az 
ősi  munka;  mint  jutott  be  a magyar  királyleány  kelengyéjébe;  mint  utazott  a 
magyar  nádor  leányához:  a belgák  királynéjához;  aztán  miként  ment  az 
Oczeánon  túl  s hogy  jelenben  mint  hódít  Albionban  is.  Tudom  bizonyosan, 
hogy  ez  a tárgy  és  némely  részlet  érdekelni  fog  titeket. 

A miniszter  fölkérésére  kiállítottam  1885-ben  az  országos  kiállításon  a 
kalotaszegi  szobát. 

Több  faluból  szedtem  össze  az  ágyra  és  «rúdra  való »-ra  szükséges  varrot- 
tasokat.  Minthogy  akkor  már  a nép  nem  varrta  ezeket  a munkákat,  kinyit- 
tattam a tulipános  ládákat  s azok  mélyéről  kerültek  elő  a gyönyörű  régi 
varrottasok.  Dédanyákról  unokákra  szállt  az  ősi  munka : féltve  őrzött  kincs. 


TÁJÉKOZTATÓ. 


De  azért  bizalommal  adták  a kezembe,  pedig  akkor  még  nem  is  sejtették, 
hogy  ebből  az  átengedésből  fog  kihajtani  az  a házi  ipar,  mely  már  is  áldása 
ennek  a szép  vidéknek. 

Mikor  a kiállítási  szobában  az  ereszes  zöld  kályhától,  a hires  régi  cserép- 
kancsókig  minden  be  volt  rendezve  épen  úgy,  mint  egy  ide  való  szoba,  akkor 
legelőbb  Rudolf  trónörökös  nézte  meg  és  rendkívül  dicsérte,  különösen  a régi 
eredeti  mintájú  párnahéjakat;  épen  azokat,  melyeket  már  akkor  senki  sem 
varrt  ezen  a vidéken.  Rövid  időre  a megnyitás  után  jött  herczeg  Eszterházy 
Pálné.  A ((Kalotaszegi  szoba » közepén  volt  egy  asztal  beterítve  egy  varrottas 
abroszszal,  a mi  rendkívül  megtetszett  a fiatal  herczegnének  s nyomban  meg 
is  akarta  venni.  De  ott  nem  volt  semmi  eladásra  szánva  és  azonnal  -sürgö- 
nvöztek  nekem,  hogy  mit  tegyenek  ? 

En  rögtön  határoztam  és  erre  az  esetre  írja  dr.  Jankó  János  az  ő érde- 
kes czikkében  (a  Fővárosi  Lapok  1894  decz.  4-iki  számában),  hogy:  «En  még 
ismertem  azt  a szegény  sánta  leányt,  a ki  a régi  varrottasból  feltámasztott 
első  varrottast  varrta  herczeg  Eszterházy  Pálnénak,  mely  egyszersmind  az  első 
pénzért  eladott  darab ».  Úgy  van,  a korán  elhunyt  herczegné,  Croy  Eugenie, 
a Frigyes  főherczegné  testvére  volt  az  első,  a kinek  varrattam.  Aztán  ő volt 
az  is,  a ki  pár  évvel  későbben  oly  lelkesen  terjesztette  ezt  a házi  ipart,  hogv 
Német-  és  Francziaországba  ládákkal  vitette  maga  után  s úgy  árulta. 

Ha  egyszer  valaki  megírja  a kalotaszegi  varrottas  történetét,  — már  pe- 
dig megírják,  mert  ez  egy  nyomot  hagyó  házi  ipar,  — akkor  egyik  főhelyet 
Eszterházy  herczegné  fogja  elfoglalni  épen  a dr.  Herich-pár  mellett,  mert 
dr.  Herich  Károly,  a nem  rég  elhalt  horvát  képviselő  volt  az,  a ki  felhivta  a 
miniszter  figyelmét,  hogy  egy  kalotaszegi  szobát  kellene  bemutatni  a kiállí- 
táson. El  is  jött  e vidékre  és  kirándulásokat  tett  Kalotaszeg  falvaiban  egv 
leendő  népipar  érdekében  s azután  is  segédkezet  nyújtott  nekem  s úgy  támo- 
gatott a kezdet  nehézségeit  legyőzni.  Az  első  varrottas-vásárló  Eszterházy  her- 
czegné volt.  De  hogy  ezt  tehesse,  arra  dr.  Herich  Károlynak  minden  jóért 
melegen  érző  szíve  nyújtotta  az  alkalmat:  az  ő nevéhez  lesz  kötve  ez  a házi 
ipar  mindenha. 

A fájdalmas  megemlékezésnek  egy  fehér  virágát  küldöm  innen  a havasok 
aljáról,  arra  a két  sírra,  melyben  azok  porladoznak,  a kiknek  annyit  köszön- 
het ez  a vidék.  A herczeg  Eszterházy  Pálné  és  dr.  Herich  Károly  emléke 
legyen  olyan  áldott,  a mily  áldásthozó  volt  az  ő nemes  buzgalmuk. 


MÁRIA  TERÉZIA  FŐHERCZEGNŐ. 


A KIRÁLYNÉ  LEPEDŐJE  ÉS  AZ  ARANYOS  FEJKÖTŐ. 


Soha  sem  fogom  elfeledni  azt  az  esetet,  a mi  úgy  felizgatott  akkor  s a 
mi  később  olyan  kedves  emlékké  vált. 

J 

Az  1885-iki  országos  kiállítás  nyarán  Erzsébet  királyné  hazajött;  mert 
Erzsébet  királyné  mindig  hazajő,  mikor  a nemzetnek  gyásza  vagy  öröme  van. 

n 

A mi  nagv  királynénk  ajkáról  gördülő  magyar  szó,  az  O szeméből  hulló  könv, 
a nemzeti  nagv  ünnepre  való  hazatérte,  mind,  mind  melegen  érinti  a mi 
szivünket  s ha  az  lehetséges  volna,  még  inkább  megszeretnők  Erzsébet 
királynét.  De  már  réges-régen  ott  van  O minden  jóravaló  magyarnak  a szive 
közepén ! 

Az  1885-iki  kiállítás  kalotaszegi  szobájában  a gyönyörű  régi  varrottasok 
között  volt  egv  újabb  darab  is,  egy  « Menyasszony-lepedő » ; ez  megtetszett  a 
Felséges  asszonynak  s hozzám  azonnal  jött  a sürgöny,  hogy  ennek  a kíván- 
ságnak nem  lehet  ellenszegülni,  tehát  tudassam  a lepedő  árát.  Erre  a hideg 
borzogatott,  mert  hát  az  a lepedő  nem  olyan  lepedő,  mint  más ! Egy  szép 
fiatal  menyasszony,  Kovács  Erzsi,  sok  unszoló,  rábeszélő  szóra  adta  ide,  hogy 
bemutassam.  « Aztán  baja  ne  essék,  rücskölés  se  érje;  mert  annak  a fodorvászna 
olyan,  mint  a virág,  a varrása,  mint  a gyöngyszem ; a vak  is  láthassa,  hogy 
esztendeig  görnyedtem  alatta,  míg  így  kivarrám ! » 

— Hát  aztán  Erzsi,  nem  adnád  el  ? 

— Jaj,  instálom,  nem  jó  arról  még  csak  beszélni  sem!  Oda  nem  adnám 
ezért  a széles  világért ! — Aztán  kezd  aggódni : 

— De  istenem  uram,  vájjon  nem  is  éri  valami  történet,  valami  rósz,  ha 
arra  messze  viszik  ? 

(A  gy. -monostori  embernek  «arra  fel»  : a havas;  a b. -hunyadinak  «arra 
bé»:  a szőlőhegy;  mind  a kettőnek  s egyátalán  minden  kalotaszeginek  «arra 
messze»:  Budapest.) 

— Mert  instálom,  ilyen  « fehéres#  nincs  több  a hazában  ...  (A  haza  pedig 
a kalotaszegi  embernek  a saját  faluja.) 

Szép  is  volt  az  nagyon.  Akkortájt  már  csakis  a « fehérest))  és  az  irás-utá- 
nit  varrta  a nép,  az  úgvnevezett  «varrottas»  már  réges-régen  kiment  a divat- 
ból. Az  1885-iki  kiállítás  után  én  kezdtem  visszataníttatni  az  ősi  munkát.  Egy 
öreg,  sánta  asszony  még  tudta,  azt  magamhoz  vettem  s azzal  taníttattam  meg 
nehány  leányt,  kik  aztán  a maguk  falvában  terjesztették. 

Igyekeztem  megnyugtatni  a menyasszonyt,  mert  minden  áron  óhajtottam, 
hogy  az  a gyönyörű  darab  díszítse  a kalotaszegi  szobát.  Négy  szél  pompás 
fodorvászonra  volt  varrva,  az  úgynevezett  «tányéros»,  és  olvan  volt,  mintha 
hófel  ér  karfiol  rózsák  duzzadtak  volna  a halványsárgás  fodrosságon. 

Erzsi  erősen  hangsúlyozta,  hogy  bennem  megbízik,  s végre  ideadta  a lepe- 
dőt. Szeptemberben  lesz  a lakodalma,  akkorra  visszavárja,  mert  a nélkül  nem 
lehet  menyasszony  senki. 

És  most  épen  ezt  a féltett  drága  kincset  akarja  a királyné  és  azt  nem  szabad 
mondani,  hogy  annak  nincsen  ára.  Mert  hát  a széles  világot  még  a magyarok 
királynéja  sem  tudná  érette  adni;  de  ha  tudná  is,  azért  sem  adná  a szép 
menyaszony,  legalább  így  mondta. 


I.  A KIRÁLYNÉ  LEPEDŐJE.  — 2.  A HERCZEG  ESZTERHÁZY  PÁLNÉ  ABROSZA.  - 3.  RÁNCZOS  KÖTÉNY.  — 
4.,  5.  ('ÍRÁS  UTÁNI"  RÉGI  MINTA.  — A TÖBBI  « VARROTTAS»  TERÍTŐ. 


Nyomban  befogattam  és  indultam  Gyerő-Monostor  felé.  Ott  terem  az 
igazi  fodorvászon.  Az  a regényes  szép  falu  az  én  szülőföldem  és  szülőföldje 
annak  a kis  menyasszonynak  is.  Megálltam  a leveles  kapu  előtt;  a jó  gazda- 
család szénát  gyűjtött  a kertben,  csak  Erzsi  volt  elől,  a küszöbön  ült  és 
varrta  a menyasszonyingének  a piros  «válfő»-jét.  A mint  meglátott,  a kocsihoz 
futott.  - 

— Instálom,  tán  haza  hozá  a fehéres  lepedőt? 

— Még  nincs  szeptember,  Erzsi,  addig  van  a szónk!  Most  csak  azért 

jöttem  közétek,  hogy  valami  régi  varrottas-minták  kellenének ; nálad  van  a 
láda  kulcsa  ? 

— Nyitva  van,  instálom  ; tüstént  kihányok  mindent,  ha  parancsolja. 

Es  pár  pillanat  múlva  a dédanyák  gyönyörű  munkái  ellepték  a karos 
padokat.  En  pedig  mindazon  törtem  a fejem,  hogy  mi  módon  kezdjem  ezzel 
a kis  leánynyal?  Tudok  velők  bánni,  ismerem  jól  az  eszök  járását,  de  ez  a 
menyasszonylepedő  felette  súlyos  kérdés  volt. 

Erzsi  elmerengve  nézett  egy  pontra ; követtem  a tekintetét.  A mint  ki- 
vette a tulipános  ládából  a pártáját,  felakasztotta  a fogasra  egy  sárga  kancsó 
fölé.  A párta  fehér  gyöngy  bogiárai  ragyogtak  az  ajtón  beözönlő  napfényben, 
a leomló  szalagok  pedig,  mintha  lángoltak  volna. 

A kalotaszegi  leányoknak  legféltettebb  kincse,  drága  ékessége  a fehér- 
gyöngyös párta.  Akkor  teszik  fel  először,  mikor  konfirmálnak  és  akkor  utól- 
szor,  mikor  saját  esküvőjükre  mennek. 

Vállára  tettem  a kezem: 

— Erzsiké!  szép,  szép  ez  a párta,  de  szép  ám  az  aranyos  fejkötő  is! 

Gyorsan  kérdezte : 

— Talán  bizony,  instálom,  látott  egy  szépet  arra  messze  ? 

(A  kis  leány  azt  hitte,  hogy  Budapesten  láthat  az  ember  olyan  fejhez 
simuló,  arany  sujtásos  kis  fej  kötőt,  a milyet  itt  hordanak  a vékony,  fehér 
kendő  alatt.) 

Ez  a vágyakozó  kérdés  egyszerre  jó  útba  igazított: 

— Láttam,  Erzsi,  egy  nagyon,  nagyon  szépet.  Hej ! mint  ragyogna  az  a 
patyolat  kontyoló  alatt ! 

— Nagyon  drága,  instálom  ? 

— Bizony  nagvon  . . . De,  tudod  mit,  Erzsi:  nézz  csak  ide,  hiszen  neked 
van  még  egy  olyan  menyasszonyi  lepedőd,  mint  az  a másik,  hát  ha  annak, 
arra  messze,  jól  megadnák  az  árát,  vehetnél  te  azon  egy  olyan  aranyos  fej- 
kötőt és  még  maradna  belőle  más  egyébre  is  . . . 

Tiltakozva  rázta  a fejét  és  még  a vállát  is  megrántotta.  De  szóhoz  jönni 
nem  engedtem ; élénk  színekkel  festettem  egy  képzeletbeli  aranyos  fejkötőnek 
a szépségét : olyan  gyönyörű  az,  a milyet  még  nem  látott  soha  senki  ezen  a 
vidéken  . . . 

Egyszerre  csak  közbe  szólt  : 

— Aztán,  instálom,  van  azon  arany  rózsa  is  ? 

— Van  bizony  még  arany  tulipán  is ! 

— Arany  tulipán  is  ? . . . Kifutok,  instálom,  édes  anyám  után. 

Kovácsné  asszonyomat  az  arany  tulipán  mellett  még  az  is  érdekelte,  hogy, 
ha  már  Erzsi  rászánná  magát  a lepedő  eladására,  mennyit  adnának  érette, 
mert  ő ennyin  meg  ennyin  alól  nem  adná.  Es  nem  is  adta.  Az  pedig  akkora 
ár  volt,  hogy  én  épen  a felét  sürgő nyöztem  meg  a kiállítás  felügyelőjének. 


margitszigeti  levél. 

Aztán  sajátkezüleg  díszítettem  fel  egy  aranyos  fejkötőt  Ss  azt  mint  meny- 
asszonyi ajándékot  küldtem  el. 

Mikor  bejött  Bánffy-Hunyadra  megköszönni,  azt  mondta: 

— Igaza  vala,  instálom,  hogy  nincs  a « hazában » több  ilyen  gyönyörű- 
séges fikötő. 

És  visszagondolva  erre  a dologra,  dicsekvés  nélkül  el  kell  ismernem,  hogy 
igazam  volt,  mert  csakis  ily  utakon-módokon  lehetett  megteremteni  ennek  a 
népnek  a házi  iparát.  Pedig  ez  a házi  ipar  áldás  itt : ezzel  lendített  sok  fiatal 
leány  a szülők  sorsán  s e mellett  a varrottassal  annyit  szereznek,  hogy  szép 
ősi  viseletöket  is  még  díszesebbé  teszik. 

Azért  mondják  az  erre  utazók,  hogy  a kalotaszegi  leány  egv-egy  lábon 
járó  tulipán,  mert  igazán  virít  nemcsak  fiatal  szépségük,  de  gyönyörű  tájvise- 
letíik  is,  melyet  még  szebbé  tesz  az,  hogy  mindig  tiszták.  Hegyes  orrú,  magas 
sarkú  piros  csizmáikat  csak  akkor  vetik  le,  mikor  a patakban  sulykolnak. 
Igazán,  hogy  lábon  járó,  virító  tulipánok  ők;  s hogy  az  én  vonzalmam  mily 
erős  volt  hozzájuk  mindig,  megmutatja  egy  régen  (1886)  irt  levél,  a mint 
következik : 

MARGITSZIGETI  LEVÉL. 

Szó  sem  lesz  arról  a bájos  legendáról,  mely  ezen  a helyen  úgy  kísérti  az 
embert.  És  a Nvúlsziget  sűrű  pagonyában,  a sötét  kolostor  ablakában  hiába 
rajzolja  a képzelet  a király  leány  fehér,  szent  arczát,  a mint  áhítattal  nézi  az 
eget  s jóslelke  a csillagokból  olvassa  királyi  atyjának  a jövőjét.  Hiába  tárja 
fel  ez  a gyönyörű  sziget  gazdag  szépsége  pompáját,  azokról  én  most  nem 
írok  semmit.  Nem.  Ez  alkalommal  szó  sem  lesz  e kedves  sziget  szépségeiről. 
Bevallom  igazán,  — hiszen  úgyis  mindjárt  kiderül,  — hogy  soha  sem  voltam 
inkább  otthon,  mint  most,  azért  otthonról  szól  a nóta. 

A mint  írok,  ki-kitekintek  az  ablakon  . . . százados  fák  összeboruló 
lombjai  között  annyit  látok  a Dunából,  a mennyi  volt  az  a kicsi,  csörtető 
hegyi  patak  ott  a leánykori  otthon  galambdúczos  kapuja  előtt.  Milyen  jó, 
hogy  csak  ennyit  látok.  Ha  több  lenne,  kevesebbet  mondana  nekem.  De  így 
egészen  előmbe  varázsolja  a gyermekkor  aranyos  világát  s a későbbi  évek 
minden  boldogságát,  előmbe  varázsolja  a mi  ábrándjaim,  törekvéseim,  összes 
szeretetem  központja:  az  egész  Kalotaszeget.  Látom  a kék  zománczczal  öved- 
zett szép  hegyet,  a Vlegyászát,  mely  fiatal  korában  tüzes  belsejének  szikráit 
ontotta;  de  már  megvénült  s kiégett  vulkánja  felett  hó  ragyog;  ősz  fejével 
méltóságosan  néz  le  a vidékre  s talán  tudja  is,  hogy  Kalotaszegre  az  ő mélyen 
barázdolt  ormairól  áradoz  az  a pompás,  balzsamos  levegő.  Abban  a levegőben 
virul  az  arcz  üdesége,  s ragyog  a gyönyörű  tájviselet  színpompája. 

És  a mint  ott  van  a nép  költészete  a mezőn  csengő  dalban,  úgy  ott  van 
valami  igaz  ősmagyaros  Kalotaszeg  hegyei  között : régen  múlt  idők  hagyomá- 
nyos szokásaiból  egy  vidék  sem  őrzött  meg  annyit,  mint  ez  a rész.  Hamisí- 
tatlan igaz  a fogasok  kancsó  sora:  ősanyákról  beszél  az  « ágyfűtűlvaló » -k 

piros  vagy  kék  tulipánja,  a tulipános  ládák  dús  varrottasa,  a padlástverő 
ágyak  vánkosainak  tarajos,  fenyőágas,  hintókerekes  minta- varrása.  Ebből  az 
igazból  kell  kifejlődnie  annak  a jónak,  a mi  keresetforrásává  váljon  egy  olyan 
népnek,  a ki  hű  tudott  lenni  ősei  szokásaihoz,  a ki  megőrizte  az  igazán  ma- 
gyarost úgy  öltözetében,  mint  háza  berendezésében.  A régihez  való  ragasz- 
kodás, mikor  még  nem  keresték  mindenben  a felületes,  könnyebb  oldalt  és 
nem  sajnálták  a fárasztó,  de  jó  munkát,  az  tartotta  meg  Kalotaszegen  a nép- 
rajz számára  azokat  a becses  ősi  dolgokat.  Minden  parasztcsaládnál  van  néhány 
olyan  ruhadarab,  a mire  azt  mondja  egy-egy  nagyon  öreg  egyén:  ebben  még 
a nagyapám  nagyapja,  vagy  a nagyanyám  nagyanyja  esküdött.  Zöld  menték, 
csipkés  kötények  és  selyemmel  varrt  ingvállak,  melyek  már  minden  ragaszkodás 
mellett  is  kimentek  a divatból ; de  azért  megőrizték  épen,  mint  a régi  varrotta- 
sokat  . . . Immár  a varrottas  ébredez : halottaiból  feltámadt  és  nagy  hivatást  fog 
betölteni,  mert  szép  is,  jó  is,  eredeti  is,  a tartóssága  pedig  páratlan. 

Méltó  ez  a « varrottas » és  ez  a fodorvászon  minden  magyar  nő  pártolá- 
sára és  ha  látták  volna  azt  a képet,  a mi  előmbe  tárult  elindulásom  előtt 
pár  nappal,  lehetetlen,  hogy  meg  ne  mozdult  volna  a leghidegebbek  szivében 
is  valami;  egy  hang,  a mi  azt  mondja:  ez  a miénk,  ezt  ne  hagyjuk! 

Utam  azon  a kis  falun  vitt  keresztül,  hol  a Körös  folyó  születik:  a frissen 
kaszált  rendekből  nyári  zápor  verte  fel  azt  a kimondhatatlanul  üde,  balzsamos 
levegőt,  a mely  még  Kalotaszeg  szülöttét  is  édes  mámorba  ringatja.  Az  út 
mellett  utczahosszat  varró-asszonyok  ültek  a leveles  kapuk  előtt : tíz  éves 
leánykáktól  hatvan  éves  vén  asszonyokig;  kezökben  a halványsárga  vászon  s 
azon  virító  régi  hímes  minták;  a rojtos  kredencz-terítő,  a hosszú  aszfaltfutó,  a 
«tányéros  abrosz »,  szóval  mind  az  a munka,  a melyet  én  adtam  a kezökbe : 
tehát  míg  a szénát  forgathatnák,  sietnek  sok  öltéssel  kevés  garast  szerezni,  s 
mily  örömmel  sietnek  szegények;  jól  eső  érzéssel  nézem  a szép  tarka  képet, 
s a falu  közepe  táján  megállítom  kocsimat:  megismernek  s egy  pillanat  alatt 
körülvesznek:  — «Hát,  instálom,  most  megyen  Magyarországra,  hogy  nekünk 
munkát  szerezzen?*)  — «Most. » — «Oh,  hogy  a jó  Isten  áldja  és  segélje  meg! 
Adja  az  Isten,  hogy  térjen  haza  jó  egészségben  és  a mi  számunkra  jó  hírrel !» 

Előttem  lesz  e kép  sokáig;  azok  az  üde  arczú,  reménykedő  tekintetű 
fiatal  leányok,  a hálálkodó  koros  asszonyok,  biztatgató  fiatal  menyecskék,  a 
kik  nem  mehetnek  más  megyékbe  napszámra,  mert  a bölcsőt  nem  vihetik  s 
még  kevésbbé  hagyhatják: 

— Mert,  instálom,  igazán  nem  . lehet  meg  nálunk  nélkül,  — mintha  én 
ezt  nem  érteném,  úgy  magyarázzák  ... 

Jól  van,  csak  varrjatok  ott  a hegyek  között  a pompás  jó  levegőben,  lesz 
gondom  rá,  hogy  a jó  levegőn  kívül  egyébhez  is  jussatok,  csak  varrjatok! 

-K 

A mint  ez  a levél  egy  pár  lapban  megjelent  (1886-ban),  az  ország  minden 
részéből  küldték  az  érdeklődő,  jóságos  izenetet:  mi  is  terjeszteni  akarjuk  az 
életre  keltett  ősi  munkát. 

És  terjesztették  is  csak  úgy  a főherczegnék,  mint  a kasznárnék : szóval 
mindazok,  a kik  nemcsak  magukért  élnek. 


JÓZSEF  FŐHERCZEGNÉ. 

Hogy  a varrottas  és  a fodorvászon  annyira  elterjedt  a művelt  világban, 
ahhoz  nagyban  hozzájárult  a mi  magyar  főherczegiink,  fenséges  családjával 
együtt. 

De  tudjátok-e  mi  az  a fodorvászon?  Az  valami  olyan  különlegessége 
Kalotaszegnek,  a mire  igazán  büszke  lehet.  Nem  készítik  azt  sehol  a világon, 
csak  itt.  Megkísérlik  sok  helyen ; de  nem  sikerül  sehol,  még  a híres  vászon- 
szövő székely  asszonyoknak  sem. 

A fonásában  rejlik  a titka  és  szükséges  hozzá  az  a hosszú,  nagyon  hosszú 
zord  tél,  a mikor  ráérnek  egész  tehetségüket  a jó  fonálnak  szentelni:  mert 
csak  a túlságosan  megserített  fonálból  lesz  fodorvászon.  Minél  apróbb  és  egyen- 
lőbb a vászon  felületén  szétfutó  hullámzás,  annál  szebb  a vászon.  Akkor 
mondja  a kalotaszegi  asszony:  « Olyan  fodor,  mint  a bors;  olyan  erős,  mint 
a talp;  olyan  sárga,  mint  a viasz ». 

Sok  munkával,  nagy  fáradsággal  jár,  míg  a kicsi  kendermagból  fodor- 
vászon lesz  s míg  a fodorvásznat  kiékesítik  azok  a gyönyörű  régi  minták, 
melyek  a mi  Nagyasszonyainkról  maradtak  ránk.  De  higyjétek  el,  nem  keve- 
sebb fáradság  az  sem,  melynek  révén  ez  a munka  eljutott  több  ország  trónjáig. 

Mennyi  fáradság,  míg  a kicsi  kendermagból  a királykisasszony  kelengyéje 
lett,  s még  több,  a mikor  elvándorolt  egy  nagy,  nagy  vizen  át,  hogy  a leendő 
angol  királyné  a mi  fodorvászonunkról  theáztassa  az  ő jóságos  nagyanyósát : 
az  angolok  királynőjét. 

Az  apró  regényekből  — melyek  egy  szóig  megtörtént  dolgok  — majd 
elmesélek  nektek  néhányat,  míg  leírom  a kalotaszegi  varrottas  történetét. 

Erzsébet  királyné  Gödöllőre  vitette  a menyasszonylepedőt  és  Ferenczy 
Ida  alapítványi  hölgy  azt  siirgönyözte  nekem,  hogy  ez  a munka  remek.  Eszter- 
házy  herczegné,  mikor  megkapta  a rózsás  abroszt,  meleg  sorokban  mondott 
köszönetét  és  Ígérte,  hogy  terjeszteni  fogja  ezt  a magyar  házi  ipart.  És  terjesz- 

tette  is  később  olyan  nemes  buzgalommal,  a mint  csak  egy  oly  fenkölt  szel- 
lemű áldott  jó  szívtől  kitelt. 

Az  országos  kiállítás  után  való  télen  behivattam  néhány  magyar  faluból 
több  leányt  és  biztatgattam,  hogy  kezdjenek  varrni:  jó  lesz  az  nekik.  Adtam 
fodorvásznat,-  pamutot,  mintát.  Mikor  a kész  varrás  bekerült,  jól  megfizettem 
a munkát,  hogy  kedvet  kapjanak.  Azután  megvettem  a vásznakat  — még 
pedig  drágán ! — és  ismét  visszaadtam,  hogy  kivarrják. 

így  gyűlt  a munka,  melynek  előállíttatása  nem  csekély  anyagi  áldozatba 
került,  mert  az  igazság  érdekében  ezt  is  jó  tudni.  Akkor  még  fogalmam  sem 
volt  róla,  hogy  mi  módon  fogom  terjeszteni  a varrottast.  Csak  egyszer  rá 
akartam  szoktatni  s jól  begyakorolni  a munkába  e vidék  fiatalságát. 

1 886-nak  a nyarát  a szép  Margitszigeten  töltöttem  családommal  együtt. 
Egy  reggel,  a mint  felnyitottam  ablakomat  és  gyönyörködve  tekintettem  az 
üde  lombok  között  átcsillámló  Dunára : látom,  hogy  a színpompában  úszó 
virágágyak  mellett  csoportokba  tömörül  a fürdőközönség  és  ajkról-ajkra  száll: 
«A  várból  egy  királyi  küldött !»  Ugyanekkor  koczognak  ajtónkon  és  a fürdő- 
orvos lép  be,  egy  pár  igazgatósági  taggal,  a nyitva  hagyott  ajtóban  pedig  ott 
áll  egyenruhában  a « királyi  küldött ». 

A doktor  előadta,  hogy  Klotild  főherczegné  üdvözlete  mellett  azt  kér- 
dezted, hogy  mi  módon  szerezhetne  be  erdélyi  háziipari  munkákat  és  régi 
kanosokat  a tátrafiiredi  villája  földíszítésére? 

Nyomban  írtam  haza,  hogy  azonnal  küldjék  a készletben  levő  varrottast, 
még  azt  a sok  régi  dolgot  is,  melyet  mintának  vásároltam  össze. 

Ez  alatt  Telepy  Károly  festőművész  megbízást  kapott  a főherczegnétől, 
hogy  válaszsza  ki,  a mit  czélszerűnek  ítél  s legyen  jelen  a villa  berendezésé- 
nél. Avatottabb  kézre  nem  is  bízhatta  volna  ezt  az  ügyet. 

Ettől  kezdve  nagyon  felkarolta  Kalotaszeg  háziipari  ügyét  Holdházy 
János,  ki  a akkor  a fiatal  főherczegek  nevelője  volt. 

Most  is  őrzöm  tömör  magyarsággal  írt  szép  irályú  leveleit.  És  bevallom 
őszintén,  hogy  nagy  volt  az  örömöm,  mikor  egy  levelében  arról  értesített, 
hogy  a főherczegné  a varrottas  mellett  érdeklődik  az  én  szerény  irodalmi 
munkáimért  is.  Ugyanis  a fenség  elolvasta  a « Hegyek  közűl»  czimű  kötetet, 
előfizetést  küld  egy  akkor  megjelenő  munkámra  és  küldi  elismerésül  páros 
arczképiiket. 

A József  főherczegpár ! Szívem  nagyot  dobbant,  azután  még  egy  na- 
gyobbat, mikor  a képeken  keresztül  írt  sorokat  elolvastam.  A főherczegné 
szép,  férfias  vonásaival  írta  azt,  a mit  én  el  nem  mondhatok ; de  a mi  meg- 
győzhet arról  minden  embert,  hogy  a fenséges  asszony  magyar  könyveket 
olvas  és  van  elismerő  szava  a magyar  írónőhöz  is.  A főherczegi  család  a 
mi  nyelvünket  beszéli;  ismeri  irodalmunkat. 

Egyszer,  midőn  József  főherczeg  kegyes  volt  egy  könyvemhez  előszót 


JÓZSEF  FŐHERCZEGNÉ. 


IS 


írni,  én  hálásan  megköszönve,  valami  módon  fölemlítettem,  hogy  a fenség 
magyar  író.  Erre  József  főherczeg  egy  gyönyörű  levélben  ezt  mondja:  ((Na- 
gyon köszönöm,  hogy  engem  magyar  írónak  nevezett,  mert  én  eddig  magamat 
csak  czigány  írónak  tartottam ! # Benne  van  ebben  a nyilatkozatban  a magyar 
irodalom  megbecsülése. 

És  ha  Ok  szeretnek  minket,  bizony  a mi  szívünk  is  tele  van  igaz  szere- 
tettel a magyar  főherczeg  és  egész  családja  iránt,  s ha  ezt  a fenséges  családot 
valami  csapás  sújtja,  megüti  az  minden  magyarnak  a szívét.  Még  a nép  közön- 
bösségét  is  átrezgi  valami  igazán  emberi  érzés. 

A múlt,  1895.  évi  királyvárás  alkalmával  történt,  hogv  beállított  hozzám 
egv  öreg  parasztasszony  és  minden  bevezetés  nélkül  kezdte  : 

— Hát,  instálom,  lesznek  zászlós  lányok  f 

Hogy  a zászlós  nrak  kik,  azt  tudja  minden  ember,  de  a zászlós  lányokról 
még  a kalotaszegi  sem  tud,  hahogy  nem  bánífy-hunyadi,  mert  a zászlós  leá- 
nyokat csak  ez  a hely  termi. 

Nagy  örömet,  nagy  gyászt  zászlóval  jelez  az  idevaló  fiatalság.  Csakhogy 
ez  a zászló  nem  afféle  közönséges  zászló  és  épen  ebben  áll  az  eredetisége. 
Ha  fiatal  és  megsiratott  halott  « érkezett#,  a leánysereg  nyomban  összefut  és 
megkezdi  a zászló  készítését.  Negyven-ötven  darab  fekete  kendőt,  hajfonót  és 
fátylat  alkotnak  össze  egy  lombos,  tornyos  halommá  és  úgy  viszik  a koporsó 
mellett ; minél  módosabb  az  atyafiság,  annál  több  a zászló. 

Vizsgák  alkalmával  vagy  mezei  kirándulásokkor  színes  kendőkből  készül 
a zászló  és  a selyemkendők,  piros  hajfonók  gazdag  színpompával  úsznak  a 
napfényben. 

Midőn  a mi  kedves  kis  herczegiink  gyászos  halálával  olyan  nagy  szomo- 
rúság szakadt  ránk,  akkor  kérdezte  azt  az  öreg  parasztasszony : hogy  lesznek-e 
zászlós  lányok  ? 

Én  a várva  várt  királyunk  fogadtatására  értettem  a zászlót : 

— Nem,  instálom!  Azt  tudom,  hogy  oda  örömre  viszik,  készen  is  van 
már  néhány,  akkorra,  mint  a torony  ...  de  nekem  csak  nem  tud  kimenni 
a fejemből  az  az  eset  . . . minden  éjjel  — mert  akkor  nincs  más  dolgom  — 
megsiratom  a József  főherczeg  fiát.  Azért  kérdem,  hogy  vájjon  Istenem  uram, 
arra  messze,  a herczegleányok  készítenek-e  zászlókat  szép  fekete  selyem 
keszkenőkből  ? 

Az  erre  nyert  felelet  nem  elégítette  ki  az  öreget;  egy  kissé  hallgatott 
és  a mit  azután  mondott,  az  a szívemig  ért,  mert  szívből  jött;  azért  is  jegy- 
zem ide : 

— Higyje  el,  instálom,  hogy  leginkább  mégis  csak  az  édes  anyját  saj- 
nálom! Nem  tudja  az  űkeme  bánatát  senki,  csak  az,  a kinek  meghalt  a 
kedves  gyermeke.  Oh  szegény,  szegény  asszony ! Hogy  az  Isten  pusztította 
volna  is  el  azt  a vadmacskát,  mikor  a világra  jött.  Ne  okoza  vala  ilyen  nagy 

bánatot  mindnyájunknak ! Mert,  instálom,  a kiben  csak  egy  mákszemnyi  lélek 
van,  az  mind  megesik  ezen  a gyászos  történeten ! 

Annyi  részvét  s oly  valódi  fellázadás  a vadmacska  iránt  nyilvánult  ennél 
a szegény  asszonynál,  hogy  azt  megindulás  nélkül  nem  tudta  volna  végig 
hallgatni  senki.  Nekem  pedig  még  sokáig  fog  a lelkemben  rezegni  az  az  egy- 
szerű felkiáltás:  «Szegény  édes  anyját  sajnálom!)) 


KALOTASZEGI  GYERMEKEK. 

Egy  darab  üde  tájat  balzsamos  hegyi  levegőjével,  piros  arczú,  piros 
csizmás  apró  népével  jelez  ez  a pár  szó:  Kalotaszegi  gyermekek.  És  a táj 
üdeségében,  a levegő  frisseségében  fogan  meg  az  a mindenek  felett  való  ragasz- 
kodás, mely  élete  fogytáig  melegen  él  e táj  szülöttének  a szivében. 

Minden  magyar  ember  s különösen  minden  hegylakó  erősen  ragaszkodik 
otthonához;  de  oly  mélységes,  fogvatartó  szeretettel  egy  sem,  mint  a kalota- 
szegi. Ezekből  a játszadozó  gyermekekből  hiába  lesznek  elgyöngült  aggok;  ha 
az  élet  zivatara  távol  sodorta  a szülőföldtől,  mindig  erős  vágygyal,  ifjúi  hévvel 
vonzódnak  oda  vissza.  Ott,  hol  szakadozott  hegyek  aljában  kicsi  falvak  fehér- 
lenek s a havasok  kékes  hegylánczolata  felett  fehér  ormával  trónol  a vén 
Vlegyásza,  ott  van  az  ő igazi  otthonuk  mindig.  Ezt  a tájat  nem  feledi  soha  ; 
ez  után  a tiszta  levegő  után  szomjas  mindig  Kalotaszeg  szülötte. 

Természetes,  hogy  a kalotaszegi  gyermek  is  csak  olyan,  mint  széles  e vilá- 
gon minden  gyermek.  Lehet,  hogy  egy  kissé  üdébb,  egy  kissé  tisztább,  mit  talán 
a pompás  levegőnek  és  festői  táj  viseletnek  lehet  tulajdonítani,  de  azért  gyer- 
mek. Csecsemő  korában  épen  úgy  lekötözik  szegénykét  keskeny  kis  bölcső- 
jébe, mint  sok  más  vidékbelit  s épen  olyan  egészséges  álmot  alszik  rabhely- 
zetében, mint  akár  a székely  kis  góbé,  vagy  havasi  mokánv.  Aztán  lábra  kelve 
játsza  a «nagyosdit».  Azt,  a mit  szülőitől  lát  s a mit  épen  olyan  komoly  do- 
lognak tart,  mint  azok. 

Kalotaszeg  több  falvában  deszkát  és  fát  szállítanak.  Ez  a nép  kenyér- 
keresete.  Ezekben  a falvakban  a gyermeksereg  megteszi  havasnak  a kertvégi 
bozótot  és  tövist.  Azt  levágja,  kis  szekerére  rakja  és  indulnak  messze,  messze, 
«Magyarországra».  A bánffy-hunyadi  nép  kereskedő  szellem:  a férfinép  marhával, 
gabonával  üzérkedik,  karcsú  délczeg  asszonyai  pedig  ott  árulnak  naphosszat 
az  országút  mentén.  így  hát  piaczosdit  csapnak  a gyermekek  is  és  egy  cseppet 
sem  kíméletesebbek,  mint  a nagyok.  Csak  úgy  korholják  egymást,  mint  édes 
anyjok  a havasi  oláhot. 

Kalotaszeg  népe  élete  fogytáig  meg  nem  tanul  egy  idegen  nyelvű  mon- 
datot és  kényszeríti  a vele  érintkezőt,  hogy  az  ő nyelvét  beszélje. 

Mikor  a bánffy -hunyadi  gyermek  kinő  a «piaczosdi»-ból  s az  igazi  piaczra 
még  nem  való:  vasárnapi  mulatsága  abból  áll,  hogy  sorjába  fogódzik  serdülő 
leánv  és  fiú.  Az  első  pár  kaput  nyit  s az  egész  viruló  sor  énekelve  búvik  át 
a kapun.  Igv  rójják  végig  az  utczákat  nem  kis  csodálatára  az  idegennek,  a ki 
így  egvszerre  gyönyörködhetik  a helység  virágaiban.  Tudják  is  ezek  a szépen 
fejlődő  délczeg  leánykák,  hogy  ragyogó  tájviseletiik,  ragyogó  fiatalságuk  meny- 
nyire hat  minden  utasra. 

Már  a « falusi))  (így  nevezi  a bánffy-hunyadi  mindazokat,  a kik  nem  ott 
laknak)  a serdülő  korban  másként  mulat.  Az  utcza  helyett  kimegy  a vadvirá- 
gos rétre,  ott  cziczét  fut,  labdázik  s alkonyaikor  virágbokrétával  tér  haza.  Jó 

szívvel  ad  néhány  szál  virágot  az  utczaajtókban  üldögélő  koros  asszonyoknak, 
a kiknek  erre  valami  édes  meleg  érzés  járja  át  a szívüket  : mikor  még  ők  is 
a virágos  mezőn  cziczéztek  ! 

De  míg  az  a boldog  fiatalkor  eljön,  a kalotaszegi  gyermeket  is,  mint 
minden  más  gyermeket,  hét  éves  korán  túl  iskolába  hajtja  a törvény  és  ezt 
nem  minden  szülő  veszi  áldásnak.  Többen  vannak,  a kik  azt  mondják,  hogy 
ugyan  mi  köze  van  másnak  az  ő gyermekükhöz?  Miért  kivánják,  hogy  az 
iskolába  csavarogjon,  mikor  otthon  dolog  van ! 

Aztán,  mint  minden  más  gyermeknek,  úgy  a kalotaszeginek  is  legnagyobb 
szüksége  van  az  édes  anyára.  Haj  ! de  a sanyarú  körülmények  épen  az  anvától 

fosztják  meg  a kalotaszegi  gyermeket  egész  nyáron  át.  Kevés  az  a szerencsés 
gyermek,  a kinek  szülői  olyan  tehetősek,  hogy  el  ne  kelljen  távozniok,  más 
megyék  dúsabb  tájain  keresni  az  «élet»-et. 

Kalotaszeg  bájos  völgyei,  szaggatott  bérczei  a havasi  táj  jellegével,  üdén, 
bársonyosan  zöldéinek.  A fák  lombjai  még  augusztusban  is  májusi  hamvas- 
sággal  bólintgatnak  a tiszta,  balzsamos  levegőben  és  ez  a levegő  egészséges 
hullámzásba  hajtja  a vért  és  a kékkel  zománczozott  hegyek  is  nagyon  szépek . . . 
De  van  egy  nagy  baj : a zöldbársonyos,  vadvirágos  mező  nagyon  kövecses 
talajt  borít,  melyben  nem  igen  terem  a tiszta  búza,  ezért  kénytelen  a nép, 
hogy  dúsabb  rónákra  széledjen,  megkeresni  a télire  valót.  Pedig  a kalota- 
szegi tél  nagyon  hosszú  tél ! 

Már  junius  elején  megkezdi  a nép  a kivándorlást,  a mint  mondja,  «arra 

messze  Magyarországban.  Es  ha  csak  a férfi  menne,  az  erőtől  duzzadó  fiatal 
leány : de  elmegy,  — mert  el  kell  mennie,  — a szegény  gyönge  anya  is,  a ki 
után  néha  öt-hat  kis  gyermek  sir ; sir  a legelszomorítóbb  állapotban.  Ilyenkor  a 
fehér  ingecskés,  rózsás  arczú  kis  teremtésekből,  halvány,  gondozatlan,  piszkos, 
szánandó  alakok  válnak.  Egy  része  — az  apraja  — ki  sem  lábolja  azt  az  elha- 
gyatottságot ; a megmaradótoknak  pedig  igen  nagy  részéből  nyomorék  lesz. 
Ezért  van  a szegényebbek  között  annyi  sánta.  Lám  a módosabb  gazdák  gyer- 
mekei szép  szálas,  délczeg  alakok.  Az  édes  anyjok  nem  ment  a bölcső  mellől 
kenyeret  keresni. 

Az  eltávozó  nép  után  szomorú  látványt  nyújt  a kék  ablakkeretű  házacs- 
kák tája.  Egy-egy  elaggott  öregre  bizzák  az  unokákat.  Még  szerencse,  ha  az  öreg 
asszony  és  nem  férfi,  mert  valamicskével  többet  tud  segíteni  magukon.  A sze- 
gény öreg,  még  ha  jobb  módban,  jobb  erőben  lenne,  akkor  sem  igen  boldo- 
gulhatna egymagára  annyi  apró  gyermekkel.  így  pedig  épen  szaporítja  azoknak 
a számát,  a kiknek  szintén  ápolásra  lenne  szüksége. 

Gyakori  eset,  hogy  az  édes  anya  gyermeke  elválasztását  is  akkorra  ha- 
lasztja, mikor  elmegy.  Ez  aztán  még  szomorúbb.  Tanúja  voltam  egy  ilyen 
jelenetnek. 

Összegörnyedt,  köszvényes  kezű  öreg  asszonyra  bízta  két  leánya  és  menye 
apró  gyermekeit.  A vő  egy  fejős  tehenet  kötött  az  ólba,  hogy  legyen  a gyer- 
mekeknek tej.  Ez  minden  esetre  a jobb  körülmények  közé  tartozik.  Csakhogy 
a szegény  öreg  asszonynak  még  szaporította  a dolgát,  mert  sok  ház  kilincsét 
megforgatta,  mig  a jó  gazdák  telkén  akadt  egy  olyanra,  a ki  hajlandó  volt  a 
más  tehenét  megfejni. 

Mikor  az  udvarra  léptem,  akkor  biczegett  befelé  az  öreg  asszony  a habzó 
tejjel.  Köszönt  és  nyomban  előadta,  hogy: 

— Instálom,  a szegénynek  a szerencséje  is  szegény!  Róhatom  az  utczákat, 
mig  akad  egy  jó  lélek,  a ki  megszán  és  fejni  jő.  Hej  pedig  hogy  elsírta  már 
magát  az  a gyermek,  mert  most  válik  a szegényke. 

— No,  akkor  kínálja  meg  gyorsan  szegényt.  Én  is  bemegyek,  mert  egy 
régi  abroszt  keresek. 

Beléptem.  A magas  küszöbű  kis  szobában  vagy  hét  gyermek  zajongott. 
Kettő  ütötte  egymást  és  ordított,  a legkisebb  egy  lyukas  székben  állott  és 
szintén  ordított.  Kimerülve,  elkékülve  már  inkább  hörgött  csak  szegényke. 

— Kínálja  meg,  kínálja  meg  gyorsan,  szegény  kis  jószágot! 

De  mig  az  öreg  odabiczegett  volna,  a már  járni  tudó  unokák  útját  állták 
és  mint  kis  vadállatok  követelték  a tejet.  Mindenik  kapott  annyit,  hogyha  nem 
lakott  is  jól,  de  az  éhségük  csillapult  és  elhallgattak.  De  a kicsi  egy  pár  korty 
után  újból  sírni  kezdett. 

— Fektesse  le  a szegényt  és  kínálja  meg  újból. 

A mi  megtörtént.  A gyermek  még  szipogott  egy  kissé,  azután  kimerülve 
elaludt.  Szája  szöglete  meg-megrándult,  kis  tüdejéből  egy-egy  zokogásszerű 
sóhaj  tört  fel.  Aztán  elcsöndesedett,  csak  néha  czupogtatja  kis  ajkát.  Bizonyo- 
san azt  álmodja,  hogy  az  édes  anyja  ölében  van  és  szopik.  Szegényke ! Leg- 
alább álmában  érezze  azt  az  ápolást,  melyre  ilyen  állapotában  úgy  rá  volna 
szorulva. 

Hát  vájjon  a szegény  édes  anya  mit  álmodik,  a mint  ott  alszik  a dús 
búzakévék  alatt  és  fáradt  tagjai  meg-megrándulnak  a szunyogcsipések  szokat- 
lanságától. 

És  a mint  végignézek  a szegényes  kis  szoba  ápolatlan,  szipogó  népén, 
elgondolom,  hogy  ezeknek  még  a jobb  sors  jutott.  Hát  a hol  nincs  sem  nagy- 
anya, sem  pedig  fejős  tehén?  A kik  ott  maradnak  isten  számra  . . . Oh,  de  ez 
olyan  sötét,  olyan  szomorú  kép,  hogy  a festéséhez  sokkal  edzettebb  idegek 
kellenének. 

Végig  borzogatja  az  embert  az  irtózat,  ha  azokra  a szerencsétlen  áldoza- 
tokra gondol,  kiket  a hazatérő  disznócsorda  szétmarczangolt  ...  és  még  sem 
ezek  a legnagyobb  martirok  a védelem  nélkül  maradt  gyermekek  között  . . . 

Az  öt-hat  éves  gyermek  már  ösztönszerűen  igyekszik  magán  segíteni. 
Gondolkozni  kezd,  hogy  egyszer  volt  jobban  is;  de  hát  mi  okozta  azt?  Akkor, 
ha  éhes  volt  — régen,  régen,  mikor  a fákról  úgy  hullt  a virág,  mint  a hó,  — 
édes  anyja  tüzet  gyújtott  s valami  módon  ezután  csak  enyhült  az  éhsége.  Hogy 
az  mi  módon  történt,  azt  nem  tudja ; de  annyi  egészen  bizonyos,  hogy  tűz 
volt  a dologban  és  a tűz  után  mindig  valami  kellemes  érzés  következett. 

így  hát  irinden  igyekezetét  arra  fordítja,  hogy  valami  módon  tüzet  élesz- 
szen  ő is.  Hogy  hova?  Az  épen  nem  lényeges,  a fő  az,  hogy  tűz  legyen.  Ha 
ez  sikerül,  akkor  minden  jó  lesz.  És  fájdalom,  minden  nyáron  sikerül:  minden 
nyáron  van  Kalotaszeg  valamelyik  falvában  egy-egy  akkora  égés,  mely  után 
födél  nélkül  marad  a sok  szerencsétlen  család,  a ki  soha  sem  fogja  megbocsá- 
tani a kis  öntudatlan  gyújtogató  bűnét.  Van  rá  példa,  hogy  ilyen  eset  miatt 
egy  egész  emberöltőn  keresztül  tart  a gyűlölködés,  «mert  hát  ha  föl  nem  per- 
zseli vala  a nagyapám  telkét  a te  nagyapád,  akkor  jobb  módban  lennék  most!» 

Es  ha  eljő  az  idő,  hogy  a varrottas  egy  meggyökeresedett  házi  ipar  lesz, 
akkor  más  képet  fog  nyújtani  a kicsi  telkek  tája.  Akkor  az  édes  anyák  nem 
lesznek  kénytelenek  odahagyni  parányi  gyermekeiket. 


ÖZV.  Dr.  HERICH  KÁROLYNÉ. 

Ez  a név  oly  szoros  kapcsolatban  van  a kalotaszegi  varrottassal,  mint  minden- 
nel, mi  az  emberbaráti  nemes  érzések  kútforrásából  nyeri  a tápot.  A hol  igaz 
ügyért  igazán  kell  tenni  valamit,  ott  a Herich  Károlyné  csodálatra  méltó  tevé- 
kenysége csodadolgokat  mível.  Csak  ha  az  ész  a szívvel,  a jóindulat  az  akarat- 
erővel, a tárgyhoz  való  értés  a munka  szeretetével  párosul,  csak  akkor  lehet 
annyi  üdvös  dolgot  végezni,  mint  végez  ez  a derék  fiatal  asszony.  És  Herichné 
soha  semmit  sem  tesz  hiúságból,  sokkal  nemesebb  czél  vezérli:  a valódi 
emberbaráti  szeretet.  Ezt  sokszor  volt  alkalmam  tapasztalni  és  tudom  bizo- 
nyosan, hogy  tőlem  is  jobb  néven  venné,  ha  nem  Írnék  róla.  De  a varrottasról 
beszélni  az  ő neve  nélkül  teljes  lehetetlen. 

A házi  ipar  iránt  való  érdeklődését  férjétől  sajátította  el,  valamint  nagy 

hatással  volt  a még  csak  gyermekasszony  fejlődésére  az  a magas  röptű,  szé- 
les látókörű  nagy  műveltségű  térj  szelleme.  A fogékony  fiatal  lélekbe  ő cse- 
pegtette azokat  a nemes  érzéseket,  hogy  a jót  magáért  a jóért  kell  cselekedni; 
gyönyört  lelni  a másokért  való  munkásság  fáradalmában  ; szánni  a nyomort, 
támogatni  a gyöngét,  szeretni  a szépet  igaz  lelkesültséggel  úgy,  a mint  ő 
szerette.  A férj  ereiben  egy  rész  olasz  vér  is  csörgedezett  s lángoló  szeretettel 
hevült  a szépművészetekért;  gyakran  időztek  Olaszországban  s művész  lélekkel 
élvezték  mindazt  a gyönyört,  melyet  az  olasz  föld  nyújt.  Az  érzéssel  és 

tudással  párosult  eszme  utat  tört  magának  a legmagasabb  palotákig,  a hol 
kitüntetéssel  fogadták  dr.  Herich  Károlyt  bájos  fiatal  feleségével. 

És  ezt  a fiatal  asszonyt  sem  kerülték  el  a megpróbáltatások  nehéz  nap- 
jai, a mikor  kiváló  egyéniségének  egész  hősiségével  küzdött.  A mit  ő akkor 
tett,  azt  csakis  valódi  hőslelkek  tudják  megtenni  . . . Aztán  hitvesi  egére  mély 
gvász  borult;  de  ez  a gyász  nem  fedte  el  jó  szive  elől  az  emberi  nyomort. 
Nagy  lelki  ereje  nem  engedte,  hogy  csak  a saját  bánatának  éljen.  Első  sor- 
ban, mint  a leggyöngédebb  leány,  legjobb  testvér  ott  volt  mindig,  ha  a 
családban  szükség  volt  a segítségére.  Már  pedig  a hajlott  kornak  és  a bölcsők 
kicsiny  lakosainak  gyakran  van  szükségük  a szeretetteljes  ápolásra  s Herichné 

a betegápolásban  is  páratlan,  ezt  módomban  volt  tapasztalni.  « Emelt  lélekkel 
fogadta  el  az  élet  küzdelmét  a szó  teljes  értelmében,  a ki  mindenkor  és  min- 
denkép eleget  igyekszik  tenni  kötelességének,  ki  önmagára  nem  gondolva, 
nagyobb  czélnak,  nemesebb  ideálnak  szánta  az  életét  és  a társadalom  lelki- 
ismeretes,  buzgó  munkása».  De  még  milyen  buzgó  ! Ez  a nemes  buzgalom 
vezette  odáig,  hogy  a Mária  Dorottya  egyesület  és  a Tanítónők  otthonának 
az  élén  álljon,  hol  épen  olyan  odaadó,  lelkes  buzgalommal  teljesíti  köteles- 
ségét, mint  akár  a népkonyhánál.  Hej ! pedig  a népkonyhát  nagyon  a szivén 
hordja,  el  nem  mulasztana  egy  órát,  mert  ki  tudja,  addig  mint  néznének  utána 
annak,  hogy  minden  szegény  tisztességesen  kikapja  a saját  részét;  de  meg  ki 
is  gyönyörködne  olyan  tiszta  örömmel  egy-egy  szegény  gyermek  jó  étvá- 
gyában ! 

És  mindezek  felett  áll  az  a jóságos,  határt  nem  ismerő  fáradságos  munka, 
melylyel  a kalotaszegi  házi  ipart  gyámolítja.  Elkezdte  1885-ben  az  országos 
kiállításon  és  folytatta  mindig,  minden  alkalommal ; különösen  nagy  sikert  ért 
el  Bécsben,  midőn  az  osztrák  múzeumban  először  mutatta  be  a kalotaszegi 
varrottast.  Nagy  kelendőséget  szerzett  a szép  munkának  és  épen  jókor  jött, 
mert  előbb,  ha  vonakodott  is  a nép  munkát  vállalni,  de  később,  midőn  érezte 
a munka  áldását,  ugyancsak  tolult:  «mert  hát  instálom,  mégis  csak  segít  a 

nyomorúságunkon  a tű».  És  immár  sokkal  több  varrottast  tudtak  előállítani, 
mint  a mennyit  el  lehetett  adni  s a mily  arányban  nőtt  a varrottas  halom, 
olyan  arányban  fogyott  a pénz,  a sok  pénz  ! Erős  aggodalom  szállt  meg,  hogy 
vájjon  mi  lesz  már?  Lehet-e  ezt  így  folytatni?  És  lehetett,  mert  Herich 
Károlyné  híven  teljesítette,  a mit  kitűnő  férje  egy  jeles  művében  az  ((Ipar- 
művészeti tanulmányok)) -bán  irt.  «A  házi  ipart  a nép  körében  kell  ápolni. 
A régi  traditiókat  gondosan  fenn  kell  tartani  és  óvatosan  tovább  fejlesz- 
teni, mert  nincs  csodálatosabb,  mint  valamely  népnek  művészeti  tevékeny- 
sége. Minden  időben  a nagy  művészek  a művészi  hajlamú  népnek  töme- 
géből emelkedtek  ki  . . . El  nem  vitázható  azonban,  nevezetesen  a házi 
iparra  vonatkozólag,  miszerint  feladata  abban  áll,  hogy  czikkei  számára  a 
közgazdaságilag  kívánatos  kelendőséget  eszközölje  ki  és  hogy  ezt  nevezetesen 
abban  keresse,  hogy  a fogyasztási  czélokhoz  simulj  on».  Ilyen  buzgó  támo- 
gatással érhettem  el  csak  azt  a sikert,  hogy  a nép  között  a régi  alapon  az 
ősi  minták  után  modern  czéloknak  megfelelő  munkák  készülnek  és  immár 
hódítanak  az  oczeánon  túl  is. 

Nemzeti  nagy  ünnepünkön  szintén  Herich  Károlynéra  vár  diadalhoz 
juttatni  az  igazi  varrottast,  azt  az  ősi  munkát,  melyet  az  1885-iki  országos 
kiállításon  támasztottunk  fel  halottaiból.  És  a mi  rá  vár,  az  nem  vár  hiában! 
A mit  ő végez,  az  jól  van  végezve,  a jól  végzett  munkán  pedig  áldás  van: 
sok,  sok  kalotaszegi  szegény  leány  áldása  ! 

Rövid,  de  igaz  kis  történet.  Még  a nevét  sem  változtatom  el  annak  a 
kis  leánynak.  Ki  tudja,  hát  ha  az  ország  valamelyik  részében  szeme  elé  kerül, 
a mit  róla  írtam  és  akkor  bizonyosan  hiszem,  hogy  életjelt  ad  magáról  s ha 
teheti,  elmondja,  miként  él  most? 

Kis  Ilona  a neve  és  igazán  kicsiny  volt,  mikor  egyszer  csak  végigfutott 
a faluban  az  a hír,  hogy  a kis  leány  anyja,  Biró  Kata,  nem  jött  haza  a többi 
aratóval.  «Ott  maradt  Magyarországon  ...»  mondták  a hazatérők. 

Érdeklődtem,  tudakozódtam  az  elhagyott  kis  leány  után.  Különösen  az 
apró  leánykákat  faggattam,  a kik  már  kezdték  megszokni,  hogy  varrást  kérjenek. 
Kezdetleges  munkácskáik  árát  összegyiijtögették  és  reménykedve  várták  a 
vásárt,  hogy  fersinget  vegyenek  rajta.  Immár  akadt  a hét-nyolcz  éves  leánykák 
között  olyan  is,  a ki  egészen  a varrottasból  ruházkodott;  ez  aztán  még  inkább 
buzdította  a többit.  Néha  annyi  apróság  csődűlt  be  varrást  kérni,  hogy  azt 
sem  tudtam,  mit  adjak  nekik.  A buzgalmukat  nem  akartam  csökkenteni  s 
azért  egyet  sem  bocsátottam  el  a munka  és  jó  szó  nélkül. 

Egy  kedden  ismét  összegyűlt  a nép,  — mint  minden  kedden  és  vasár- 
nap, — vén  asszony,  fiatal  menyecske,  eladó  lány  és  sok  apró  lányka.  Az 
utóbbiak  közül  feltűnt  nekem  egy  érdekes  arczű  szép  gyermek.  A mint 
szemléltem,  egy  menyecske  meghúzza  a ruhámat  és  odasúg:  «Instálom,  ez  a 
Biró  Kata  elhagyott  cselédje  . . . azé,  a ki  harmad-idén  odamarada  Magyar- 
országra ».  Aztán  elmondta,  hogy  az  még  nem  tud  varrni  és  le  akarták  beszélni, 
hogy  hozzám  jöjjön;  de  elfutott  magára  s az  Isten  tudja,  hol  kuttoga  a 
réggel  óta  ? 

Mikor  a tömeg  távozott,  kiléptem  az  udvarra  és  odaszólítottam  a kis 
leányt : 

— Jer  ide,  apróság  és  mondd  el,  hogy  miért  jöttél? 

Egyszerre  elhalványúlt  s nagyon  ijedten  nézett  rám. 

Leszakítottam  egy  rózsát. 

— Úgy-e  virág  kell  ? 

Bájos  kis  arcza  még  fehérebb  lett,  tekintete  még  rémültebb  s egy  pillanat 
alatt  lehanyatlott  a virágok  közé ; nyitva  maradt  duzzadt  kis  ajka  épen  olyan 
volt,  mint  a ráhajló  fehér  rózsa  szirma.  Pár  perez  múlva  magához  térítettük 
s akkor  már  rimánkodást  fejezett  ki  az  a sűrű  pilláktól  árnyalt  sötét  szempár: 
igazán  nagyon  szép  volt. 

— Varrásért  jöttem  . . . 

Aztán  félt  szegényke,  hogy  talán  nem  bízom  a tudományában,  gyorsan 
és  mégis  akadozva  tette  hozzá : 

— Megtanulom  ...  de  tudom  is  . . . igazán  megvarrom,  mert  . . . mert 
fersing  . . . 

Elakadt.  Siettem  kisegíteni,  hogy  ismét  el  ne  aléljon. 

— Hogy  ne  tudnál,  te  kicsi  Ilona!  Csak  ne  félj,  kapsz  varrást.  Hozzatok 
ki  csak  egy  kendőcskét ! Tudom,  hogy  nem  rontod  el  (pedig  azt  hittem,  elrontja 
még  inkább,  mint  a többi.)  No  nézd,  apró  csillagot  varrsz  a négy  szegletbe. 
De  ne  siess,  nem  baj,  ha  nem  varród  is  ki  a vásárig,  azért  mégis  kikapod  a 
fersingre  valót. 

Erre  a biztatásra  szeme  fölcsillant,  arcza  kigyúlt,  elkapta  kezemből  a 
a munkát  és  futásnak  eredt.  Hiába  kiáltottam  utána  és  biztattam  puha  kalácscsal, 
vissza  sem  nézett,  csak  futott. 

Mily  erős  felindulásban  remeghetett  a gyermek  szíve,  midőn  ösztön- 
szerűen  megérezte,  hogy  most  teszi  az  első  lépést  az  élet  útján  az  önfentar- 
tásért  és  egészen  egyedül  áll  a nagy  küzdelemre. 

Aztán  az  Anna-napi  vásárkor  újból  megjelent.  Most  már  nem  mutatott 
olyan  módnélkül  való  félelmet,  de  azért  még  mindig,  mint  egy  remegő  őzike, 
úgy  nézett  körül  a nagy  barna  szemével.  Nyomban  meg  akartam  nyugtatni 
és  mosolyogva  szóltam  hozzá : 

— No,  kis  lányom,  úgy  látom,  lesz  fersing!  Hadd  lássuk,  mennyit  varr- 
tál már? 

— Hát  az  egészet,  instálom ! 

És  diadallal  rázott  egyet  a kendőn.  Szépen,  hibátlanúl  és  nagyon  gyorsan 
varrta  meg  azt  a nehéz  kézi  munkát,  mely  a fodorvászonra  esik.  Én  pedig 
odatartottam  a többi  kis  lány  elé : 

— Lássátok,  hogy  közietek  a legkisebb  varr  legjobban ! 

És  ez  nagyon  hatott.  Ettől  kezdve  varrtak  úgy  a nyolcz-kilencz  éves 
leánykák,  hogy  fel  tudtam  használni  a munkájokat;  mert  az  igazság  okáért  be 
kell  vallani,  hogy  addig  a buzdításúl  adott  apró  munkák  hasznavehetetlenek 
voltak  és  a családomban  levő  gyermekseregnek  szolgáltak  a «boltosdi»  játékhoz. 

Azóta  a parányi  leánykák  bámulatos  kitartással  varrják  a fárasztó  varrot- 
tast  és  többen  eldicsekednek  vele,  hogy  ők  már  nemcsak  fersinget,  de  kis 
malaczot  is  szereztek  a tűjökkel . Erre  az  idegen  mosolyogva  néz  az  aprósá- 
gokra, mire  azok  neheztelve  vetik  oda : 

— No,  ha  nem  hiszi,  menjen  Gyarmathynéhoz,  majd  megtudja  ott! 

Meg  is  tudták  többen  és  csodálták  mindannyian. 

Egy  ilyen  jelenetre  mondta  egyszer  Herich  Károly:  «Ez  annyira  meg- 
kapó, hogy  le  is  fogom  írni!»  Bár  megtehette  volna,  mert  ő volt  erre  a leg- 
hivatottabb,  mert  nála  nélkül  meg  sem  kezdődött  volna  ez  a házi  ipar. 

És  a kis  Ilona  példája  buzdított  tovább,  pedig  a szép  kis  lány  már  nem 
volt  a társai  között. 

Azóta  hírét  sem  hallottuk  Kis  Ilonának.  Most  lehet  úgy  tizenhat-tizenhét 

éves:  vájjon  varr-e  még  varrottast?  És  gondol-e  néha  szülőfalvára  s a szülő- 
faluban hagyott  kis  társaira!  Azok  immár  mind  felserdült  hajadonok  s hogy 
őt  sokszor  emlegetik,  azt  biztosan  állíthatom.  Még  azt  is  hozzátehetem,  hogy 
itthagyott  társai  a becsületes  munka  után  már  nemcsak  fersinget,  de  fehér 
gyöngyös  pártát  is  vásároltak,  mely  szépen  ékíti  a fiatal  leányok  fejét  . . . 

Hej ! ha  a szép  Biró  Katának  nem  kellett  volna  távoli  rónákon  keresni 
a munkát,  most  az  ő szép  leánya  is  pártás  fővel  menne  az  Úrnak  házába,  mint 
a többi ! 

«A  mely  vidéknek  házi  ipara  van,  ott  megszűnik  a nyomor. » És  Kalota- 
szegnek  lesz  házi  ipara,  mert  sokan  vannak,  kik  segítő  kezet  nyújtanak  erre. 
Az  emberben  élő  jó:  az  Isten  tegyen  minden  asszonyszivet  fogékonynyá  a 
nyomor  iránt  és  buzdítsa  kitartásra  az  igaz  ügyek  mellett.  Különösen,  ha  az 
anyák  szivéig  hatna  e gyönge  szózat  és  elgondolnák  a Kis  Ilona  sorsát,  akkor 
bizonyos  lenne,  hogy  a hazai  ipar  felvirágozna  s az  üde  táj  friss  levegője 
mellett  jutna  egy-egy  darab  puha  kenyér  is  a kicsikék  kezébe  ; akkor  a házi 
ipar  lenne  az  az  áldást  hozó  csatorna,  melyen  idegen  országok  pénze  a mi 
földünket  termékenyítené  és  akkor  az  édes  anyák  nem  lennének  rákénysze- 
rülve, hogy  elhagyják  a kis  Ilonákat  . . . 

Tehát,  míg  gyermekszemekből  az  elhagyottság  miatt  köny  fakad,  addig 
ne  pihenjünk ! 


IZABELLA  LŐHERCZEGNŐ. 

Pár  év  előtt  olvastam  két  főherczegnétől  egy-egy  jelmondatot,  mind  a 
kettőt  ugyanegy  eszme  hevíti : a családban  feltalálható  boldogság : 

«Az  anya  legnagyobb  boldogsága  gyermekeinek  nemes  lelkében  rejlik » , 
írja  a Frigyes  főherczeg  ifjú  hitvese,  Izabella  főherczegnő. 

A főherczegasszonynak  ez  ideig  van  hat  szép  kis  leánya,  tehát  hat  tün- 
döklő tiszta  lélek  rejti  az  anya  kincseit.  Bizony  végtelen  nagy  kincs,  tengernyi 
boldogság! 

József  főherczegné  szokott  tiszta  magyaros  irályával  ezt  írja:  «Egy  anya 
valódi  örömét  családjában  lelheti  fel,  magára  vessen,  a kinél  nem  így  van». 

Izabella  főherczegnő  sem  vethet  magára,  neki  is  főgyönyörűsége  az  ő 
szép  családja  . . . De  hát  melyik  jó  asszonynak  nem  az? 

Hála  istennek  elmúltak  azok  a «régi  jó  idők»,  mikor  jámbor  Gyöngyössi 
uramék  « különös  és  méltó  alázatossággal))  magasztalták  a minden  földi  eré- 
nyekben tündöklő  patronussaikat,  ha  volt,  ha  nem  más  érdemük,  minthogy 
véletlenségből  egy  kevéssel  magasabban  találtak  születni.  Az  e fajta  alázatos 
magasztalások  nem  emelik  azt,  a kinek  zengik,  de  az  írót  még  úgy  sem ! 

Izabella  főherczegnőről  hizelkedés  nélkül  lehet  ebben  a könyvben  be- 

szelni ; lehetne  még  akkor  is,  ha  nem  lenne  édes  testvére  herczeg  Eszterházy 
Pálnénak,  a kinek  áldott  nevéhez  oda  van  fűződve  e vidék  házi  iparának  a 
keletkezése.  Eszterházy  herczegné  varratta  a legelső  darab  varrottast ; a 
rózsás  abroszt  egy  szegény  sánta  leány  varrta  és  kapta  azt  a tíz  forintot, 
melyet  később  ezerek  követtek.  (Csak  az  egy  Körösfőre  bement  a varrottasért 
vagy  10.000  forint.)  Azt  az  abrosz-mintát  most  is  «Eszterházyné  rózsásának# 
nevezik.  Ha  akkor  a herczegnének  fel  nem  tűnt  volna  a rózsás  abrosz,  a mit 
ügy  megdicsért,  s a mit  én  nem  tartottam  titokban,  és  később  nem  terjeszti 
olyan  nagylelkűséggel,  kérdés,  hogy  vájjon  a varrottasból  lett  volna-e  a mi 
éltünkben  kalotaszegi  házi  ipar  ? 

És  Izabella  főherczegné  is  örökölte  ezt  a családi  erényt,  0 is  szívén 
hordja  a magyar  házi  ipar  föllendülését;  már  is  több  egyesületnek  a védnöke, 
és  védnöke  a mi  nemzeti  nagy  ünnepünkön  a házi  iparnak. 

Az  igazi  varrottast  — azt,  a mi  szép  fodorvászonra  van  varrva  — nagyon 
szereti  és  már  több  alkalommal  vitetett  úgy  régi,  mint  új  munkákat,  különösen 
asztalterítőket.  De  kiterjed  a figyelme  más  fajta  házi  iparra  is  ; közelebbről  hal- 
lottam, hogy  már  több  ízben  felszólított  egy  bécsi  hires  csipkekészítőnét,  jőne 
Magyarországra  és  tanítaná  itt  a csipkeverést.  Már  magában  ez  is  fényes  világot 
vet  arra  a törekvésre,  mely  a magyar  házi  ipar  föllendülését  irányozza.  Hát 
aztán  még  az  a gyönyörű  sok  szép  hímzés,  melyet  a főherczeg-asszony  kiállított 
a háziipar-csarnokban,  mily  ékesen  beszél  a Pozsony  és  vidéke  áldott  asszonyáról ! 

A főherczegnő  nemcsak  a társadalmi  magaslaton  áll,  de  eljutott  az 
erkölcsi  nagyság  azon  fokára  is,  hol  az  ember  másokra  gondolva  tesz,  munkál 
a közjóért,  mert  fogékonynyá  finomult  az  emberi  szenvedések  iránt.  Izabella 
főherczegnő  érzi,  hogyha  a sors  magasabbra  helyezte,  nagyobb  kötelességeket 
is  rótt  rá  ; s ez  leginkább  a házi  ipar  iránti  nemes  érdeklődésbe  nyilvánúl.  Es 
a mi  szép  hazánknak  égető  szüksége  van  a házi  iparra;  különösen  a hegy- 
vidékeknek, hol  a vadvirág  pompásan  virít,  de  a búza  gyér,  a tél  pedig  nagyon, 
nagyon  hosszú ! 

A pompás  vadvirágú,  hosszútelű  Kalotaszeg  vidékének  a tájviseletébe 
öltöztette  Izabella  főherczegnő  az  ő két  szép  kis  leányát,  a szőke  Gabriellát  s 
a feketeszemű  Izabellát.  És  a két  kis  főherczegnő,  ha  itt  a havasok  alatt 
született  volna,  akkor  sem  lehetne  kalotaszegibb ; a piros  válfős-ing,  a leszedett 
kötény,  a ránczos  fersing,  mintha  csak  rájok  termett  volna,  de  még  a kiállás 
és  az  egyiknek  az  arczocskája  is  egészen  kalotaszegi. 

Kinézek  az  ablakomon  a labdázó  gyermek-csoportra:  tavaszi  napfény 
csillog  a színes  tájviseleten  és  a ragyogó  gyermekszemekben,  közel  hozzám 
(különben  hozzám  a gyermekek  mindig  közel  vannak,  mert  nagyon,  nagyon 
szeretem  őket)  egy  kis  csoport  tömörül ; ezeket  az  apróságokat  még  nem 
veszik  maguk  közé  a labdázók;  de  már  egynek  — közülök  a legmagasabb- 
nak — labda  van  a kezében,  mely  körülmény  önérzetessé  teszi  s a mint 


Izabella  főherczegnő. 


27 


lenéz  kis  társaira,  tudja,  hogy  most  ő a közfigyelem  tárgya.  Ekkor  hozzálép 
a húga,  kicsi  Tamás  Kata,  hátracsapja  a karocskáját,  épen  úgy,  mint  a kis 
Izabella  főherczegnő,  felnéz  a nénjére,  a kinek  már  labdája  van,  s ettől  a 
dicsőségtől  az  ő üde  arcza  is  ragyog,  fekete  szeméből  pedig  vidám  bizalom 
sugároz,  valami  gyermeki  csintalansággal.  Olyan  ártatlan,  szép  kép  ez  épen, 
mint  az  a másik  a fotográfián.  És  meglepő  a hasonlat  a kis  főherczegnő  s a 

kis  parasztleány  között  is.  Vájjon  ha  a kicsi  Katát  öltöztetnék  a habzó  drága 
csipkékbe,  akkor  is  hasonlítanának  egymáshoz?  De  ezt  már  nehéz  lesz  meg- 
ítélni, mert  a kicsi  Kata  anyja  valamivel  bajosabban  juthatna  a főherczegi 
öltözékhez,  mint  megfordítva. 

Vájjon  a paraszt  menyecske,  az  édes  anya  tudja-e,  hogy  az  ő leány- 
káinak a lelkében  is  nagy  kincs  rejlik  s az  a kincs  az  övé  ? Lehet,  hogy 
ösztönszerűen  érez  valami  ilyet,  de  már  odáig  nem  tud  fölemelkedni  és  lelkét 

nem  fogja  érinteni  soha  az,  a mi  kívül  esik  a faragásos  kapuján;  ez  már  mind 
közönyös  volt  előtte : bánja  is  ő ! 

S míg  ez  így  lesz,  addig  mindig  csak  akad  egy  kis  különbség  ember  és 
embet  között. 

A különbség? 

A magasból  nemes  szíve  útján  le  tud  szállni  az  egyik,  míg  szárnyak 
nélkül  fel  nem  röpülhet  a másik. 


GRÓF  CSÁKY  ALBIN  NÉ. 

Hosszú  zord  tél  borította  Kalotaszeg  vidékét,  és  mikor  a kenyér  is,  a fa 
is  fogyatékán  vala,  a hó  pedig  épen  nem  akart  fogyni  s úgy  hullott  sűrű 
pelyhekben  szakadatlanúl,  mintha  el  akarta  volna  temetni  a kicsi  házakat : 
még  csak  akkor  tolult  a nép  igazán  munkát  kérni.  Szántam  őket;  de  már 
annyi  volt  a kész  varrottas,  hogy  nem  is  tudtam,  hova  rakassam  és  így 
szóltam  hozzájok : 

— Édes  lelkeim,  ne  zaklassatok,  mert  már  tőlem  sem  telik!  Várjunk 
pár  hetet,  sokfelé  írtam  az  érdeketekben,  hátha  jó  válasz  jő  valamerről,  akkor 
ismét  adok  munkát. 

Elszomorodott  az  egész,  de  nem  mozdult  egy  se,  sőt  egy  türelmetlenebb, 
vagy  talán  a legszegényebb,  így  szólt : 

— Jaj,  instálom,  a szegény  nem  várhat!  Könnyű  annak,  a kinek  kenyere 
van;  de  én  mivel  dugom  be  a száját  a sok  kis  gyermekemnek? 

Egy  öreg  asszony,  ki  szemüveget  is  kért  tőlem,  hogy  varrni  lásson, 
durczásan  szólt  oda : 

— Hallgass,  Kata!  Tudja  is  az  úr,  hogy  mi  a nyomorúság! 

Nagyon  kellemetlenül  hatottak  rám  ezek  a szavak;  hiszen,  ha  nem  tud- 
nám, mi  a nyomorúság,  csak  nem  szereznék  magamnak  ily  óriási,  idegtépő 
munkát,  mint  a mivel  ez  a házi-ipar-ügy  jár!  De  aztán  nyomban  elgondoltam, 
hogy  mégis  nagyon  rossz  lehet  az,  mikor  ilven  zord  télben  még  fája  sincs 
valakinek.  Attól  nem  lehet  rossz  néven  venni,  ha  néha  kifakad  is. 

És  akkor  azon  a zord  téli  napon  jött  a megváltás,  a remény  vidám  érzé- 
sét felkötve,  egy  áldott  jó  úrnő  drága  levele : gróf  Csáky  Albinná  válaszolt. 
Még  a nép  ott  volt  egy  tapodtat  sem  mozdulva,  midőn  a levéllel  vissza- 
mentem hozzájok:  — Valami  jót  hozok  nektek,  halljátok  csak.  Van  nekünk 
egy  nagynevű  miniszterünk : gróf  Csáky  Albin,  a kinek  a felesége  is  épen 
olyan  jó.  Két  kéréssel  fordultam  a grófi  párhoz:  egyik  az  volt,  hogy  itt  két 
tanító  úr  a ti  régi  mintáitokból  egy  albumot,  — tudjátok,  az  olyan  könyv- 
forma írás  — akar  készíteni,  hogy  így  a minták  is  megmaradjanak  és  el  is 

terjedjen,  a ti  javatokra,  a varrottas  híre.  De  az  ilyen  dolog  pénzbe  kerül, 
tehát  azt  kértem,  hogy  segéljék  jó  czélukban  Pentsy  és  Szentgyörgyi  urakat. 
Kérésemet  meghallgatták  és  módot  fognak  nyújtani,  hogy  a mi  ősi  szép  min- 
táink meg  is  maradjanak,  terjedjenek  is  . . . 

— Az  Isten  áldja  meg  őket!  — sóhajtott  egy  jó  arczú,  beteges  me- 
nyecske ; de  a többire  nem  tett  valami  nagyobb  hatást  az  az  értesítés,  hogy  lesz 
« Kalotaszegi  varrottas  album ». 

— Aztán  még  kértem  valami  olyanra  a jó  miniszternél  hogyha  abban 
munkás  lesz  és  munkáját  siker  fogja  koronázni,  akkor  nemcsak  áldás,  de  dicsőség 
is  fogja  érni  a ti  munkátokat.  Nem  tudom,  hallottatok-e  róla,  hogy  a mi 
királyunk  leánya  — az,  a ki  Budavárában  született,  menyasszony  ? Mária 
Valéria  főherczegnő  féjhez  megy  és  én  azt  kértem  a miniszternétől : eszközölné 
ki,  hogy  a királyleány  kelengyéjében  legyen  a mi  szép  és  jó  varrottasunkból 
is.  Szóval,  hogy  ti,  minden  falvában  Kalotaszegnek,  varrjatok  valamit  . . . 

De  már  erre  olyan  lelkesedés  lett,  hogy  nem  folytathattam.  Elkezdték 
áldani  a grófnét  és  követelték,  hogy  nyomban  adjam  a királykisasszony  varrni 
valóját.  Alig  tudtam  velők  megértetni,  hogy  ez  még  csak  egy  szép  remény, 
melynek  teljesültéhez  bizalmuk  lehet,  mert  Csáky  grófné  azt  tudatja  ebben  a 
levélben,  hogy  ő,  a vidék  javáért,  rögtön  írt  özv.  gróf  Kornisnénak,  a ki 
udvari  asszonya  a főherczegnőnek ; most  már  várja  a választ.  Es  ezt  a választ 
bizalommal  várhatjuk  mi  is,  mert  Kornis  grófné  jó  honleány,  a kinek  egészen 
a szívén  van  a magyar  nép  ügye.  Mint  egy  korán  elhúnyt  erdélyi  grófnak  az 
özvegye,  közel  is  érzi  magát  hozzánk  : itt  él  közöttünk  az  ő édes  mostoha 
apósa,  tudjátok  a remeti  kegyelmes  úr?* 

— No,  akkor  bízhatunk,  - — reménykedett  egy  zsémbes  asszony,  — de 
azért  jó  lenne  megírni  a tekintetes  miniszterné  asszonynak,  hogy  addig  is 
instálunk  egy  kis  varrni  valót,  mert  nagy  a sanyarúság  rajtunk,  legalább  míg 
kimenekedünk  a télből,  addig  legyen  segítségünkre  . . . 

Kimenekedtink  a télből ! Mennyi  nyomort,  gyötrődést  foglal  magában 
ez  a pár  szó : a népnél  a tél  nem  a gyönyörök  forrása.  Es  a nemes  grófné 
jósága  sokat  enyhített  a telek  sanyarúságán,  mert  ő segítette  a varrottast  oda 
jutni  a legelső  magyar  leány  kelengyéjébe;  a grófné  volt  munkás  abban  is, 
hogy  a ((Kalotaszegi  varrottas  album »-ot  kiadhassák  és  a varrottas  bevett  kézi 
munka  legyen  az  iskolákban  is : hej ! ha  minden  miniszterné  ennyit  lendítene 
egy-egy  jó  ügyön! 


* A nem  rég  elhúnyt  gróf  Bánffy  Miklós,  a kit  e vidék  nagyon  szeretett  s a kinek  jóságos, 
melegen  érző  szíve  sokat  tett  e házi  ipar  érdekében  is. 

Gróf  Kornis  Miklósné  fiatalon,  mint  boldog  új  asszony  jött  Erdély  bérczei 
közé  s itt  szelid,  jóságos  modorával  csakhamar  megnyerte  mindazokat,  a kikkel 
érintkezett.  Jótékonyságáért  áldotta  a nép.  Nagyon  beleillett  az  erdélyi  arisz- 
tokrácziába,  melynek  hölgyei  minden  időben  kimagaslottak  valódi  női  eré- 
nyeikkel. Mintha  régi  nagyasszonyaink  szellemei  még  most  is  itt  élnének 
hegyeink  között  s buzdítanák  a derék  úrnőket,  hogy  igazi  asszonyok  legyenek, 
a maiak  is  hasonlók  hozzájuk:  jó  gazdasszonyok,  jó  anyák,  kitűnő  hitvesek. 
Minden  jónak  forrása  a munkásság  és  ebben  ékeskedtek  mindenek  fölött  úgy 
a régi  Erdély,  mint  az  új  Erdélyrész  leányai.  Megnevezhetnénk  koros  úrnőket, 
kik  családjok  tagjainak,  egyházuk  Urasztalaira  együtt  készítik  a legfinomabb 
kézi  munkákat  bájos  unokáikkal.  így  látták  ők  is  nagyanyáiktól,  a mint  tőlük 
most  látják  saját  unokáik.  Ezek  a derék  munkás  erdélyi  úrnők  csaknem  mind- 
nyájan méltók  lennének  arra,  hogy  avatott  toll  ismertesse  buzgalmukat,  jótékony- 
ságukat, derék  magyar  gazdasszonyságukat.  Bár  ha  ezeket  a tőrülmetszett  nem- 
zeti sajátságokat  ne  engednék  elröppenni,  zárnák  az  idők  végéig  ide  a mi  bérczeink 
s a mint  megőrzik  ormaikon  a tiszta  havat,  úgy  őriznék  a ((nagyasszony# -ok 
itt  maradt  erényeit  is  mindenha  leányról  leányra. 

A régibb  Erdély  egyik  kimagasló  főrangú  úrnője  épen  a fiatal  gr.  Kornis 
Miklósné  anyósa : iktári  gróf  Bethlen  Katalin  volt.  E nemes  szívű,  áldott 
emlékű  grófné  előbb  gr.  Ivornisné,  azután  gr.  Bánffy  Miklósné  volt.  Gróf 
Bánffy  Miklós  zászlós  úr,  ez  az  igazi  típusa  a legnemesebb  értelemben  vett 
főuraknak,  mostoha  gyermekeit  is  s később  a menyét  úgy  szerette,  mintha 
édes  atyjok  lett  volna.  Most  is  a fülemben  cseng,  a mint  új-remetei  bájos 
magányában  szerető  gyöngédséggel  beszél : «az  én  kedves  jó  menyem »-ről.  Vájjon 
az  újabb  kor  gyermekeiben  van-e  annyi  bensőség,  szívjóság,  hogy  a késő  agg- 
korig jusson  belőle  mindazoknak,  kiknek  életét  csak  úgy  lehet  keseríteni, 
mint  vidámmá  tenni  ? Az  öreg  kegyelmes  úr,  a mint  virágai  között  csak  a 
pirosat  szerette,  úgy  kedvelte  környezetében  is  az  élénk  jó  kedvet.  Azért  is 
segített  annyi  embert  a nyugalmas  élet  kikötőjébe,  mert  gyöngéd  szíve  örömet 
lelt  a mások  elégedettségében. 

Ez  a magas  míveltségű,  emberszerető  családi  kör  az  erdélyi  lüktető 
társadalmi  élet  s később  a megpróbáltatás  nehéz  napjai  olyan  egyénné  fejlesz- 
tették a különben  is  kitűnő  természetű  gróf  Kornis  Miklósnét,  a kire  midőn 
annyi  jeles  között,  méltán  esett  Erzsébet  királynénk  tekintete,  mindenki  azt 
mondta  Erdélyben:  «Ez  jó  választás!# 

Kornis  grófnénak  a jó  ügyért  való  nemes  lángolása  hozta  a varrottasra  a 
legnagyobb  dicsőséget.  Mielőtt  meghívták  a kis  királykisasszony  mellé,  szintén 

nemes,  de  sokkal  szomorúbb  kötelesség  teljesítése  emelte  a valódi  nagy- 
asszonyok sorába.  A grófné  kilencz  hosszú  évet  töltött  beteg  férje  ápolásában. 
Önfeláldozó  szeretetének  egész  melegével,  nagy  szive  egész  gyöngédségével 
árasztotta  el  kedves  betegét. 

Egy  ilyen  nemes  szivet  hogyne  érintett  volna  mélyebben  az  a megkapó 
gondolat,  hogy  hazája  szép  hegyei  között  egy  fiatal  sarjadék,  az  önfentartás 
lázas  ösztönével  tör  arra,  hogy  kézi  munkájával  jobblétet  teremtsen  s szülőinek 
immár  elkallódó  földecskéit  visszaszerezze. 

És  jött  a grófné  levele:  a jó  ügyet  diadalra  vezette:  küldjék  Mária  Valé- 
ria főherczegnőnek  mintákat,  hadd  válaszszon  azokból. 

A királykisasszony  tudta,  hogy  azt  a munkát  mezei  dologban  kérgesült 
kezek  varrják  s azért  nagy  volt  a csodálkozása  a finom  munka  kidolgozásán. 
A századokra  szóló  varrás  olyan  erőteljesen  duzzadt  a halványsárga  fodor- 
vászon  habosságán,  mintha  kinyomata  lenne  a nép  őserejének  s a minták  ere- 
deti gazdag  szépsége  olyan  melegen,  üde  frisseséggel  hat,  mint  a magyar 
népdal  és  a királykisasszony  elragadtatva  kiált  fel : 

— Hiszen  ez  gyönyörű  szép ! 

Aztán  elkezdődött  a választás:  ez  az  égő-vörös,  a « bogiáros »,  díszítse  az 
ő fenséges  ura  pipázó-termét;  a halványkék  a «körtvés»  szép  lesz  az  öltöző 
szobára. 

És  mily  sajátságos  összetalákozása  a véletlennek:  épen  a «körtvés»  az  a 
minta,  mely  e század  közepe  tájáig  meg  kellett  hogy  legyen  minden  kalota- 
szegi leány  kelengyéjében,  mert  csak  az  hoz  a menyasszonyra  szerencsét!  És 
folyt-  a választás  tovább,  míg  aztán  a jó  ízlés  a legszebbre  esett,  a tiszta 
fehérrel  varrt  «tányéros»-ra : ez  legyen  egy  kis  nappaliba  és  annál  szebb  nem 
is  lehetett.  A vászna  az  a páratlan  fodorvászon  volt,  melyet  csak  M.-Gy- 
Monostoron  tudnak  szőni,  a mintája  pedig  négyszög  alak,  munkás  vagdalással 
és  tömött  hímzéssel,  melyet  egymástól  a gyöngyszem  « akasztalak  választ  el. 
Ezeket  a gyönyörű  függönyöket  fehér  selyemmel  bélelték  és  nagyon,  nagyon 
szépek  voltak. 

A két  grófnétól  — Kornis  és  Csáky  grófnétól  — épen  egyszerre  jött  az 
örvendetes  levél:  « Mária  Valéria  ő fensége  három  termét  fogja  díszíteni 

kalotaszegi  varrottassal ! » 

És  lön  végtelen  öröm  a hegyek  között  s végtelen  nagy  várakozás  a ki- 
választott minták  után. 

így  ismerte  meg  a varrottast  a költői  kedélyű  királykisasszony,  s hogy  a 
földmíves  nép  ősi  munkája  helyet  talált  a díszes  királyi  kelengyében,  olyan 
érdem,  mely  még  népszerűbbé  teszi  a kies  országrészben  özvegy  gróf  Kornis 
Miklósné  szül.  Vécsey  Mária  bárónőnek  különben  is  szeretett  egyéniségét. 

Bizony  ők ! Mert  sokan,  sokan  vannak  még,  a kik  szívökre  vették  a kék 
hegyek  között  élő  szegény  magyar  nép  ügyét,  a kik  segédkezet  nyújtottak, 
hogy  házi  ipart  teremtsünk  nekik.  Már  a kezdetén  rendkívül  sokat  fáradt  a 
kalotaszegi  varrottasért : 

Káli ay né  gróf  Bethlen  Vilma.  Az  erdélyi  leány  ismerte  az  itteni  viszo- 
nyokat és  azonnal  lelkes  pártfogásba  vette  a jó  ügyet,  annyira,  hogy  Kalo- 
taszeg házi  ipara  csaknem  háttérbe  szorította  egy  darab  időre  a bosnyák 
gyermekeket,  a kiket  a nemes  grófnő  sajátkeziileg  varrt  téli  ruhákkal  szokott 
ellátni.  Egy  egész  télen  árulta  bécsi  palotájában  a paraszt  varrást,  a mi  pedig 
nem  kis  fáradság  és  valóban  nemes  cselekedet.  Akkor  télen  pedig  a kalota- 
szegi gyermekeknek  is  jutott  téli  ruhára  és  bőven  szállt  az  áldás  arra,  a ki 
érettök  fáradozott. 

Ugyanez  időtájt  áldásosán  működött  Budapesten  : 

Gróf  Károlyi  Tiborné.  Az  erdélyi  bazárban  kiállított  varrottasoknak 
híveket  gyűjtött  a magasabb  körökben  és  valóban  hálára  méltó  fáradsággal 
épen  úgy  terjesztette  a varrottast,  mintha  csak  ő is  erdélyi  grófnő  lett  volna. 
De  hát  a másokért  való  fáradozás  nincs  helyhez  kötve,  az  a nemes  szív 
ösztöne. 

Beniczky  Gáborné)  gróf  Batthyány  Ilona , szintén  tenni  akart  valamit 
ezért  a házi  iparért  és  tett  is  sokat.  Egy  alkalommal  olyan  jóízű  megjegy- 
zéssel küldött  vissza  valamit,  melyen  még  most  i-s  mosolygok,  ha  eszembe 
jut.  Ugyanis  ment  a grófnéhoz  egy  láda  varrottas,  részben  a vendégszobák 
ágyneműire,  részben  pedig,  hogy  terjeszsze  ismerősei  körében.  Véletlenségből 
a varrottas  közé  tévedt  egy  olló,  mit  a grófnő  ezekkel  a szavakkal  küldött 
vissza:  « Küldöm  vissza  az  ollót,  pedig  — nagyon  jó!...» 

Kötetekre  menne  azoknak  az  érdekes  leveleknek  a száma,  melyeket  az 
ország  minden  részéből  és  külföldről  kapok  varrottas-ügyben.  Sok  jellemző 
van  a sok  levélben  és  az  emberismeret  nagy  tudományában  nagyon  elősegíti 
az  író  embert.  Különben  is  szoros  kapcsolatban  van  az  én  szerényke  irodalmi 
működésem  a népiparral : egyik  segítette  elő  a másikat.  Különösen  a mi 
áldott  József  főherczegünk  gyönyörű  ismertetése  után  számtalan  ilyen  kezdetű 
levelet  kaptam:  A « Havasok  alján » élő  nép  kézimunkája  érdekel,  stb.»  Aztán 
jött  még  egy  körülmény,  a mi  egészen  otthonossá  tett  a már  eddig  is  ismert 
paraszt  házakban.  A ((Kalotaszegi  album » szerkesztői  hozzám  fordultak,  a régi 
mintákért. 

Ettől  kezdve  még  nagyobb  buzgalommal  kutattam  a tulipános  ládák 
mélyeit  és  megvettem  minden  stilszerű  régi  mintát,  hogy  segítségökre  lehessek 

a buzgó  szerkesztőknek,  a kik  lelkiismeretes  munkáikon  kívül  mást  nem 
áldozhattak  a jó  ügyért. 

A ((Kalotaszegi  album#  szépen  sikerült;  a mintái  egytől-egyig  mind  eredeti 
régi  minták,  épen  úgy,  mint  az  általam  terjesztett  varrottas  és  erre  figyelmeztetem 
is  az  érdeklődőket,  mert  már  sok  visszaélés  történt  ezzel  a szép  ősi  munkával ; 
és  én  nem  győzöm  eléggé  felvilágosítani  a közönséget,  hogy  egy  darabot  se 
vásároljon,  a mi  ki  nincs  mosva  és  a minek  nem  fodor  a vászna,  mert  az 
ilyen  darabok  mosás  után  szinöket  vesztve  megfestik  a vásznat  és  épen  nem 
hoznak  dicsőséget  az  ősi  munkára! 

A mint  az  album  részére  gyűjtöttem  a régi  mintákat,  bizony  nagyon 
megörvendettem,  hogy  most  már  hozzájutottam  ahhoz  a négy  régi  párna- 
csúphoz  is,  melyet  előbb  semmi  áron  nem  tudtam  megkapni.  Ugyanis  az  a 
négy  csúp  volt  az,  mely  az  1885-iki  orsz.  kiállításon  a kalotaszegi  szoba 
bejáratát  díszítette  s melyet  Rudolf  trónörökös  akkor  úgy  megdicsért.  A lapok 
is  felemlítették  a stilszerű  remek  darabokat.  Én  is  írtam  arról,  valamint  írtam 
mindig,  a mikor  úgy  Ítéltem,  hogy  azzal  szolgálhatok  a jó  ügynek.  Czélom 
volt  megismertetni  ezt  a vidéket  az  o gyönyörű  varrottasával  és  ezt  a czélt 
el  is  értem : a varrottas  hires  lett  s még  híresebb  a pompás  fodorvászon. 
A varrottast  varrják  már  sok  felé,  de  a fodorvásznat  nem  tudják  sehol  szőni, 
csak  Kalotaszegen. 

Aztán,  a mint  ismertetéseim  után  jöttek  az  érdeklődő  levelek,  kezdett 
az  én  csüggedő  reményem  is  újra  éledezni.  Mert  bizony  már-már  ott  voltam, 
hogy  félúton  megállják;  fölötte  nagy  volt  a magamra  vállalt  teher;  hosszúk 
voltak  a telek,  sok  volt  az  éhező  család:  mindnek  munkát  adtam,  a munkát 
azonnal  fizettem  s ez  teljesen  kimerített.  Ez  időtájt  jött  segítségemre  sok 
lelkes  nő,  a kiknek  valóban  nagy  érdemük  van  abban,  hogy  e szép  jövőjű 
házi  ipart  megteremthettem. 

Telepy  Károlyné  a művészkörökkel  ismertette  meg  a varrottast,  az  ő 
varrottas  ruhája  után  készíttetett  egy  gyönyörűen  hímzett  ruhát  Munkácsyné  is. 
A minden  jó  ügyet  nemesen  felkaroló  báró  Jósika  Samuné,  De  Gerando  Antonina, 
Zeyk  Ila,  most  már  herczeg  Odeschalchiné,  Barcsay  Domokosné,  Gegenbauer 
Józsefné,  az  erdélyi  főbb  körökben  terjesztették.  Nagy  buzgósággal  és  sikerrel 
árulták  a magyar  paraszt  varrást:  Radnay  Bella,  Lippich  Gusztávné,  Zorkóczy 
Ilona,  Hegedűs  Sándorné,  Vécsey  Istvánná,  Bognár  Vilma,  Nagyné  Farkas 
Mariska,  Nemesányi  Adél,  Gaal  Imréné,  Szegedyné  br.  Gerliczy  Irma  és  még 
nagyon  sokan.  Jelenben  is  fáradozik  a sikeres  terjesztéssel  nehány  nagyon 
buzgó,  áldott  szívű  honleány:  Rákosi  Szidi,  Vértesy  Józsefné,  Wohl  Janka, 
Ambrózy  Etelka,  Bacsó  Antalné,  Korbayné  Ravasz  Ilona  és  Khendl  Jánosné : 
ők  még  mindig  nem  fáradtak  bele  a jó  ügy  támogatásába.  Gróf  Teleki  Sán- 
dorné pedig  a múlt  nyáron  megnyitotta  Angliának  egy  előkelő  palotáját  a 
kalotaszegi  varrottas  előtt. 


Gyarmathyné  ; Tarka  képek 

Jókai  azt  irta  egyszer,  hogy  könnyű  neki  annyit  dolgozni,  mert  munka- 
társa az  egész  ország!  Ügy  nekem  is  segítőtársam  a népiparban  az  asszonyok 
java  része.  Azok  a jó  magyar  úrnők! 


HOGY  KÉSZÜLT  A KIRÁLYKISASSZONY  KELENGYÉJE? 

Egy  kora  tavasz  rügyfakadásakor  érdekes,  költői  kép  volt  az,  mikor  Kalota- 
szeg szép  leányai  — négy-öt  faluban  — uteza  sorján,  végig  ülték  az  ablak 
alatt  a töltéseket  s úgy  öltögették  a királykisasszony  kelengyéjét,  a — varró t- 
tast.  A Vlegyásza  ormát  még  hó  borította,  de  már  a tavasz  verőfénye  ott 
csillogott  rajta,  mint  ezer  apró  kis  piros  rózsa.  A kicsi  falvak  napfényes  helyein 
már  melege  is  volt  a napnak,  legalább  a lányok  nem  fáztak.  Ezen  a vidéken 
még  nem  volt  egyszerre  annyi  menyasszony,  mint  abban  az  évben,  és  ezt  a hírt 
mosolyogva  fogadta  a gyöngéd  szívű  Mária  Valéria,  valamint  az  is  megnyerte 
a tetszését,  hogy  az  ő kelengyéjén  jobbára  mind  menyasszonyok  dolgoztak. 

A leányok  színgazdag  tájviseletén  csak  úgy  sziporkázott  a tavaszi  napfény, 
ajkukról  csengett  a népdal,  s ragyogó  tekintetük  felvillant  egy  gondolat  mele- 
gétől. Hiszen  ők  is  menyasszonyok,  mint  az,  a kinek  ezeket  a drága  szép 
;«hümmik»-at  varrják.  Vájjon,  Istenem,  uram,  mekkora  ládát  csináltathat  a király, 
Eogy  a leánya  gúnyája  mind  beleférjen?  Lám,  nekik  nem  varrnak  öt  faluban, 
mint  a királykisasszonynak  és  mégis  telides-tele  van  a tulipános  láda,  a nagy 
i's,'  a kicsi  is. 

Kalotaszeg  vidékét  nyaranta  nagyon  sokan  keresik  fel.  A turisták  nem 
rándúlhatnak  fenségesebb  helyre,  mint  az  itteni  havasok : a retyiczeli  vízesés 
a leggyönyörűbb  vízesések  közé  tartozik.  A Vlegyásza  barlangjai  tele  vannak 
őskori  állatok  csontjaival;  a Bélés  havasrész  ősfenyői  között  villamos  fény 
ragyog  az  éjszakába  és  gőzfűrészek  szelik  a deszkát,  s a gyárhoz  egy  órányira 
van  az  a történelmi  nevezetességű  gyászos  hely,  hol  az  ifjú  hős:  Vasvári  Pál 
örök  álmát  aluszsza  fiatal,  hős  társaival  együtt. 

Az  etnográfusoknak  itt  van  a gyönyörű  tájviselet,  a sajátos  és  érdekes 
házberendezés,  s itt  vannak  a dédanyákról  maradt  varrottasok,  melyeknek 
selyemmel  varrt  elődeit  fel  lehet  találni  az  erdélyi  fejedelemasszonyokról  ránk 
maradt  múzeumi  darabokban. 

És  a festőművészek  is  nagyon  érdeklődnek  a táj  változatos  szépsége  iránt : 
sziklafalú  völgyszorosokat,  hegyi  patakocskák  szakadozott  gátjait,  erdőalji  kuny- 
hókat, stilszerű  régi  templomokat,  szóval  találnak  itt  mindent,  a mit  csak 
ecsetjükre  méltónak  tartanak.  És  ezek  közűi  az  urak  közűi  egy  sem  járhatott 
itt  úgy,  hogy  a kalotaszegi  leány  el  ne  mondja  egész  büszkeséggel : 

— Mi  mind  egy  szálig  a királyleánynak  varrunk  most! 

Épen  olyan  büszkén  dicsekedett  ezzel  a bánffy-hunyadi,  a körösfői  vagy 
gy.-monostori  és  szentkirályi  leány. 

Aztán  megmutogatták  a mintákat : « Ebből  a hosszúból  függöny  lesz.  . . . 
De,  Istenem,  uram,  vájjon  templomban  laknak  a királyék,  hogy  olyan  nagy 
az  ablakj  ok  ?»  És  a mint  ráznak  egyet  a hosszú  vásznon,  az  utcza  porában 

r 

játszó  kis  gyermekek  mind  oda  futnak  — hadd  lássuk  mi  is!  Es  a porban 


VARROTTASOK. 

i.,  2.,  3.  Régi  magyar  minták.  — 4.  A Mária  Valéria  főherczegnő  kelengyéjéből  való  függöny.  — 5.  « Bogiáros. » 
A Ferencz  Salvator  főherczeg  pipázó-szobáját  diszítő  varrottasok  mintája.  — 6.  «Körtvés.»  A Mária  Valéria  öltöző 
szobájának  a varrottasa.  — 7.,  8.  A Teck  Mary  herczegnő  thea-terítői.  — 9.  A lord  Fitzwilliamné  varrottas  füg- 
gönye. — 10.  A cumberlandi  nagyherczegné  tálcza-terítője.  — 11.  A Munkácsy  Mihály  törülközője  (régi  varrottas). 

fürdő  tyúkok  mind  elfutnak,  azokat  már  nem  érdekli  a varrottas,  még  ha 
királyi  vőlegény  számára  készül  is.  A kirázott  hosszú  függönyön  csak  úgy  lán- 
gol az  égő  vörös  «Bogláros».  De  nem  enged  lángolásban  a «Vizilú»  sem,  ez  a 
megtermett  ősrégi  minta.  A « Bogiáros » függöny  és  «Vizilús»  falborító  fogja 
diszíteni  a Ferencz  Salvator  pipázó-termét. 

Távolabb  egy  szintén  gyönyörű  darabot  mutatnak  az  érdeklődő  fiatal 
etnográfusnak : 

— Hát  mi  ez  ? 


A'Ufl  CZ 

— Instálom,  ez  a «Körtvés».  E nélkül  nem  lesz  boldog  élete  a menyasszony- 
nak, ez  hozza  a szerencsét.  Be  jó  is,  hogy  értésére  adák  ezt  a királyleánynak, 
hadd  legyen  űkeme  is  olyan  boldog  menyecske,  mint  ha  közülünk  való  lenne. 

Pedig  ezt  a népies  hitet  senki  sem  említette  fel  a főherczegnő  előtt,  saját 
ösztönéből  választotta  épen  az  öltözője  részére  azt  a szép  mintát,  mely  nélkül 
nem  lesz  szerencsés  az  új  asszony  élete. 

A halványsárgás  fodor-vásznon  valóban  szép  a világoskék  dús  varrottas. 
Aztán  szép  a «Tányéros, » ez  a tiszta  fehérrel  varrt  kidombornló  minta.  Olyan 
az,  mintha  egy-egy  fehér  virágszirmokkal  tetézett  tányér  lenne  végig  rakva  a 
fodorvásznon.  Nem  csoda,  hogy  akkor  úgy  megdicsérte  egy  angol  lap  ezt  a 
«csodaszép»  függönyt,  mert  valóban  remek  volt  az  fehér  selyem  bélésével. 

Mikor  a kalotaszegi  leányok  utasnak,  etnográfusnak  (a  kire  azt  szokták 
mondani  «ez  képcsináló,  tüstént  észre  lehet  róla  venni »)  megmutogatták  a szép 
munkát,  újból  csengett  a népdal.  Mikor  az  szünetelt,  megeredt  a mese  árja  az 
aranyhajú  királyfiról  és  minden  leány  a maga  barna  királyfiára  gondolt,  a kinek 
majd  valami  nagy  drágaságot  fog  a házához  vinni  azzal  a kincsesei,  melyet 

ezért  a munkáért  kap.  Ki  tadja,  hátha  kitelik  abból  egy  kis  üszőre  is 

Vájjon  a király  hány  ökröt  ád  a leányával?  És  mikor  erről  kezdenek  beszél- 
getni, az  még  nagyobb  mese  Árgyilus  királyfinál  is. 

De  nemcsak  a termekbe  való  dísz,  a varrottas  készült  Kalotaszegen ; itt 
szőtték  a tányértörlőket,  konyhaabroszokat:  hadd  legyenek  azok  erősek,  — 
mondta  a mi  királynénk,  — mert  egy  szegény  katonatisztének  erre  is  ügye- 
lettel kell  lenni. 

Mikor  minden  megvarrva,  beverve  . . . hogy  mi  a beverve?  Nos,  hát  míg 
tovább  mennénk,  elmondom. 

A híressé  vált  fodor-vászcxi  sem  fodor,  míg  be  nincs  — verve.  A mint 
leveszik  az  osztovátáról,  azonos  módon  varrják  rá  a varrottast  és  akkor  bizony 
nem  mindig  valami  tiszta  a munka,  mert  a szénarend  száraztáig,  vagy  ha  ara- 
tásból kiveri  őket  az  eső,  addig  is  szorgosan  öltögetnek,  a mi  pedig  épen  nem 
tisztítja  a nehéz  kézimunkát.  Tehát  ezt  a halomra  gyűlt  varrottast  bemártogat- 
ják  langyos  vízbe,  elviszik  a patakra  s ott  addig  veregetik  egy  darab  deszkához 
vagy  mosó  pádhoz,  míg  a vászna  egészen  összefut.  (Ezt  az  eljárást  nevezi  a 
•(Varrottas  album#  ős-ványolásnak.)  Ekkor  jól  kisulykolják,  szépen  kihúzo- 
gatják, miközben  mindig  rá-rá  ütnek  a sulyok  lapjával,  hogy  megnyomúljon, 
mert  száradás  után  több  simítás  úgy  sem  éri  a fodor-vásznat.  Az  ilyen  befo- 
dorítás  hosszas  munka  és  télen  nem  is  kívánatos.  Jégpánczéllá  fagy  a ruha 
azokon,  a kik  verik  a vásznat,  körülöttük  pedig  ezer  tornyocska  jegesedik  a 
lecsurgott  vízből.  . . . 

Tehát,  midőn  teljesen  elkészült  a Mária  Valéria  főherczegnő  varrottas  kelen- 
gyéje, a vidék  úri  népe  eljött,  hogy  megszemlélje.  Nagy  volt  az  elragadtatás: 
ezt  mind  a mi  paraszt  leányaink  varrták. 

A szebb  darabokat  bevitték  Kolozsvárra  egy  Emke-gyúlésre,  hol  felolva- 
sást tartott  erről  a munkáról  Szentgyörgyi  Lajos. 

Nagy,  nagy  lendületet  kapott  ez  a házi  iparügy  a királykisasszony  varrot- 
tasa  által.  Kényeskedő  nőcskék  nem  mondták  ezután,  hogy : igen  durva,  mert 
hát  ez  a megjegyzés  épen  nem  is  felelt  meg  az  igazságnak  s csak  annyit  bizo- 
nyított, hogy  az  a nőcske  nem  ért  hozzá.  A mire  alkalmazni  kell  a varrottast, 
arra  épen  nem  durva,  csak  eredeti  és  rendkívül  tartós. 

Mikor  a három  szobára  való  szép  varrottast  megkapta  a királykisasszony, 
kedves  üzenetet  küldött  a kalotaszegi  leányoknak : megelégedését  fejezte  ki 
és  szívesen  köszöntötte  az  egészet,  s ezen  felül  szerencsét  kívánt  a meny- 
asszonyoknak. Bizony  rég  lehetett  és  soká  lesz  még,  mikor  a magyar  király 
leánya  üzenetet  küld  Erdély  leányainak ! 

Aztán  a deli  királyleány  már  régen  boldog  fiatal  asszony  volt,  mikor  a 
távolabbi  falvakból  jött  a nép : mivel  instálom,  úgy  hallánk,  hogy  a király 
leánya  megy  férjhez : hát  hadd  varrjunk  mi  is  űkemének. 

És  így  varrták  még  vagy  egy  évig  Mária  Valéria  kelengyéjét.  De  hát 
miért  rontottam  volna  a kedvöket,  mivel  «ők  sem  akarnak  hátrább  valók  lenni 
mint  más. » 

Van  ebben  a jámbor  ámításban  valami  abból  az  erős  elhatározásból,  hogy 
boldogulnia  kell  ennek  a népnek  az  ő ősi,  szép  varrottasa  révén : boldogulni 
minden  áron.  Ezt  így  álmodtam  ...  de  aztán  erre  törekedtem  ébren  is! 


A KIK  NEM  ÉRTENEK  A VARROTTASHOZ. 

Szép  lenne  az  nagyon,  ha  soha  senki  sem  szólana  olyanhoz,  a mihez  nem 
ért : legalább  is  ne  szólna  úgy,  mintha  a nem  értett  dologban  ő lenne  hivatva 
irányt  adni. 

Sok  dicséret,  sok  méltó  elismerés  érte  már  az  ősi  magyar  munkát,  az 
igazán  szép  varrottast;  de  néha  akadtak  olyanok  is,  a kik  azt  mondták  róla, 
hogy  durva,  és  ezek  azok,  a kik  nem  értenek  hozzá. 

Mert  az  a kérdés,  hogy  mire  akarják  alkalmazni?  Példáid  zsebkendőre 
durva,  de  erre  durva  a legdrágább  selyembársony  is.  Ellenben  nem  durva  . . . 
de  halljátok  csak,  mit  mondott  a varrottasról  Madame  Adam  az  ő lapjában 
«Le  Moniteur  de  la  Mode»-ban.  — «A  pompás  kalotaszegi  varrottas  valami 
remek  krepp-szerű  vásznon  van,  szebbnél-szebb  fehér,  kék,  vagy  vörös  kivar- 
rással. A kivarrás  finom,  alig  hihető,  hogy  a nép  varrja.  Használni  lehet 
toalettekre.  (Párisban  Matild  herczegnő,  Munkácsy  Mihályné  és  még  többen 
hordtak  varrottas  ruhákat),  továbbá  szobák  berendezésére,  ágyterítőkre,  asztal- 
futókra, teaterítékekre  ...  de  nem  lehet  azt  mind  előszámítani,  hogy  mi  min- 

denre  alkalmasak  ezek  a remek  magyar  hímzések.  De  aztán  meglepő  hatású 
is  azon  a halványsárgás  eredeti  vásznon,  különösen  a fehér  hímzés.  E mellett 
áruk  rendkívül  olcsó  nagy  elegancziájuk  daczára,  stb.  stb.» 

így  ír  a varrottasról  az  a jó  Ízlésű  híres  franczia  aszony.  Ebből  még  az 
is  kitűnik,  hogy  a ki  ért  hozzá,  épen  nem  találja  durvának  és  — drágának  sem. 

Egy  ily  nehéz,  rendkívül  tartós  kézimunka  — és  nem  szövés ! — melynek  az 
idő  csak  növeli  a becsét,  melyet  még  az  unokáink  is  használni  fognak,  nem  olyan 
számba  megy,  mint  az,  a mit  rövid  használat  után  ki  lehet  dobni  a szemétdombra. 

Duckerts  Gyula,  belga  főkonzul,  hazánkról  írt  könyvében  rendkívül  nagy 
érdeklődéssel  ír  a kalotaszegi  varrottasról  és  melegen  ajánlja  azt  Belgium 
figyelmébe.  Az  akkor  épen  kapóra  jött,  mert  nyomban  utána  nyílott  meg  a 
brüsszeli  kiállítás,  a hol  nagyon  feltűnt  a magyar  munka  és  a királyné  érté- 
semre adta,  hogy  nagyon  szépnek  találja,  nagyon  érdeklődik  a varrottas  iránt. 
És  hogy  is  ne  érdekelné  az  ősi  magyar  munka  a magyar  nádor  leányát.  Érde- 
kelhet egy  ilyen  háziipar  minden  komolyabb  gondolkozásu  egyént,  mert  van 
abban  valami  megkapó,  hogy  mint  töri  magát  a tíz  éves  leánykától  a hetven- 
éves pápaszemes  öreg  asszonyig,  — a ki  áldja  a varrottas  újra  ébredését,  — 
hogy  mezei  munka  közben  varrjon  olyan  dolgokat,  melyek  immár  utat  tettek 
a királyi  palotákig. 

Öltözékre  csak  úgy,  mint  termek  berendezésére,  tea-  és  kávéterítékekre, 
selyemmel  varrva  finom  ágyneműbetétekre,  — szóval  mindarra,  a mit  Madame 
Adam  is  felemlít,  alkalmazható  a varrottas.  És  most  gondoljuk  el  csak,  hogy 
hány  gép,  szövőszék,  hímző,  varró  intézet  működött  volna  közre  egy  díszes 
palota  berendezésénél,  kávé-,  teaasztalok  felszerelésénél  és  mindenféle  szebbnél- 
szebb  darabok  előállításán  s hogy  ez  mind  kitelt  néhány  parasztházikóból, 
kapát,  sarlót  forgató  kezek  munkájából.  Bizony  ezt  nem  csinálja  így  utána  egy 
fejlettebb  iparú  ország  sem. 

Azért  ez  a mi  szép  ősi  varrottasunk  méltó  a figyelemre,  méltó,  hogy  a 
nagy  közönség  is  tudjon  róla  valami  tájékoztatót. 

Többen  azt  állítják,  hogy  hajdan  a nép  kezdte  a varrottast  s úgy  szállt  az 
fel  a palotákba.  Én  ellenkezően  azt  tartom,  hogy  a palotákból  terjedt  lefelé, 
mint  minden  divat  és  szokás.  Mint  a hajdani  nagyúri  magyar  lakodalmak  tel- 
jesen feltalálhatok  a mostani  kalotaszegi  lakodalmakban,  úgy  az  arany hímes, 
skófiumos  díszmunkák  benne  vannak  a fejtővel  varrt  varrottasokban.  A ki  annyi 
régi  minta  után  kutatott,  mint  én  és  annyi  nevezetesebb  darabnak  tudja  az 
eredetét,  az  már  tisztán  látja,  hogy  a fejedelemasszonyok  « nemes  leányain  mint 
varrták  például  a « szarufás »-t,  aranynyal,  selyemmel,  s azután  vagy  ötven  évre 
került  a parasztkunyhókba,  mint  «ágyfütől  való»  kék  fejtővel  varrva.  És  több 
mintáról  be  tudnám  bizonyítani,  hogy  sokkal  előbb  megvolt  finom,  fátyolszerű 
alapon,  mint  később  a fodor  vásznon.  Legtöbb  minta  Lorántffy  Zsuzsánnától 
ered,  neki  volt  legtöbb  « nemes  leányán,  a kikkel  varratott. 

Nemcsak  a varrottas  de  más  munka  is  úgy  szivárgott  lefelé  az  úrnőktől. 
Például  élt  a múlt  század  elején  M.-Gy.-Monostoron  két  Gyerőfy-leány.  Nagy 
szorgalommal  készítették  a reczét;  a század  végén  már  minden  paraszt  leány 
«reczés  lepedőt » készített  a kelengyéjébe.  És  azóta  is  köti  a legkisebb  leány 
is  a reczét  abban  a faluban,  míg  Kalotaszeg  többi  falvában  nem  tudja  a nép. 
Általában  ott  van  több  régi  varrottas  is,  a hol  hajdan  úri  családok  laktak. 

Tagadhatatlan,  hogy  idők  folytán  a nép  ízlése  ráütötte  bélyegét  a régi 
mintákra  és  egv-egy  sajátos  ág,  vagy  a rózsa  átkerült  a hímes  sulykokról,  fara- 
gásos  utczaaj tó-felekről  a varrottasra,  különösen  az  «írás  utáni  »-ra.  Ezt  a mun- 
kát azért  nevezik  írás  utáninak,  mert  koromlébe  mártott  lúdtollal  « írják » a 
kelmére  s ezek  a minták  már  sajátos  kalotaszegi  jelleget  mutatnak. 

Úgy  írás  utáni,  mint  vagdalásos  varrottast  lehet  vékony  anyagra  selyem- 
mel varrni;  de  azért  a fodor-vászonra  varrt  darabok  sem  durvák,  a jó  ízlés 
előtt  csak  eredetiek  és  nagyon,  nagyon  szépek.  S e mellett  még  egy  igen  jelen- 
tékeny hivatásuk  van : megteremtik  ezen  a vidéken  a kender-ipart. 

És  ha,  a mit  én  álmodtam,  a mire  ébren  törekedtem,  egyszer  teljesül, 

akkor  jobb  világ  fog  derülni  Kalotaszeg  apró  gyermekeire  is,  a kiket  nyaranta 

. . 

elhagynak  a szülőik  s a kikről  egyet-mást  föntebb  elmondtam. 

Királyunk  közelebb  elhúnyt  testvéröcscsének  a felesége,  Mária  Terézia  fő- 
herczegnő,  1 888-ban  Kolozsvárra  utazott  férjével,  Károly  Lajos  főherczeggel. 

A nagy  műveltségű  főherczegnő  nagy  érdekkel  kiséri  irodalmunkat  és  pár- 
tolja házi  iparainkat. 

A főherczegi  párral  utazó  gróf  Károlyi  Gyula  arról  értesített,  hogy  a fen- 
ségek óhajtanák  a vasúti  állomáson  a kalotaszegi  tájviseletet  látni,  mert  nagyon 
érdeklődnek  iránta.  Vájjon  lehetséges  volna-e  az? 

— Hogyne ! 

És  nyomban  indítottam  a cselédséget  néprajzi  kirándulásokra.  Ez  már 
megszokott  dolog  nálunk.  Nyaranta  annyi  etnográfus,  fotográfus  érdeklődik  a 
festői  táj  viselet  iránt,  hogy  a nép  ezt  már  egészen  közönbösen  veszi.  Nekem 
kell  mindig  újabb  és  újabb  dolgot  kitalálni,  hogy  szívesen  jöjjenek,  mikor 
utánuk  indítok.  Legnagyobb  sikerre  az  vezet,  ha  olyankor,  mikor  begyűjtőm 
őket,  mindig  akad  a számukra  egy-egy  darab  puha  kalács,  vagy  ropogós  rétes. 

— Nosza!  gyűljön  a fiatalság  ünneplő  ruhában:  pártásan  a lányok,  bok- 
rétásan  a legények. 

— Hát  ismét  képet  csinálnak  belőlük,  vagy  mi  a csodát  ? — kérdik  a 

szülők,  a kik  épen  nincsenek  elragadtatva  attól,  hogy  csemetéiket  lépten-nyo- 
mon  kiszedegetem  a mezei  munkából. 


GRÓF  ZICHY  LUDOVIKA  KALOTASZEGI  RUHÁBAN. 
(Mária  Terézia  főherczegnő  fényképe.) 


Mikor  összegyűltek,  a konyhában  már  javában  sült  a rétes  és  a nyitott 
ablakon  kiszállt  az  illata  a virágos  udvarra : 

— Uram  Isten,  be  jó  szag  van  itt!  — mondta  egy  kis  leány. 

— Igen,  mert  sok  a virág!  (Pedig  ennek  nem  a virágillat  csiklandozta  az 

Ínyét,  de  azért  derekasan  hozzálátott  a virágszedéshez,  mert  ezek  a lábon  járó 
színes  virágok  rá  sem  gondolnak,  hogy  a virág  nem  az  ő kedvükért  virít. 
Épen  mint  a mezőn  a vadvirágnak,  úgy  neki  esnek  minden  alkalommal  az  én 
udvaromnak  is.) 

— Hát  instálom,  hol  a képcsináló  ? 

— Most  nem  képet  csinálnak  rólatok.  (Pedig  azt  csináltak.)  Csak  meg 
akarja  nézni  az  ő felsége  sógorasszonya,  hogy  milyen  a ti  szép  viseletetek. 


VAJDA-HUNYAD  VÁRA. 
(Fényképezte  Mária  Terézia  főherczegnő.) 


És  kiküldtem  őket  a pályaházhoz ; aztán  inkognitóban  magam  is  arra  felé 
tartottam,  hadd  lássam : mint  mulat  az  én  népem.  A vasúti  főnök  kiállította 
őket  egy  csoportba;  az  udvari  vonat  berobogott  és  a mint  Mária  Terézia  fő- 
herczegnő végignézett  a viruló  fiatal  seregen,  elragadtatva  kiáltott  fel : 

— Le  fogom  őket  fényképezni ! 

Nyomban  a földön  termett.  Az  udvari  szolgák  leszedték  a fényképező 
készüléket  és  felállították  az  út  alatt  a mélyedésbe. 

Károlyi  gróf  a főherczegnő  kívánsága  szerint  csoportosította  a népet  a híd 
alatt  lévő  parton.  Zichy  Ludovika  grófnő  érdeklődve  dics  érte  a szép  tájvise- 

letet,  a vonatvezető  főtisztviselő  pedig  nyugtalankodva  rázta  a fejét;  ez  a fény- 
képezés nem  volt  benne  az  ő programmjában. 

A főherczegnő  szép,  érdekes  feje  eltűnt  a gép  fekete  leple  alatt,  az  udvari 
szolgák  parancsváró  állásba  csapták  magukat,  s egy  pár  perez  múlva  már  össze 
volt  csomagolva  minden.  Mária  Terézia  mosolyogva  köszöntötte  a népet;  aztán 
a férje  karján  a vonat  felé  tartott,  az  udvari  kocsiból  is  búcsút  intett. 

— Na  hát,  instálom,  mégis  csak  képet  csinálának  belőlünk!  mondta 
a nép. 

Pár  óra  múlva  jött  a sürgöny  Kolozsvárról,  hogy  a fenség  nyugodtabban 
óhajtana  néhány  felvételt  csinálni  erről  az  érdekes  népről;  aztán  szeretne  a 
háziipari  munkáikból,  a varrottasból  is  látni  valamit. 

Akkor  estve  már  ment  nehány  csinos  alak,  s azok  között  az  én  szép 
szobalányom  is,  a ki  erre  az  alkalomra  kalotaszegi  ruhába  öltözött,  a mi  pom- 
pásan állt  neki.  Rögtön  is  feltűnt  a főherczegnőnek,  de  még  inkább  az  udvar- 
hölgyének, Zichy  grófnőnek,  mosolyogva  czirogatta  és  kérte,  hogy  adja  át  a 
ruháját : nagyon  szeretné  abban  látni  magát.  A szép  leány  zavarba  jött : hát  ő 
addig  miben  lesz  ? 

— Az  én  ruhámban. 

S pár  pillanat  múlva  a szép  székely  leányból  grófnő  lett,  a grófnőből 
pedig  olyan  szép  kalotaszegi  leány,  hogy  a főherczegnő  azonnal  levette  és  ezt  az 
érdekes  képet  nekem  megküldte  emlékéül  a bánffy-hunyadi  kiszállásnak ; erdélyi 
útja  emlékére  pedig  küldte  a vajda-hunyadi  vár  szép  fényképét,  s mind  ez  vilá- 
got vet  a főherczegnő  nemes  szivére,  mert  ezt  mind  a háziipar  iránti  jóságból 
cselekszi:  ilyen  szívvel  fenséges  lenne  Mária  Terézia  főherczegnő  herczegi  korona 
nélkül  is ! 

A főherczegnő  ekkor  annyira  megszerette  a kalotaszegi  varrottast,  hogy 
a következő  évben  azzal  rendeztette  be  a kistapolcsányi  kastélyát.  Gyönyörű 
asztalterítőket  és  függönyöket  rendelt:  az  utóbbiak  mintája  a « kis  almás » volt; 
tizenkét  ablakra  égő  pirossal  varrva  és  ugyanannyira  sötétkékkel. 

Kedveli  a főherczegnő  a kalotaszegi  régi  párnahéjakat  és  « ágyfűtől  valón- 
kat, azokból  már  Kolozsvárit  léte  alkalmával  is  vásárolt. 

És  mikor  ezt  így  leírom,  emlékezetembe  jő,  hogy  Zichy  Ludovika  grófnő 
mily  örvendő  levélben  tudatta  velem,  hogy  a főherczegnő  mennyire  szereti  a 
varrottasokat  és  küldi  a mintát,  mely  után  készüljenek  a Ivis-Tapolcsányba 
szánt  munkák.  És  ekkor  látom  azt  a képet  is,  melyet  az  a csoport  mutatott  a 
híd  alatt  levő  partos  mélyedésben. 

A főherczegnő  az  amatőrök  buzgalmával  igazgatta  a gépet,  az  udvari  laká- 
jok minden  figyelmüket  a főherczegnő  felé  irányították. 

A két  magyar  kisérő  pedig  — Zichy  grófnő  és  gróf  Károlyi  Gyula  — szó  nél- 
kül néztek  a havasok  felől  kéklő  hegylánczolatra  és  akkor  bizonyosan  valami 
melegség  áradt  a szívökre,  mert  érezték,  hogy  ezek  a hegyek,  ez  a föld,  a 

körülöttük  álló  nép  mind,  mind  magyar  s ennek  az  érzésnek  a melegétől  karol- 
ták úgy  fel  a nép  ügyét.  Bár  adatott  volna  nekik  hosszú  idő,  sok  esztendő, 
hogy  a mit  akkor  éreztek,  azt  valósíthatták  volna!  De  fájdalom,  hamar  lejárt 
az  órájuk.  A gróf  java  férfikorában  hagyta  ide  dús  örökét.  Zichy  Ludovika 
grófnő  férjhez  ment  Kiirthy  főispánhoz,  de  boldogsága  nem  tartott  sokáig, 
Zichy  Ludovika  grófnő  is  meghalt,  itt  hagyta  az  ő megszomorodott  családját. 

A mint  nézem  kalotaszegi  ruhába  öltözött  szép  alakját,  fájó  emlékben  áll 
előttem  a bánffy-hunyadi  jelenet,  melyben  a két  magyar  mágnást  az  érdekelte 
itt,  a mi  magyar. 


MUNKÁCSY  MIHÁLY  A VARROTTASOK  KÖZÖTT. 

A mi  szeretett  nagy  festő-művészünk  is  azok  közé  tartozott,  a kik  azt 
hiszik,  hogy  Kalotaszeg  egy  külön  helység.  És  az  ezt  hivők  száma  nagyon 
nagy.  A most  lefolyt  hadgyakorlatok  alatt  több  főtiszt  különböző  helyeken 
mondta,  hogy  szép  a vidék,  szép  a tájviselet,  csak  azt  az  egyet  sajnálja,  mert 
nagy  szándéka  volt  rá,  hogy  Kalotaszegre  nem  futhatott  el. 

Munkácsy  1891  őszén  Kolozsvárra  érkezett,  a honnan  kirándulásokat  ter- 
vezett a vidékre.  Akkor  gyűjtötte  a tipusokat  a honfoglalást  ábrázoló  nagy 
képéhez. 

Természetesen  első  sorban  Bánffy-Hunyadot  ajánlották. 

— Bánffy-Hunyad?  Oda  nem  megyek;  inkább  szeretnék  Kalotaszegre  menni. 

— Mester ! Hiszen  Bánffy-Hunyad  Kalotaszegnek  a főhelye,  mint  Kolozs- 
vár Erdélynek. 

Azt  a vidéket,  melyet  a Kalota  vize  szeg  át,  s mely  húsz-huszonöt  falu- 
ból áll,  azt  nevezik  Kalotaszegnek.  Innen  van  az  eredeti  elnevezés,  de  aztán 
kiterjed  olyan  falvakra  is,  melyek  távol  esnek  a Kalota  vizétől  s ez  már  nép- 
rajzi elnevezés,  mert  « Addig  terjed  Kalotaszeg,  a meddig  a muszuly  ér». 

Hogy  mi  az  a muszuly?  Az  itteni  szép  tájviseletnek  egyik  legsajátosabb 
ruhadarabja  ez.  Fekete  vagy  sötétkék  szatén-szoknya  «ledarázsolva»,  a mi  azt 
teszi,  hogy  valami  csodaszép  öltésekkel  apró  ránczba  van  szedve.  A szoknyát 
elől  — a szintén  úgy  ránczolt  kötő  alatt  — feltűzik,  miáltal  a belső  szegés, 
az  arasznyi  széles,  finom,  színes  posztó  kifordul  és  mint  egy  frakkszárny  hull 
a piros  csizma  sarkára.  De  most  már  felesleges  ismertetést  írni  erről  a táj- 
viseletről, mert  az  utóbbi  időben  bőven  hoztak  a lapok  kalotaszegi  viseletét 
és  az  ezredéves  kiállításon  is  bő  alkalma  nyílik  az  érdeklődő  közönségnek 
megismerni  úgy  a szép  viseletét,  mint  az  igazi  varrottast. 

És  a mester  azt  felelte  : 

— No,  ha  Kalotaszeg,  akkor  oda  elmegyek! 

Es  a mi  nagy  örömünkre  megnevezte  azt  is,  hogy  Kalotaszegen  hova 
fog  menni. 

El  is  jött.  Estve  érkezett.  Mikor  a sötétes  utczákra  kipislogott  volna  a 
a kicsi  ablakok  világa,  kedvesen  mondta  az  uramnak : 

— Oh,  hogy  szeretem!  Nézd  csak,  olyan  kedvesek  azok  a világos  parányi 
ablakocskák  és  úgy  pislognak  felénk,  mint  a miskolczi  kocsonyából  a béka  . . . 
Ezek  az  egyszerű  házacskák  úgy  emlékeztetnek  gyermekkoromra! 

Bizony,  akár  kicsi,  akár  nagy  ember  valaki,  ha  van  hozzá  való  szive,  az 
mindig  melegen  dobban  arra,  a mit  gyermekkorában  is  szeretett.  Aztán  a 
mester  még  akadt  valamire,  a mi  szintén  gyermekkori  emlékeket  ébresztett. 
Mikor  az  ebédlőbe  lépett,  azonnal  feltűnt  neki  a hatalmas  pipa-tartó,  az  ezüst 
kupakú  sárga-barna  tajtékpipákkal. 

— No,  ez  már  nagyon  érdekes!  Rendkívül  szeretem. 

— Hát  olyan  nagy  pipás  a mester?  — kérdeztük. 

A titkára,  Ecsy,  fiatal  festő,  fölnevetett: 

— A mester  és  a pipázás ! 

— De  hát  akkor  miért  érdeklődik  annyira? 

— Azért  érdeklődöm,  mert  édes  apámnak  is  volt  pipatartója  . . . 

Vacsorához  ültünk  s Munkácsy  azzal  az  ő rendkívül  kedves,  rokonérzést 
keltő  módjával  beszélgetett  mindenről,  érdeklődött  azok  iránt  a dolgok  iránt, 
melyeket  az  ő tapintatos  finomsága  olyanoknak  ítélt,  hogy  azok  iránt  a háziak 
sem  lehetnek  érdektelenek.  így  hát  a pipák  után  nyomban  jött  az  irodalom 
és  a nép-ipar.  Úgy  volt  az  akkor,  hogy  az  uramról  írtam  valamit;  Munkácsy 
elolvasta  a czikkecskét  s arra  fordította  a beszédet  és  mikor  észrevette,  hogy 
mitől  tartok,  szeliden  nézett  a szemembe,  puha  fehér  kezét  a kezemre  tette : 

— So’se  bánja,  nagysád,  jól  tette!  Én  is  ott  veszem  a modellt,  a hol 
épen  találom.  A világért  sem  kell  elszalasztani  a kinálkozó  jó  alkalmat:  ugyan 
miért  ne  festhetné  le  valaki  az  urát? 

— Aztán  figyelmét  a varrottas  függönyökre  fordította : 

Érdekes.  Vájjon  a nép  nyelvén  van-e  neve  ezeknek  az  özönvíz  előtt  való 
csodaállatoknak?  (Azok  a csodaállatok  a függöny  szegésén  épen  azok  voltak, 
melyeket  két  angol  írónő  annyira  megdicsért  és  nyomban  le  is  rajzolt.) 

— A nép  «Vízilú»-nak  nevezi  ezt  a mintát. 

r 

— Elénk  képzelő  erő ! Minden  mintának  van  neve  ? 

— Van.  Ha  a mester  így  érdeklődik,  holnap  bemutatok  néhányat. 

Másnap  épen  hetivásár  napja  volt : a vidék  magyarsága,  a havasok  oláh 
népe  mind  Bánffy-Hunyadra  gyűl  ilyenkor.  Munkácsynak  volt  mit  nézni  a 
sajátos  színes  sokaságon.  De  aztán  a sokaság  is  megnézte  jól  azt  a fehér  hajú 
különös  urat,  a ki  lépten-nyomon  arra  kényszerít  valakit,  hogy  adja  oda  a 
rongyos  bocskorát,  mert  ő azonnal  újat  vásárol  helyette.  Daróczot,  inget, 
mindent  le  akart  kérni  az  emberekről  újért,  vagy  pénzért. 

A parasztember,  úgy  a maga  családjában,  mindig  hajlandó  arra  czéloz- 
gatni,  hogy : minden  úr  bolond  egy  kicsit.  De  van  eset  rá,  hogy  ezt  a meg- 
jegyzést nemcsak  otthon  nyilvánítja. 

S míg  Munkácsy  elszedegette  a vásári  nép  különböző  ruhadarabjait, 
Ecsy  ugyancsak  fényképezett.  A sötét  szekrény  mindegyre  megtelt  lemezzel ; 
akkor  haza  futott  és  a pinczében  működött ; ismét  a piaczra  rohant.  Ez  így 
tartott  ebédig.  Délben  jött  Munkácsy  teljes  megelégedéssel,  mert  nemcsak 
sok  ócskaságot  gyűjtött,  de  akadt  több  olyan  tipusra  is,  a mi  neki  nagyon 
tetszett. 

Nem  is  hittem,  hogy  ezek  után  eszébe  jusson  a varrottas.  De  eszébe 
jutott.  Rendkívül  gyönyörködött  az  eredeti  munkában:  különösen  a fehérrel 
vagy  halványkékkel  varrt  darabokat  tartotta  «rendkívtil  szép»-eknek  és  ezekből 
egy  egész  ládával  vásárolt  össze. 

— A halványsárga  fodorvásznon  remek  ez  a világoskék  hímzés : mi  a 
neve  ennek  a mintának  ? 

— Patkós. 

És  azóta  a patkós  mintából  sok  függöny  van  Párisban. 

Szép  pártás  leányokat,  patyolatkendős  új  menyecskéket  gyűjtöttem  össze. 

— Nézze,  mester,  ezeknek  az  öltözékét,  szebb  ez,  mint  a piaczon  talált 
viseltes  holmi ! 

— Bizony  szebb!  — lelkesült  Ecsy,  a fiatal  festő,  — hát  még  a viselőjük. 

Es  Munkácsy  Párisba  érkezése  után  szép  levelet  írt  a szép  magyar  var- 
rásról, mely  dísze  az  ő sátorának. 

Én  pedig  a « Honfoglalását  nézve,  annak  főalakján  elmerengek  és  vissza- 
emlékszem  egy  csinos  barna  férfira,  a kit  többször  láttam  a bánffy-hunyadi 
vásárokon. 

KÉT  ANGOL  ÍRÓNŐ  NÁLUNK. 

«Két  jeles  angol  írónő  megy  Bánífy-Hunyadra : arra  kérem,  lássák  szíve- 
sen# . . . írta  gróf  Eszterházy  Kálmán  orsz.  képviselő. 

Elvárjuk,  szívesen  látjuk,  — lón  a válasz. 

Aztán  egy  gyönyörű  nyári  napon,  mikor  a levegő  tele  volt  frissen  kaszált 
fűnek  az  illatával,  meg  is  érkeztek  a turistanők.  Dr.  Szádeczky  Gyula  kisérte 
őket  és  meglátszott  a turista  öltözékeiken,  hogy  ezek  gyakorlott  utasok.  Előbb 
csak  az  öltözéken,  aztán  sok  más  egyeben  később. 

Az  egyik  angol  leány:  a barna  Miss  Rose,  írónő.  írónő  a szőke  Mar- 
garet  is ; de  a mellett  szobrász  és  festő  is.  Különben  mind  a kettő  alapos 
műveltségű  s így  minden  affektálás  nélkül  való.  Meglátják  a szépet  az  egy- 
szerűben, gyönyörködni  tudnak  mindenben,  a mi  csak  arra  érdemes. 

Hej ! Mint  gyönyörködtek  volna  még  akkor,  ha  egy  vasárnap  itt  éri  őket 
és  láthatják  azt  a valóban  festői  képet,  mikor  templomba  megy  a nép.  A czin- 
termet  tömött  zöld  bokor  köríti,  azon  belül,  mint  egy  rózsakoszorú,  olyan  a 
virító  tájviseletben  díszlő  nép,  a mint  csendes  léptekkel  megy  az  Isten  házába. 
Az  öregek  már  elhaladtak,  most  megy  a bokrétás  legények  délczeg  csoportja, 
aztán  mennek  a leányok,  pártáik  fehér  gyöngyén,  ingválluk  fehér  haván,  lengő 
szalagjaikon  kápráztatón  ragyog  a napfény;  de  a menyecskék  öltözéke  sem 
enged  a színpompában.  Habszerű  fehér  patyolatkendő  borítja  a fejhez  simuló, 
aranyos  kis  fejkötőt  és  borítja,  csaknem  sarkig,  a gyönyörű  ruházatot,  mely  a 
finom  tülangle  alatt  még  szebbnek  tűnik  fel. 

De  ha  nem  mutathattam  is  be  az  angol  leányoknak  ezt  a színes,  ünnepi 
képet,  volt  gondom  rá,  hogy  megismerjék  a kalotaszegi  viselet  ünnepi  díszét 
is,  s a mellett  lássák  a népet  a maga  mindennapi  foglakozásában.  Sok  csinos 
parasztháznál  megfordultak,  a hol  szétnézhettek  és  rajzolhattak  kedvök  szerint, 
nem  zavarta  őket  senki. 

Az  idevaló  nép  szívesen  látja  az  idegent,  s még  nem  is  kiváncsi  rá,  hogyha 
rajzol,  mit  rajzol? 

Hát  csak  pingálgasson  az  Istenadta,  mert  inkább  hiszem  : nincs  neki  egyéb 
dolga.  Ha  lenne,  tudom,  nem  hiábavalóskodnék ! 

És  ebben  teljesen  megnyugodva,  egy  tekintetre  sem  méltatja,  hogy  volta- 
képen  mit  rajzol  ? De  ezt  valami  olyan  felsőbbséggel  teszi,  hogy  az  idegen 
nem  lát  benne  közömbösséget,  csak  kiméletet.  így  voltak  ezzel  az  angol  leányok 
is  és  nagyon  tetszett  nekik.  Egész  nap  jártak,  keltek,  szemlélődtek,  jegyezget- 
tek  és  sokat  rajzoltak. 

Egy  nap,  mikor  hazakerültek,  megállapodtak  abban,  hogy  mégsem  láttak 
semmi  olyan  érdekest,  mint  a mi  ebédlőnkben  levő  varrottas  függönyt.  Annak 
a felső  szegésén  valami  nagyszerűnek  találták  a tenyeres,  talpas  «Vizilús» 
mintát.  S míg  vázlatkönyvükbe  lerajzolták,  egyre  dicsérték  a régi  varrás  ere- 
deti szépségét.  Aztán  szerényen  kérdezték,  hogy  nincs-e  még  valami  régi  minta  ? 

De  bizony  van,  akár  egy  szekérkasra  való!  (Ezt  a mondást  is  lejegyezték.) 
És  mikor  előkerültek  a régi  abroszok,  régi  párna-csúpok  — régi  illattal  töltve 
be  a szobákat  — elragadtatva  kiáltottak  fel : 

— És  ezt  mind  a nép  varrta? 

— Varr  a nép  ennél  finomabbat  is.  íme,  itt  vannak  ezek  a selymes 
varrottasok,  régi  minták  után  készült  új  varrások : sarlót,  kapát  forgató  durva 
kezek  finom  munkái! 

És  nagyon  tudták  méltányolni  ezt  a csodadolgot,  s le  is  rajzolták  a 
minták  nagy  részét. 

Másnap  reggel  megkezdődött  a programra  készítése.  Hova  vigyük,  mit 
mutassunk  a vendégeinknek  — már  mint  az  angoloknak,  mert  azok  mellett 
voltak  magyar  vendégek  is,  a mint  ki  fog  tűnni  mindjárt.  — Kocsizzunk  a 

hegvek  közé,  hadd  lássák  meg,  hogy  azok  a kékkel  zománczozott  bérezek 
közelről  mily  üde  zöldek. 

— Ej ! füvet  látnak  Angliában  is ! — vetette  ellen  valaki. 

— Nos,  hát  nézzük  meg  a sebesi  várromot,  melyben  egykor  a irtegsebe- 
stilt  Rákóczi  pihent.  Megnézhetjük  a kissebesi  gránitbányát;  a Remetét,  ezt 
a bájos  nyaralóhelyet,  melyet  az  agg  főúr,  gróf  Bánffy  Miklós  építtetett  az 
erdőben,  a melynek  regéjét  később  elmesélem  ... 

— Hát  itthon  mit  lehet  csinálni  ? — kérdezte  az  oxfordi  püspök  leánya,  a 
szőke  Miss  Margaret. 

— Itthon  is  csak  akad  valami : például  el  lehet  hívatni  néhány  szép  leányt, 
s ha  tetszik  le  is  festheti  őket. 

— Akkor  maradjunk  itthon,  — kérte  a társát. 

De  az  élénk,  barna  Miss  Rose  megrázta  csinos  fürtös  fejét.  O inkább 
megy  a szabadba;  és  kedves  mosolylyal  kért,  hogy  menjünk,  aztán  kötekedve 
szólt  a másikhoz  : 

— Margaretnek  az  ilyen  igen  kényelmes  kirándulás,  ő csak  azt  szereti, 
ha  tíz  óra  hosszat  gyalogolhat  esőben  . . . 

Ugyanis  ennyi  idő  alatt  ment  Tátra-Fíiredről  a lomniczi  csúcsra,  s onnan 
vissza  szakadó  esőben.  Erre  a komoly  Margaret  még  komolyabb  lett,  de  nem 
ellenkezett. 

— Hiszen  ez  könnyű!  Az  egyik  jöjjön,  maradjon  a másik. 

— Pompás ! Lehet  az  úgy  ? — tapsolt  örömében  Rose. 

Utitársuk  s lelkes  vezetőjük,  dr.  Szádeczky  Gyula  indítványozta  (a  mint- 
hogy egy  geológustól  mást  nem  is  várhattunk !)  a gránit-bányák  megtekintését. 
A benszülöttek  nemcsak  mint  vendéglátó  háziak,  de  máskülönben  is  szokva 
vannak  ahhoz,  hogy  nekik  egész  nyáron  keresztül  érdeklődniük  kell  minden 
olyan  dolog  iránt,  melyet  különböző  ízlésű  vendégeik  szeretnek. 

Ennek  okán  egy  nap  etnográfusok,  fotográfusok,  másnap  festők,  szobrá- 
szok, régiséggyűjtők  vagyunk.  Nekünk  ez  már  könnyű.  Csak  akkor  nehéz, 
mikor  történetesen  a különböző  szépművészetekért  vagy  tudományokért  rajongó 
vendégek  összetalálkoznak,  mint  például  most  is : két  festő,  egy  etnográfus  és 
egy  geológus. 

Különösen  a két  utóbbi  nem  érdeklődik  a másik  tudományáért  és  ebből 
az  is  látszik,  hogy  ők  nem  bánffy-hunyadi  lakosok,  s így  nincsenek  belegya- 
korlódva,  hogy  mindig  az  iránt  kell  érdeklődniük,  a mi  iránt  teljesen  közöm- 
bösek. 

Aztán  voltak  a vendégek  között  olyanok  is,  a kik  egyszerűen  csak  ven- 
dégek minden  más  czél  nélkül,  de  a kiknek  azért  mégis  volt  külön  saját 
véleményük,  s így  igazán  csodálni  lehet,  hogy  a végén  elindulhattunk  három 
kocsin. 

Miss  Margaret  otthon  maradt  és  angolos  nyugalommal  festette  a szép 

Kudor  Katát  (a  ki  akkor  még  csak  feslő  bimbó  volt,  most  már  új  menyecske, 
a kinek  lakodalmát  a nyáron  lefotografirozták  és  ezt  a díszes  lakodalmi  mene- 
tet be  is  akarják  mutatni  élő  alakokkal  az  ezredéves  kiállításon). 

Míg  Margaret  festett,  addig  élénk  társa  sok  szép  helyet  bejárt,  röptében 
lerajzolta  a sebesi  várromot  és  az  «Üj  remetét#;  a gróf  Bánffy  György  zen- 
telki kastélyából  nagyon  megszerette  a kilátást. 

— Ha  itt  lakhatnám,  itt  lapulnék  és  úgy  nem  mozdulnék  innen,  mint 
egy  gomba,  — mondta  elragadtatva. 

Csakhogy  nehéz  ezt  a mindig  mozgó,  csacsogó,  daloló  fiatal  teremtést 
mindig  egy  helyben  penészülő  gombának  képzelni ! 

Vacsora  alatt  az  etnográfus  vendég,  dr.  Jankó  János  angolul  mondott 
pohárköszöntője  nagyon  megtetszett  az  angol  leányoknak  s viszonzásul  a barna 
elkezdett  énekelni,  még  pedig  magyar  népdalokat.  Olyan  szépen,  olyan  ma- 
gyaros vágással  dalolt,  hogy  az  egész  társaságot  felvillamozta.  Ez  a magyaros 
vérmérsékletű  szép  angol  leány  dalra  lelkesítette  csaknem  az  egész  társaságot. 
Mikor  a magyar  nótától  csengett  a ház,  dr.  Szádeczky  elővette  a hegedűjét, 
s minden  geológussága  mellett  olyan  szépen,  olyan  magyarosan  húzta,  hogy 
ezt  már  bátran  megirigyelhette  tőle  az  etnográfus  doktor. 

Mikor  a missek  megtudták,  hogy  a fölcsengő  magyar  népdalok  között 
volt  három,  melyet  épen  az  egyik  vendég  — az  őszülő  alispán  — szerzett, 
rendkivtil  érdeklődtek:  mert  hát  ők  még  soha  sem  láttak  olyan  embert,  a ki 
magyar  népdalt  szerzett  volna. 

Másnap  ismétlődött  a kóborlás,  festés,  a nóta  és  a hegedű.  Miközben 
egyszer  csak  a szőke  missnek  eszébe  jutott,  hogy  ő valamit  elhagyott  vala- 
melyik parasztháznál.  Nosza!  felkerekedik  és  minden  szó  nélkül  neki  indul  a 
tolongó  hetivásárnak,  a hazatérő  bivaly-csorda  között.  Aztán  még  ő csodál- 
kozott, hogy  mi  ezen  csodálkozunk. 

Sok  félénk  vagy  kényeskedő  kis  magyar  leánynak  szerettem  volna  meg- 
mutatni ezt  a derék  angol  leányt. 

Harmadnapra  útrakelt  a két  bátor  turistanő,  hogy  Erdélynek  nevezete- 
sebb helyeit  beutazza  és  mi  azon  reményünknek  adtunk  kifejezést,  hogy  ezek 
talán  nem  fognak  rólunk  annyi  badarságot  összeírni,  mint  azok,  a kik  koron- 
ként fölfedezik  Magyarországot  és  beszélnek  rólunk  mint  valami  szeretetre- 
méltó vadakról. 

S valóban  nem  írtak  badarságokat,  a mint  azt  majd  be  is  mutatom. 

«Nem  lehetünk  közömbösek  az  iránt,  a mit  rólunk  nagy  nemzeteknek  az 
irodalma  világgá  bocsát.  Mindenki,  a ki  külföldön  megfordul,  tapasztalja,  hogy 
nagyon  kevés  az,  a mit  a művelt  osztályokban  is  tudnak  rólunk.  Az  a kevés 
is  oly  naiv,  olvan  messze  áll  a valóságtól,  hogy  sokszor  igazán  jobban  szeret- 
nők,  ha  még  azt  sem  tudnák.  De  honnan  ismerjék  meg?  Mikor  nálunk  fel- 
tűnő, ha  ködös  Albionnak  egy-egy  szőke  fürtű  teremtménye  fesztelen  maga- 


Fiatal  asszony.  Vőlegény.  Menyasszony.  Apa. 


KALOTASZEGI  JEGYVÁLTÁS. 

tartással  végig  halad  utczáinkon.  Ezért  örülünk,  valahányszor  hazánkról  egy-egy 
rokonszenves  hű  munka  jelenik  meg  s ezért  sietünk  ismertetni  minden  olyan 
ránk  vonatkozó  külföldi  könvvujdonságot,  melv  tárgyilagos  és  leírásával  csak 
némileg  is  többet  nyújt  a jóakaratuságnál. » 

Ezeket  mondja  dr.  Szádeczky  Gyula  annak  a könyvismertetésnek  kezde- 
tén, melyet  a két  miss  munkájáról  írt.  Azután  előadja,  hogy  Párisban  ismerkedett 
meg  a két  angol  leánynyal,  a kik  már  azelőtt  nagy  utazásokat  tettek  és  gyer- 
mekálmaik nagyon  vonzották  a « tej  jel-mézzel  folyó  Kanaán»  felé  is,  melyről, 
mint  egy  Tündérországról,  úgy  álmadoztak.  Tudták,  hogy  a magyar  faj  ázsiai 
származású,  bátor,  lovagias  nép.  Vannak  nagy  hegyei,  nagy  pusztái  és  volt 
egy  nagy  Lisztje.  A mit  még  ezenkívül  tudtak,  az  mind  meseszerű,  káprázatos 

dolog  és  a valóságnak  épen  nem  megfelelő  valami  volt.  Mikor  Parisban  való- 
ságos élő  magyarokkal  találkoztak,  még  erősebb  vágyódás  fogta  el  az  ösme- 
retlen  országba  való  utazásra.  S vágyaikat  teljesítették;  eljöttek  hozzánk. 
Budapesten  gróf  Eszterházy  Kálmán  készítette  meg  a program mj okát,  mely 
szerint  Tátra-Fiired  után  jöjjenek  Erdélybe  : szálljanak  ki  Bánffy-Hunyadon  . . . 
Aztán  kiszálltak,  mely  kiszállásról  érdekes  könyvükben  melegen  emlékez- 
nek meg. 

A két  író-  és  festőnő  könyvet  írt  és  festett  rólunk  és  az  angol  kritika 
nagy  elismeréssel  fogadta  ezt  a könyvet.  Természetes  lelkesedéssel,  pezsgő 
élettel,  megkapó  rajzokkal,  őszinte  melegséggel  van  ez  a könyv  írva.  Csak  egy 
modern  bíráló  akadt,  a ki  el  nem  hitte  nekik,  a mit  rólunk  írtak  s ez  azt 
jegyzi  meg:  «A  pompás  leírások  olyan  lovagias,  rég  letűnt  világba  vezetik 
az  olvasót,  milyen  a mai  korban  bizony  nehezen  képzelhető*).  Pedig  az  mind 
elképzelhető,  a mit  ez  a derék  két  leány  írt:  mert  hogvne  látta  volna  őket 
szívesen  minden  magyar  család  s hogyne  követett  volna  el  mindent,  hogv 
tanulmány  út  jókat  a lehető  legkellemesebbé  tegye.  S hogy  ők  ezt  olvan  nagyra 
vették,  az  a szívnemességgel  párosult  műveltségről  tanúskodik. 

Érdekes  könyvük  czíine  a következő : « Sketches  of  life  and  character  in 
Hungary,  by  Margaret  Fletcher,  with  illustrations  by  Rose  Le  Quesne  Lon- 
don. Swan  Sonnenschein  et  Co.  1892.))  A könyv  gróf  Eszterházy  Kálmánnak 
van  ajánlva,  mint  «A  magyar  nemzeti  lovagiasság  és  vendégszeretet  élő  meg- 
testesítőjének)). A könyv  XIX  fejezetre  oszlik,  melyből  az  utolsó  hét  fejezet 
egészen  Erdélyről  szól.  Az  erdélyi  rész  Bánífy-Hunyaddal  kezdődik  és  mindjárt 
be  is  mutat  egy  képet : a piaczon  sorjában  ülő  kofákat,  a kik  előttünk  kissé 
idegenszerűek,  mert  csak  ritkán,  nagyon  hő  nyári  napokon  van  az  úgy,  hogy 
a kalotaszegi  parasztasszony  kalap  alá  bújjon.  Akkor  forrón  sütött  a nap  és 
előkerültek  a mezei  munkán  használt  széles  szalmakalapok,  melyek  épen  nem 
váltak  előnyére  a szép  tájviseletnek.  Abból  ugyan  ki  nem  nézheti  az  angol, 
hogy  azok  az  árulgató  menyecskék  az  ő hegyes  orrú,  kicsi  piros  csizmájokkal 
hófehér,  ránczos  alsószoknyájokkal,  mely  felett  a feltűzött  muszuly  bizonyos 
csínnal  hull  alá,  nagyon  szép,  délczeg  alakok.  De  már  a mit  a házaikról  írnak, 
azzal  meg  lehetnek  elégedve.  Ezekről  a csinos,  tiszta  házakról  egy  helyen  azt 
jegyzik  meg,  hogy:  «Az  a színhatás,  melyet  a bánffy-hunyadi  magyar  paraszt- 
házak keltenek,  mindig  felette  kedves.  Bámulatos,  hogy  a köznép  mily  jó 
ízléssel  használja  díszítésre  az  edényeket.#  Aztán  írnak  a kalotaszegi  varrot- 
tasról,  a minták  csodaszerű  szégségéről,  régi  származásáról,  újjászületéséről  s 
házi  iparrá  lett  fejlesztéséről  . . . De  a mit  itt  kiemelnek,  már  arról  én  nem 
szólhatok  és  egy  későbbi  megjegyzést  is  elhallgatnék,  mert  ott  is  előfordul  a 
nevem  : de  abban  van  valami,  a min  mosolyogni  kell,  azért  nem  hallgathatom  el. 

Angol  hölgyektől  az  a legnagvobb  megtiszteltetés,  mikor  azt  írják,  hogy 
a mi  házunknál  « egészen  angolos  tónus  uralkodik#.  De  a mit  ezután  monda- 

nak,  az  egy  kissé  naiv  és  így  hangzik:  «De  az  angolos  hatás  egyszerre,  mint 
egy  varázsütésre  eltűnt,  midőn  asztalhoz  ültünk.  Az  asztalfőnél  a ház  úrnője, 
a végénél  pedig  a ház  ura  foglalt  helyet,  hosszú  zöld  ágat  lóbálva  iinnepies 
lassúsággal.  Vájjon  azért  tették-e,  hogy  a legyeket  távol  tartsák,  vagy  valami 
régi  hagyomány  maradványaképen,  azt  mi  soha  sem  fogjuk  megtudni!)) 

Hát,  édes  leikeim,  szeretetre  méltó  angol  hölgyeim,  ha  ez  nektek  olyan 
idegenszerű,  csodás  dolog  volt,  ugyan  miért  nem  kérdeztétek  meg,  hogy  mitől 
jó  az  a lóbálás?  Bizony  készséggel  megmondtam  volna,  hogy  az  én  uram 
nagyon,  de  nagyon  undorodik  a legyektől  s étkezésnél  mindig  kell,  hogy 
mellette  legyen  egy  friss  galy,  melylyel  elzavarja,  ha  vagy  egy  légy  oda  téved. 
Ezért  az  egyszerű  dologért  ne  borzongjatok  össze,  Albion  leányai,  nincsen 
ebben  semmi  babonaság! 

Onnan  látszik,  hogy  ők  erre  az  ártatlan  kis  zöld  ágra  nagyobb  súlyt 
fektettek,  hogy  nem  mertek  róla  tudakozódni  még  a vezetőjüktől  sem,  hogy 
esetleg  valami  nemzeti  hagyományt  ne  sértsenek  kiváncsiságukkal. 

Bánffy-Hunyadról  a Székelyföldre,  aztán  Brassóba  mentek,  honnan  kirán- 
dultak Szinajába  is.  Ott  sok  bukaresti  szépséget  láttak,  a kikről  azt  jegyzik 
meg:  «Szuperkonventionalis  kifejezésűek  és  intriga  tükröződik  arczukról,  a 
minek  nyoma  sincs  a magyar  nők  vonásaiban)),  szóval  a két  írónő  épen  úgy 
megszerette  a magyarokat,  mint  mi  őket. 

A rendkívül  érdekes  könyv  utolsó  fejezete  a Vajda-Hunyad  megyében 
fekvő  Branyicskának  van  szentelve.  Branyicskán  a báró  Jósika  család  vendége 
volt  a két  miss.  Akkor  még  élt  az  öreg  Jósika  Lajos  báró,  a kinek  épen 
akkor  nevenapja  volt.  Nagy  díszszel  ülték  meg  a névnapot  s a két  hölgy  annak 
a csodálkozásának  ad  kifejezést,  hogy  itt  a névnapot  és  nem  a születésnapot 
ünnepük  meg,  mint  náluk. 

Az  öreg  főúr  menye,  gróf  Eszterházy  Ágnes,  — a Kálmán  gróf  szép  és  jó 
leánya  — nagyon  megtetszett  a misseknek  s ezt  írják  róla:  «A  báróné  magas 
termetű,  szép  barna  nő,  megáldva  mindazokkal  a kiváló  tulajdonokkal,  melyek 
egy  régi  faj  sajátságaihoz  tartoznak.))  Kiemelik  vendégszeretetét,  mindenre 
kiterjedő  figyelmét,  a szép  iránt  való  nemes  érzését,  apró  gyermekeinek  szép 
magukviseletét. 

Aztán  megemlékszik  Margaret  a branyicskai  kastélyban  töltött  egy  nyug- 
talan éjjeléről,  mely  emlékezés  a Kovács  J.  tanár  fordításában  (ugyanis  ezt  a 
derék  munkát  K.  J.  fordította  magyarra)  így  hangzik:  « Azt  szükségtelen  ismé- 
telnem, hogy  a branyicskai  úrhölgyek  műveltek.  Különösen  Eszterházy  Anna 
grófnő  a költészet  valódi  tárháza.  Engem  egy  este  egészen  ártatlanul  nagy 
zavarba  hozott,  midőn  arra  kért,  hogy  albumába  egy  angol  jellemző  verset 

r 

írjak.  En  engedelmeskedtem  s neki  is  fogtam,  de  semmi  sem  jutott  eszembe 
egyéb,  mint  a következő  vers : 

« Nyári  este  volt,  az  öreg  Gáspár  munkáját  bevégezte » . . . 

Egész  természetem  ellenem  lázadt,  hogy  ezt  írjam  be,  mint  nemzeti 
jellemző  különlegességet  s arra  kértem,  hogy  halaszthassam  másnap  reggelre. 
Az  éj  nagyobb  részét  gondolatokkal  töltöttem  s igyekeztem  megszabadulni  az 
öreg  Gáspártól.  Csak  azért  említem  meg  e jelentéktelen  dolgot,  hogy  másokat 
figyelmeztessek,  hogy  ha  egy  regényes  országba  akarnak  utazni,  ne  felejtsenek 
magukkal  vinni  egy  alkalmas  szemelvényes  zsebkönyvet.  Másnap  reggel  végre 
összefirkáltam  s bejegyeztem  valamit  az  albumba  egy  jeles  iró  neve  aláírásá- 
val. De  ama  borzasztó  éjszaka  után  megfogadtam,  hogy  többé  soha  sem  uta- 
zom költészeti  könyvecske  nélkül. » 

Aztán,  midőn  fájó  szívvel,  meleg  érzések  között  búcsút  vett  a b.  Jósika 
családtól  és  hazatérő  útjokban  Budapesten  kiszálltak,  így  folytatja : «Ott  talál- 
tuk gróf  Eszterházy  Kálmánt,  a ki  Branyicskán  létünk  alatt  Bécsben  volt. 
Az  ő nagy  szívessége  utazásunk  kezdetétől  a végéig  tartott  s a vasúti  állo- 
máshoz is  elkísért,  hogy  lássa,  vájjon  úti  jegyeink  rendben  vannak-e  s hogy 
nekünk  Istenhozzádot  mondjon.  Mikor  hazafelé  indultunk  a munkához,  az  őszi 
ködben  az  az  erős  érzelem  támadt  bennünk,  hogy  még  valamelyik  nyáron  újból 
vissza  kell  jönnünk  a vendégszerető  Magyarországba,  hol  a nép  szive  oly 
meleg,  mint  a napfény,  hogy  újból  kiálthassuk:  « Éljen  a magyar !» 

A könyv  végén  egy  csárdást  tánczoló  pár  van,  Le  Quesne  Rose  jól 
sikerült  rajza. 

Az  sem  lenne  ám  érdekesség  nélkül  való  rajz,  ha  őt,  a ragyogó  szemű 
barna  angol'  leányt,  vette  volna  le  valaki,  mikor  csárdást  tánczolt,  melegen, 
tüzesen  és  társa,  a csendes  szőke  Margaret  nézte  angolos  nyugalommal.  De 
azért  ebben  a nyugalomban  is  van  melegség;  a mit  megmutatott  rólunk  írt 
valóban  szép  czikkeivel. 

Hej!  ha  minden  utazó  ennyi  tájékozottsággal,  ennyi  melegséggel  írna 
rólunk,  akkor  nem  hinnének  bennünket  valami  nomád  életet  élő  félvadaknak. 


REGE  AZ  «ÚJ  REMETÉDRŐL. 

Hogy  megemlékeztem  a két  angol  írónő  kirándulásáról,  felújult  emléke- 
zetemben az  a regeszerű  régi  történet,  melyet  az  öreg  gróf  Bánffy  Miklós 
mondott  el  nekem,  a mint  ott  ültünk  a regényes  új  nyári  lak  legöregebb 
tölgyfája  alatt. 

A körösvölgyi  gyönyörű  hegyek  kéksége  fölött  égő  piros  sugárzással  tört  át 
a hanyatló  nap  fénye,  és  a táj  nagyon,  nagyon  szép  volt.  A völgy  smaragdzöldjére 
valami  érczfénvű,  sötét  ragyogás  borult  és  a nyári  lak  fölött  az  erdőből  egy 
széles  csík  szintén  sötétnek  tűnt  fel,  míg  a kis  kastély  oldalán  a futórózsák 
szirmai  s az  ablakok  üvegtáblái  piros  fényben  lángoltak.  Az  erdő  madarai 

kezdtek  hazaszállingózni  és  a fákról  édes  csicsergés  hallatszott.  Hogy  a han- 
gulat még  teljesebb  legyen,  az  öreg  gróf  jóságosán  adott  elő  családja  törté- 
netéből egy  parányi  regényt.  * 

A nagyszabású,  fejedelmi  pompájú  bonczhidai  kastélyban  élt  egy  hatalmas 
Bánffy.  Volt  neki  négy  tűzvérű  fia,  szép  növésű  négy  barna  levente. 

A legszebb,  legdaliásabb  Ferencz  volt.  Benne  megvolt  mindaz,  a mi  szép 
és  jó  a más  háromban  külön-külön  volt  csak:  a Dénes  talentuma,  a Miklós 
jó  szíve,  a János  szépsége  és  bátorsága.  Szóval  Ferencz  nagyreményű  ifjú 
volt,  az  apjának  legkedvesebb  fia.  Ilyen  Bánffy  még  nem  volt.  Mindene  meg- 
van hozzá,  hogy  Európaszerte  ismerjék  a nevét.  Ezt  mondták  a híres  profesz- 
szorok  is,  a kik  nevelték.  Ezt  mondták  a vívó-  és  tánczmesterei ; ezt  minden 


lélek,  a ki  csak  ifjú  Bánffy  Ferenczet  ismerte.  Mikor  otthon  megtanulta  mind- 
azt, a mit  a legkitűnőbb  tanárok  csak  tanítani  tudtak,  akkor  két  jeles  pro- 
fesszor kíséretében  külföldi  egyetemekre  küldték  az  ifjút. 

Volt  az  öreg  Bánffynak  egy  Pillikán  nevű  főkertésze,  a ki  olyan  czitrom- 
fákat  nevelt,  hogy  csodájára  jártak  messzi  földről.  Mikor  leszedték  a két  ököl 
nagyságú  czitromokat,  alig-alig  tudták  elhelyezni  a rengeteg  pinczékben.  De 
nemcsak  a híres  czitromfák  növekedtek  «mindenek  bámulatára’),  hanem  növe- 
kedett a főkertésznek  egy  csodaszép  leánykája  is,  és  midőn  három  évi  távoliét 
után  ifjú  Bánffy  Ferencz  ('tudományokkal  terhelten  hazaérkezők  vala»,  egészen 
elbűvölte  a gyönyörű  Judit. 

— No,  szeretett  fiam  uram,  úgy-e  a külföldön  sem  láttál  ily  szép  czit- 
romfákat  ? 

— Nem,  édes  apám  uram,  még  leányt  sem  ilyet  . . . 

Aztán  a régi  történet  itt  is  megújult  egészen  úgy,  a mint  szokott;  mert 

hát  az  öreg  főárnak,  csak  úgy,  mint  a többi  öreg  főuraknak,  nem  tartozott  a 
hő  vágyai  közé,  hogy  apatársa  lehessen  a kertészének. 

* 

Itt  ezt  a nagy  erdőt  Remetének  nevezik,  két-három  emberöltő  óta.  A nevét 
onnan  kapta,  hogy  Bánffy  Ferencz  Bonczhidáról  elbujdosott  s ezen  a vidéken 
föltalálta  őseinek  ős  rengetegét,  melybe  egy  klastromot  épített  és  ott  élt, 
mint  remete. 

Eddig  a családi  könyv.  Az  íródiák,  a ki  megemlékezett  «az  híres  czit- 
romfák» ökölnyi  terméséről,  nem  kisérte  figyelemmel  annak  a kiváló  egyéni- 
ségnek az  életét.  Csak  annyi  a bizonyos,  hogy  remete  lett  és  azontúl  a nagy 
rengeteget  Remetének  nevezték. 

Az  «Üj  remete»  agg  ura,  már  mint  gyermek  összejárta  a Remetét,  így 
akadt  rá  egyszer  a klastrom  alapköveire.  Hej ! Ha  majd  sok  pénze  lesz,  ide 
egy  hatalmas  várat  fog  építtetni.  Nem,  jobb  lesz  egy  vadászkastélv,  melynek 
előcsarnokai  tömve  lesznek  olyan  vadállatokkal,  melyeket  maga  lőtt.  Azoktól 
majd  megborzong  minden  látogató.  Es  a mi  akkor  a gyermek  lelkében  meg- 
fogamzott,  azt  végrehajtotta  az  agg  férfi,  azzal  a különbséggel,  hogy  zordon 
vadászkastély  helyett  építtetett  egy  barátságos,  vidám  nyári  lakot,  melyet 
körülvétetett  sok,  sok  piros  rózsával,  mert  csak  a piros  virágot  kedvelte. 
Aztán  tudtul  adta  a vidéknek,  hogy  a ki  az  Új-remete  páratlan  levegőjét 
szívni  akarja,  csak  menjen  oda  bátran  és  járja  ki  magát  kedvére. 

-K 

De  hát  mi  lett  a szép  kertészleányból  ? Arról  nem  beszél  a családi 
könyv,  hallgat  a családi  hagyomány.  Es  mégis  egyszer  ez  a titok  csak  előtört 
a földből,  mint  tavaszszal  a virág.  Pedig  mélyen  el  volt  rejtve : századok 
takargatták  be  puha  földrétegekkel. 

Ezelőtt  néhány  évvel  egy  kutat  ástak  Bonczhidán,  a híres  czitromfák 
közelében  — mert  most  is  híresek  az  ottani  czitromfák.  — Egyszer  csak  az 
ásó  megkoppan,  nem  megy  tovább,  a fúró  sem  halad  lejebb  és  az  öreg  gróf 
nyomban  elrendeli,  hogy  ki  kell  emelni  óvatosan  az  ellentálló  tárgyat.  Az 
pedig  nem  volt  egyéb,  mint  egy  pár  öles,  hatalmas  sírkő.  A sírkő  ripacsos 
oldalán  ennyit  tisztán  el  lehetett  olvasni:  «Juditha  Pillikán,  Francisci  Bánffv 
conjux.»  Tehát  a szép  kertészleányból  mégis  csak  Bánffyné  lett!  S míg  a 
férj  Kalotaszegnek  egy  őserdejében  porladoz,  a Pillikán  Judit  hamvai  a fejedelmi 
Bonczhidán  vegyültek  össze  a hírneves  ősök  hamvaival.  De  az  már  titok  marad, 
hogy  mi  választotta  így  széjjel  a szerető  szíveket  ? Az  utód  — az  öreg  gróf  — 
úgy  vélte,  hogy  hátha  a szép  kertészleány  halála  tette  remetévé  a férjet? 

A remete  Bánffynak  gyermeke  nem  maradt.  Tesvérbátyja  volt  az  őse 
Bánffy  Dénesnek,  annak  a gazdag,  hatalmas  főurnak,  a kit  lefejeztek  az 

Apaffy  Mihály  fejedelemségében.  Testvéröcscsének  pedig  egyenes  ivadéka  az 
öreg  gróf. 

Bizony  nem  lehetett  az  kicsi  zivatar,  mely  a család  reménynyel  legtel- 
jesebb ágát,  az  apa  legkedvesebb  fiát,  a ('tudományokkal  terhelt*)  Bánffyt 
abba  a rengetegbe  hajtotta  és  most  még  sem  tud  arról  semmit  a család- 
tag sem ! 


ÚJ-REMETE. 


Ebből  aztán  az  is  látszik,  hogy  az  örök  időben  mily  gyorsan  elenyésző 
parányiságok  a nagy  családok  nagy  eseményei. 

Az  Új-remete  agg  ura  elhallgatott;  szellemes,  finom  arczára  a vissza- 
verődő napsugár  fényt  vetett,  míg  körülötte  homályba  borult  a kert. 

Es  a madarak  csicseregni  kezdtek,  mire  a piros  virágok  lágyan,  édesen 
bólintgattak.  Azt  hiszem,  egyetértettek  abban,  hogy  a ki  a régi  Remetéből 
Üj-remetét  alkotott;  a romok  fölé  vidám  lakot  emelt,  a ki  az  ős  rengeteg 
komor  homályát  piros  virágokkal,  kis  unokák  piros  jókedvével  élénkíti  és 

örvend  annak,  ha  e gyönyörűségben  osztozik  az  egész  vidék,  az  áldott  jó  szív 
lehet : annak  legyen  derült  az  élete  alkonya. 

A százados  tölgyek  is  suttognak  valamit,  bizonyosan  az  lesz  a remete 
Bánffy  ősi  regéje  . . . 

* 

Üj-Remetének  is,  Zentelkének  is  az  új  királyi  ajtónálló-mester  és  zászlós 
úr,  gróf  Bánffy  György  az  ura. 

Az  igazán  kék  hegyek  között,  fiatal  fényűk  üde  zöld  környezetéből 
tömören  emelkedik  ki  a szép  zentelki  kastély,  melynek  ablakaiból  oly  gyö- 
nvörű  a kilátás.  A ki  onnan  néz  szét  a tájra,  az  aztán  megérti,  hogy  miért 
dicsérik  annyit  Kalotaszeg  vidékét. 

A kastélyt  gróf  Bánffy  György  gubernátor  építtette  a bonczidai  kastély- 
lyal  egy  időtájt.  Később  a Jósika  bárók  tulajdona  lett.  A forradalom  alatt, 
mikor  a páros  falut,  Szentkirályt  és  Zentelkét,  hamuvá  égette  a havasokról 
lerontó  oláh  tömeg,  a kastélyban  is  mindent  feldúlt : a pinczékben  patak  mód- 
jára folyt  a régi  borok  arany  nedve,  a termekben  pedig  lándzsákkal  feszeget- 
ték le  a falak  híres  freskóit,  s mikor  már  a vad  tömeg  dühe  mindent  össze- 
rombolt, akkor  tüzet  adott  a kastélynak.  Nehány  évig  fedél  nélkül  állt  a nagy 
épület,  s így  összhangban  volt  az  elpusztúlt  kettős  faluval.  Később  a Jósika 
bárók  befedett  ék  és  az  itt  lakó  Jósikák  közül  az  utolsó,  br.  Jósika  Samu 
a jelenlegi  miniszter  lakhatóvá  tette  az  alsó  részt  és  rendbe  hozta  a regényes 
fekvésű  gyönyörű  kertet. 

Az  utóbbi  időkben  ismét  Bánffy-birtok  lett  Zentelke.  A nagy  építőnek 
egyenes  utóda  és  névrokona,  a mostani  tulajdonos,  gróf  Bánffy  György  vásárolta 
vissza  ősének  kastélyát,  s az  összerombolt  emelet  gyönyörű  termeit  régi 
fényökbe  helyezte  vissza.  A múlt  évi  királylátogatás  alatt  úri  kényelemmel, 
magyaros  vendégszeretettel  fogadta  vendégeit.  A gróf  vendége  volt  Pápay, 
a kabinetiroda  főnöke  és  a külföldi  attachék. 

Ez  a tömör  szép  kastély  emeleti  pompás  termeinek  páratlan  kilátásával, 
a földszint  kalotaszegi  szobájával  és  regényes  fekvésű  kertjével  nagyon,  na- 
gyon szép. 

A dombélek,  a völgykatlanok  népdaltól  zengenek ; serényen  foly  a munka, 
s a hófehér  ingújjak  szemet  kápráztatva  villognak  a nyári  uap  izzó  hevében.  Szép 
a kalotaszegi  tájviselet  mindenütt,  de  talán  mégis  legszebb  a zöld  mezőn.  A nép 
pedig  csak  itt  van  igazán  otthon.  Itt  érdekli  minden  csalit,  minden  zsombék; 
ismer  minden  madárfészket,  megfigyeli  a madarak  családi  életét  és  híre  sincs 

annak  az  érdektelen  közönynek,  mely  különben  annyira  jellemzi  ezt  a népet. 
A mezei  munka  az  ő eleme,  itt  melegebben  dobban  a szíve,  egészen  egygyé 
lesz  a földjével:  ezzel  az  édes,  jó  magyar  földdel.  Igazában  nem  is  lehet 
tudni,  hogy  a vadvirágot  és  a népdalt  melyikök  termeli  ? 

Mennyire  más  ez  a szép,  délczeg  nép  benn  a községében.  Ott  közönyös 
minden  dolog  iránt,  a mi  kívül  esik  faragásos  kapuján  és  bizonyos  elítélő 
gúnynyal  mondja,  hogy  az  úr  felette  sokat  okvetetlenkedik  s még  többet 


A ZENTELKI  KASTÉLY. 

hiábavalóskodik  a sok  mindent  akarással:  már  mitől  is  jó  az?  A mi  megvan, 
nem  kell  elrontani;  a mi  nincs,  nem  kell  kívánni:  jobb  a bizonyos  valami, 
mint  a bizonytalan  semmi.  Erős  a ragaszkodása  minden  meglevőhöz  s idegen- 
kedő minden  újítás  iránt  és  nem  bántja  a kíváncsiság  sem. 

Pár  évvel  ezelőtt,  midőn  Munkácsy  Mihály  kedves  vendégünk  volt,  híre 
futott,  hogy  itt  van  a király.  Épen  kedd,  hetivásár  napja  lévén,  az  én  öreg 
szomszédasszonyom  s állandó  modelem  szokott  helyén  árulgatta  a hagymát  és 
szidta  a havasi  oláhot,  hogy  miért  kényesebb,  mint  régen  volt,  a mikor  mind 

egy  szálig  megvette,  a mivel  kínálták.  — Csak  odaszól  hozzá  egy  másik 
asszony : 

— Marczi  banya,  igaz,  hogy  a király  Gyarmathyni  van  ? 

— En  bizony  nem  tudom,  de  lehet  igaz  is,  mert  akármiféle  csak  erre 
jő,  az  mind  ott  leli  a helyét! 

És  ebben  aztán  megnyugodott  ő is,  a többi  is  és  nem  jutott  eszébe  sen- 
kinek, hogy  a királyt  nézni  jöjjön. 

Egy  ködös  őszi  napon  jöttek  amateur  fotográfusok,  a kik  néprajzi  meg- 
bízásokat kaptak. 

— Istenem  uram,  vájjon  miben  hiábavalóskodnak  már  megint  azok  az 
urak  ? — Mondogatja  a nép,  mikor  fotográfusokat,  ethnografusokat  lát  fel- 
tünedezni Bánffy-Hunyad  utczáin;  jött  most  is  egy  pár,  előadta  óhajtását,  de 
az  idő  felette  rövid  s ha  segédkezet  nem  nyújtunk  . . . stb. 

Tehát  óhajtanának  — ezen  az  egy  napon  — valami  népmulatságot;  egy 
szövőszéket  — azaz  osztovátát  — mikor  szőnek  rajta,  egy  lakodalmi  menetet, 
egy  fonóházat  s még  néhány  népies  jelenetet. 

Volt  olyan  idő  is,  midőn  a nép  iránt  való  mód  nélküli  lelkesiiltségemben 
ezt  mondtam  volna : 

— Oh  kérem,  azonnal ! De  most  néhány  mellékes  körülmény  is  eszembe 
jutott,  pl.  hogy  itt  csak  tavaszfélt  ülnek  lakodalmat,  mikor  a közelgő  mezei 
munkához  szükséges  az  új  erő.  Szőni  csak  farsang  után  szőnek,  mert  előbb 
meg  kell  fonni  a kendert.  Fonóházba  ugyan  járnak  már,  de  csak  — este.  így 
hát  bizony  nem  lehet.  Nem  lehet!  Csapódott  súlyosan  a szivemhez  ez  a fel- 
kiáltás. Úgy  hát  e szép,  délczeg  nép  az  ő gyönyörű  táj  viseletében  ne  legyen 
ott?  De  bizony  ott  lesz!  Nosza,  hadd  induljon  az  én  népipari  kiküldöttem: 
gyűljön  a fiatalság,  képet  csinálnak  belőlük.  A szülők  nem  nagy  elragadta- 
tással veszik,  mikor  csemetéiket  így  kiszedegetem  a munkából  s természetesen 
megjegyzik:  « Istenem  uram  be  sokat  is  hiábavalóskodnak  az  urak!»  De  a 
fiatalság  jó  kedvvel  jő,  mert  tudja,  hogy  képet  fog  kapni  és  nincs  ellenére  a 
frissen  sült  rétes  sem,  a mit  ilven  alkalmakkor  kiosztok  közöttük. 

Pár  hét  múlva  jöttek  a jól  sikerült  fényképek.  Gyűljön  a fiatalság,  képet 
kap ! Nyomban  érkeztek.  Elsőnek  jött  a csinos,  mosolygó  arczú,  se  nem  szőke, 
se  nem  barna  Dézsi  Kata.  Gyűjtővilla  van  a kezében  — már  mint  a képen  — 
és  leányos,  csintalan  mosolylyal  hallgatja,  hogy  mit  beszél  a kerítésen  behajló 
csinos  legény.  A kis  leány,  a mint  meglátja  ezt  a jól  sikerült  jelenetet,  egész 
szívből  kiált  fel : 

— Jaj,  istenem  uram,  beh  szép! 

- — Te,  vagy  az  a legény,  az  a szép  ? 

— Én,  instálom,  — feleli  gyorsan  és  mosolyogva  nézi  tovább  a képet. 

— Na  hát  vidd  el,  neked  küldték. 

— Hogy  örökre  az  enyém  legyen  ? 

— Úgv. 

— Jaj,  istenem  uram!  — Aztán  megköszöni  kétszer  is  s minden  köszö- 
nésre megjegyzi,  hogy  — mert  nagyon,  nagyon  szép!  Ezután  jött  az  a barna 
kis  leány,  a kit  okvetlenül  el  akartak  vinni  Párisba  modelnek,  s az  egész  csak 
abban  múlt,  hogy  a leány  nem  akarta.  Ünnepi  díszben  van  megörökítve  s 
mikor  meglátta  arczképét,  kissé  összehúzta  keskeny  fekete  szemöldjeit: 

— Iszen  nem  is  látszik,  hogy  a párta  fehér  gyöngyből  való;  aztán  a réznek 
még  az  ezüstje  is  fekete;  mintha  füstös  lenne;  mintha  nem  is  az  én  szép  fehér 
pártám  lenne ! 

— Na,  Erzsi,  ha  te  ennyire  kényes  vagy  a gyöngyös  pártád  fehérségére, 
akkor  ugyan  jól  tetted,  hogy  nem  mentél  el  Párisba  — : modelnek! 

Különben  általában  véve  a leányok  és  menyecskék  inkább  meg  voltak 
elégedve  az  arczképeikkel,  mint  a legények  és  ez  épen  nem  azt  bizonyítja 
mintha  az  asszonyok  lennének  a hiúbbak. 

* 

Novemberben,  szintén  egy  sáros  reggelen  érkezett  dr.  Jankó  János  is. 
Mint  miniszteri  megbízott  jött,  hogy  összegyűjtse  az  erdélyi  síkvidéki  és  hegyi 
oláh,  a magyarországi  hegyi  és  városi  oláh,  a toroczkói  és  kalotaszegi  magyar 
típusokat.  Nem  először  van  ezen  a vidéken;  több  ízben  megfordult  itt  hosz- 

szabb  tartózkodásra,  mikor  adatokat  gyűjtött  ('Kalotaszeg  magyar  népé»-hez. 
Úgy  ismer  már  Kalotaszegen  mindent,  mint  egy  benszülött.  Ót  is  sokan 
ismerik  a nép  közűi ; hogyne,  mikor  a gyermekeikkel  játszott  s az  asszonyaikkal 
varrt  és  szőtt. 

A Vlegyásza  felett  szürke  hófelhők  gomolyogtak ; tehát  ott  fenn  épen 
olyan  idő  van,  a mikor  nemcsak  a favágó  oláh,  de  még  a vörösbegy  is  lejebb 
vándorol  . . . hanem  Jankó  ment  s még  azt  is,  a mi  zord  útját  enyhíthette 
volna,  a theát  itthon  feledte,  a mely  gondatlanságon  csak  az  a körülmény 
javíthatott,  hogy  egyik  oláh  házigazdája  — vendéglátás  fejében  — körömhegyig 
kiitta  finom  franczia  cognacját  s így  egy  cseppet  sem  lehet  csodálni,  hogy 
majd  megfagyott,  míg  az  úttalan  utakon  csapdosta  a havas  eső. 

Két  mokány  lóval  és  egy  vezetővel  kelt  útra;  néhány  nap  múlva  haza 
küldte  a lovakat,  de  a tulajdonos  nem  volt  elragadtatva,  hogy  mily  állapotban 
kapta  vissza  s azt  erősítette,  mintha  teljesen  tönkre  lennének  téve,  mert  az  az 
úr  egy  huzamban  nyolcz  órát  lovagolt  rajta.  Az  egész  hiba  onnan  eredhetett, 
hogy  a lovat  nem  lelkesítette  a tudományszomj  s azért  nem  győzte  tovább. 
Lám,  Jankó  győzte  s 16-án  frissen,  vidáman  érkezett  haza  s mielőtt  érdekes 
útját  részletezte  volna,  előszedte  drágaságait,  melyeket  ezen  útjában  szerzett. 
Az  eg)dk  szerzeménye  úgy  került,  mint  itt  a vizsgán  mondta  volt  egy  oláh 
fiú,  mikor  felszólították,  hogy  számítson  elő  néhány  szerzési  módot  — első  a 
lopás,  kezdte  ...  No,  hát  dr.  Jankó  is  szerzett  egy  oláh  templom  oldaláról 
egy  régi  kőkeresztet.  Ott  ugyanis  az  a szokás,  hogy  nem  a sírokra  állítják  a 
a keresztet,  hanem  a templom  oldalára  szegzik  fel.  Második  és  harmadik 
szerzeménye  — igaz  úton  került  — egy  sajátos  pisztrángfogó  szigony  és  egy 
hímes  guzsaj.  A mi  pedig  érdekességében  fölülmúlja  mindezeket,  az  egy 
szarvasagancsból  való  faragott  puskaportartó.  Hiteles  adatok  bizonyítják,  hogy 
ez  a szaru  a « havasok  királyáénak,  Jankunak  az  apjáé  volt  s azt  tényleg 
használta  is  a Hóra-lázadás  idejében.  A szaru  vésett  díszítése  stilszerű  és 
érdekes.  De  a fiatal  tudós  még  ennél  is  inkább  örvendett  azon  felfedezésnek, 
hogy  egyik  oláh  faluban,  Topánfalván,  igriczekre  akadt.  Az  elnevezésük  egé- 
szen, a régi  és  működésük  is  rokon  a régi  hegedűsökével  annyiban,  hogy  az 
«igriczek»-et  viszik  több  faluba  a lakodalmi  mulatságokba  hegedülni. 

Másnap  dr.  Jankó  «előhítta»  a képeket,  a gyermekeket  az  a kép  érdekli, 
melyen  a patakban  aranyat  mos  egy  fiúcska,  mert  hát  az  jó  játék  lehet  nagyon 
ott  a vízben.  Az  uramnak  pedig  minden  képhez  van  egy  adomája.  Hiába! 
Mindenkit  az  érdekel,  a miben  — dolgozik. 

Dr.  Jankó  majd  le  fogja  írni  ezt  az  ő érdekes  útját  néprajzi  szempontból, 
én  el  fogom  olvasni  szépirodalmi  szempontból  és  odakünn  a nép  csak  mon- 
dogatja tovább : 

— Istenem  uram,  beh  sokat  is  hiábavalóskodnak  azok  az  urak! 

Bánffy-Hunyadon,  a bírón  kívül  — legmódosabb  gazda  Pócs  Márton 
uram.  Átellenből  hozzánk  fénylik  faragásos  kapufelének  pléh-borítója,  a mi 
pedig  megcsodálni  való  újítás  a « hazában*).  Az  udvaron  szemben  egymással 

két  csinos  ház  van,  a szebbik  új  épület,  s arra  van  szánva,  hogy  a két  fiú 
abba  vigye  a feleségét : az  lesz  még  csak  a nagy  nap,  mikor  a két,  legnagyobb 
gazdafiú  a lakodalmát  üli! 

Az  édes  anya,  a még  mindig  csinos,  okos  Pócs  Mártonné,  már  évek  óta 
kiszinezte  magának  azt  a nagy  napot.  A két  fián  kívül  nem  volt  több  gyer- 
meke és  ezt  a kettőt  az  imádásig  szereti.  Gondja  volt  rá,  hogy  jó  előre  kinézze 


64 


BÁNFFY -HUNYADI  LAKODALOM. 


a menyeit : azok  legyenek  a legszebbek,  legjobbak  és  legvagyonosabbak  az 
egész  Bánffy-Hunyadon.  És  a két  leányban  együtt  meg  is  volt  mind  a három 
tulajdonság.  Mind  a kettőt  Kndor  Katának  hívják:  az  egyik  Kndor  Kata  a 
legvagyonosabb  leány  és  szép  is.  A másik  szép  is,  jó  is;  szereti  minden  em- 
ber. Azt  mondják  róla:  édes  kedvvel  beszél  a vénnel  is,  a gyermekkel  is,  és 
olyan  az  ábrázatja,  mint  a pünkösti  rózsa  napfeljöttekor,  és  a növése  szakasz- 
tott a liliom ! bizony  oda  illik  a kőgrádicsos  nagy  házba ! Aztán  ha  nem  épen 
a leggazdagabb  is,  de  azért  hat  leánynak  sem  csinált  annyi  gúnyát  az  édes 
anyja,  mint  annak.  És  még  hozzá  teszik  — a leendő  anyós  gyönyörűségére  — 
nem  is  lesz  olyan  két  szép  derék  menye  senkinek,  mint  Pócsnénak. 

— Lakodalom  sem  volt  még  olyan,  mint  az  én  fiaimnak  lesz!  — gon- 
dolja Pócsné.  — Egyszerre  két  szép  pár  fog  a pap  elé  állni  és  két  szép  pár 
fog  a kőgrádicson  felhaladni,  és  a négy  részről  való  atvafiság  ellepi  az  egész 
udvart  . . . 

Hanem  ezt  a kedves  álmot  megzavarta  egy  hír:  a fiatalabb  fiút,  a gaz- 
dagabb Kndor  Kata  jegyesét,  beparancsolják  a katonasághoz,  s ettől  való 
rettegésből  nyomban  hazaszállítják  a menyasszonyt:  csendben,  egyszerűen.  És 
ezzel  egyszerre  vége  szakadt  a rég  dédelgetett  páros  lakodalom  eszméjének; 
pedig  már  csak  egy  hét  választotta  el  attól  a naptól.  Most  már  legyen  az 
egyes  lakodalom  is  olyan  fényes,  mint  lett  volna  a kettős  és  nvomban  indítják 
a hivogatót,  hogy  meghívja  az  új  meny  kiterjedt  rokonságát  is. 

Elérkezett  a lakodalom  napja.  Szép  májusi  reggel  van,  és  a kelő  nap 
ragyogva  törik  meg  a kapufelek  híres  pléh-lemezén ; az  udvaron  halommal 
áll  a fanagyságú  fenyőgally;  friss  illatát  ide  hajtja  a szellő,  és  én  úgy  érzem, 
mintha  a havason  lennék.  Segítő  asszonyok  szorgoskodnak : a töltött  káposztát 
már  a tűzhöz  tették,  most  egy  pár  fiatalabb  asszony  csattogtatva  nyújtja  a 
gyúrt  tésztaleveleket  — azokból  lesz  a csigás,  s míg  az  apró  koczkákat 
borda  felett  csigává  serítik,  foly  a sugdosódás : 

— Vájjon,  istenem  uram,  miért  kelle  úgy  sietni  a Marczi  lakodalmával? 
Iszen  nem  jőve  utána  parancsolat,  úgy  látszik.  Valami  nagy  oka  lehet  ennek! 

Egy  öreg  banya  szétnéz,  hogy  vájjon  a hetüs  menyecske  nem  settenkedik-e 
valahol  a közelben  és  suttogva  mondja: 

— Aztán  az  én  szóm  ne  legyen,  de  ez  az  állapot  azért  esik  így,  mert 
körösi  Kndor  Kata  nem  akart  másodiknak  állni  a pap  elé  . . . aztán  édes 
lelkem  az  is  lehet,  hogy  a miért  piaczi  Kudor  Katának  szebb  a szine  . . . 

Elhallgatott,  mert  Pócsné  közeledett,  s ez  az  okos  asszony  úgy  őrködik 
családja  összetartásán,  hogy  még  egy  szemhunyorítással  sem  árulja  el,  mintha 
nem  tetszenék  a dolog  és  már  ha  ő úgy  adja,  mintha  hitt  volna  a beszólításba, 
akkor  másnak  sem  szabad  egyebet  hinni : az  ő házát  szóba  ne  vegye  senki ! 
S oly  tökéletes  fölénynyel  óvja  a háza  tisztességét,  hogy  még  tudakozódni 
sem  mernek  a páros  lakodalom  meghiúsulásának  az  okáról.  Bizony,  egy  nagy 

műveltségű  űrnőtől  is  elég  lenne  az  a tapintat,  melylyel  a gazdag  Pócsné 
vezeti  háznépét.  De  aztán  egy  finom  műveltségű,  szeszélyes  meny  sem  vehetné 
inkább  igénybe  ezt  a tapintatos  eszélyességet  . . . 

Nyugodt  komolysággal  járja  össze  a házát,  halkan  beszél  valamit  az  űj  meny- 
nvel,  azután  megállapodik  a « csigást » készítők  előtt,  azok  másra  terelik  a beszédet: 
— Ugyan  igaz-e,  hogy  a mai  lakodalomról  képet  is  csinálnak  s hogy  ez 
a történet  azért  esik,  mert  odaát  nagyon  kedvelik  piaczi  Kudor  Katát? 

Erre  én  teljes  meggyőződéssel  felelhetem,  hogy  úgy  van.  Mert  Kudor 
Kata  az  az  ártatlan  szelid  jó  leány  volt,  a milyennek  a nagy  világban  képzelik 

a nép  leányait,  s a milyen  a valóságban  ritkán  szokott  lenni.  De  ha  akad  egy, 
azt  szivem  szerint  való  volt  mindenképen  kitüntetni.  Akartam,  hogy  a Dunky 
fivérek  ügyessége  épen  ezt  a lakodalmat  örökítse  meg. 

A csigás  még  nem  volt  készen,  mikor  a legénység  már  összegyűlt  a 
lakodalmas  háznál.  Az  a szokás,  hogy  a legények  muzsikaszó  mellett  tánczolva 
indulnak  el,  hogy  utcza  sorjában  összegyűjtsék  a meghívott  vendégeket.  Az 
első  kép  ezt  a jelenetet  tünteti  fel.  A bokrétás  legények  tapsolva,  bokázva 
indulnak,  a czigány  húzza  a hátuk  mögött,  Pócs  uram  pedig,  a megtermett 
javakorbeli  férfi,  kikiséri  őket  és  elégülten  néz  utánok;  a háta  mögött  csak 

alig  látszik  a felesége.  Pár  óra  múlva  az  összegyűjtött  násznéppel  visszatérnek 
a «vendéggyüjtők»  és  ez  a második  kép.  Megkapó  gyönyörű  jelenet  ez,  melyet 
a legtökéletesebb  fénvkép  sem  adhat  vissza.  A legények  után  alig  belátható 
hosszú  sorban  jőnek  a vendégek,  de  nem  üres  kézzel.  Piros  csizmás,  festői 
öltözetű,  szép,  délczeg  menyecskék  olyan  könnyed  biztonsággal  hozzák  fejükön 
a magasra  felrakott  kosarakat,  teknőket,  mintha  épen  semmi  sem  lenne  náluk. 
Pedig  a kosáraljban  6 — 8 kalács  van,  azon  felül  mindenféle  sütemény,  s még 
azon  is  felül  rudacskákra  tűzött  kürtös  kalács  nagy  számmal,  aztán  ágakra 
kötözött  «lyukas  pánkó»,  a mi  tenyér  nagyságú  ropogós  csöröge,  melyet  gyű- 
szűvel  lyuggatnak  ki;  ezt  a papir  vékonyságú  nagyon  mutatós  süteményt 
magas  gúlákba  rakják  a többi  süteményre  s az  idegen  el  nem  tudja  képzelni, 
hogy  mi  lehet  az  a teménytelen  lengő,  röpködő  dolog  a menyecskék  fején ; 
mintha  száz  meg  száz  sárga  fényű  óriás  lepke  szállta  volna  meg  a gúlákat. 
A közelebbi  rokonság  kosaraiból  varrottas  kendők  és  aranyos  fejkötők  is 
csüngnek  alá.  Az  egész  kép  nagyon  eredeti  s ragyogó  színpompája  megkapó. 
A kapu  félszárnya  nyitva  van : ott  áll  a hetüs  menyecske  az  urával ; Pócs 
gazda  pedig  épen  ki  akarja  nyitni  a másik  szárnyat  is,  hogy  vendégei  bemen- 
jenek, asztalhoz  üljenek  s a « kikérdés » idejéig  «falámozzanak».  Épen  így  tör- 
ténik ez  a lányos  háznál  is.  A jegyeseket  külön-külön  viszik  a násznagyok  a 
paphoz  kikérdésre.  Azután  pedig  folv  a táncz  mind  a két  háznál  az  esküvőre 
való  menetelig.  Akkor  a legényt  is,  a leányt  is  « elbúcsúztatják » szülőitől, 
testvéreitől,  a két  násznagy  közre  veszi  őket  és  indulnak  az  esküvőre.  De  a két 
ház  násznépe  össze  nem  vegyül  s még  arra  is  ügyel,  hogy  ne  épen  egyszerre 
érjen  a templomhoz.  A vőlegény  pár  perczczel  előzze  meg  a menyasszonyt. 

A harmadik  kép  a vőlegény  esküvőre  való  menetelét  ábrázolja.  Két  násznagy, 
a biró  és  a kurátor  között  halad  a bokrétás  vőlegény,  a czigány  vígan  húzza. 

A negyedik  képen  a menyasszonyt  viszik  esküvőre.  Két  oldalt  mellette 
a nyoszolyólánvok  vannak,  a háta  mögött  pedig  leánytársai  mind  pártával ; és 
az  a sok  fehérgyöngyös  párta,  a lengő  piros  virágú  pártaszalag,  hófehér  ingúj  j 
és  alsó  ruha,  hegyes  orrú  piros  csizma,  színt  játszó  selvem  kézbevalók,  szem- 
kápráztató színes  képbe  tömörül  és  igazán  szép  látványt  nyújt. 

Az  ötödik  kép,  mikor  a templomból  kijövet,  szokás  ellenére  beszállítottam  az 
új  férjet  a Kudor  Katáék  udvarára,  hogy  ott  együtt  is  levétessem  őket.  A szelíd 
szép  menyasszony  ott  ül  az  ágy  előtt,  melynek  gyönyörű  vánkosait  maga  varrta 
ki  azzal  a tömött  óriási  munkával.  Künn  az  utczán  a násznép  várja  a vőlegényt,  a 
kiadó  gazda  pedig  őrt  áll,  nehogy  ideje  korán  elröpítsék  a menyasszonyt  is. 

A hatodik  kép  egy  érdekes  tájszokást  mutat  be.  « Agykivető »,  azaz  mikor 
a menyasszony  elvitele  előtt  pár  órával  kiteszik  az  utczára  az  ágyat  is,  a 
ládákat,  edényeket:  szóval  az  egész  házbeli  kelengyét  (a  lábas  jószágot  csak 
másnap  hajtják  el;  azt  előbb  fel  szokták  «szólani»,  de  ezt  a nagyon  eredeti 
szokást  más  alkalommal  írom  le).  A piaczi  Kudor  Kata  kelengyéjén  van  mit 

nézzen  a község:  az  ágyon  tíz  párna,  azon,  a mint  az  ötödik  képen  látható 
is,  két-két  rendbeli  varrottas  párnahéj  olyan  módon,  hogy  a felsőnek  a hím- 
zetlen  vége  nyitva  van  s azon  kandikál  ki  az  alsó  varrottas  csúpja.  A párnák 
alatt  — ez  már  újítás  — a paplan  alatt  ('hajtásos  lepedő » ; kár,  hogy  azt  a 
régi  gyönyörű  mintát  újításból  elfedték  egy  más  lepedővel  is,  valamint  az  is 
kár,  hogy  az  ősi  «ágyfíitül  való»  nem  látszik.  A menyasszony  le  van  könyö- 
kölve a ((fiókos  kasztén » -re,  szemben  vele  áll  az  ő édes  bátyja,  Pista,  egy 
csinos,  szép,  barnapiros  legény,  a ki  jó  könyveket  olvasott  a húgának  a télen, 
míg  elkészült  az  a sok  gyönyörű  kézi  munka.  A szép  fehérneművel  tömve 
rakott  ládák  fedele  fel  van  nyitva,  s ott  látszik  a mézes  pogácsa  szív,  a vő- 
legény ajándéka.  Tíz  kosárban  a fogasok  dísze : a gyönyörű  régi  kancsó  van, 
ezt  már  nem  lehet  pénzen  beszerezni ; és  ott  van  a menyasszony  előtt  egy 
kosár  varrottas  ing,  a mi  már  nem  tért  bele  a ládákba.  «A  gúnya  is  több,  a 
tükör  is  nagyobb,  mint  más  menyasszonyé,  de  inkább  hiszsztik  a tisztesség  is 
nagyobb,  hogy  még  képet  is  csinálnak  erről  az  állapotról. » Ezt  a megjegyzést 
épen  a hátam  mögött  tették,  mire  odaszóltam:  — «Edes  leikeim,  nem  a sok 
gúnyáért  meg  a nagy  tükörért  érte  Kudor  Katát  az  a kitüntetés,  hogy  a 
lakodalmát  lefényképezik,  hanem  a szép  magaviseletiért ! » 

A kirakott  kelengye  az  utczán  marad  addig,  míg  a vőlegény  szekerei 
utána  mennek,  a mi  csak  alkony  táján  szokott  lenni. 

Hetedik  kép  a ('csetenyés  szekér ».  Fenyőfákkal  díszítik  a lajtorjás  sze- 
keret, tele  ülik  a násznép  asszonyai  és  jókedvükben  olyan  szavakat,  nótákat 
kiabálnak,  melyek  az  utczán  járó  fiatal  leányoknak  nem  egészen  alkalmas  hal- 
lani valók.  A négy  bivalyos  szekeret  az  új  házas  öcs  hajtja,  azon  a vendég- 
népség gyermekei  ülnek;  de  mikor  rá  kerül  a három  tulipános  láda,  akkor 
azok  leszorulnak,  valamint  az  első  szekérről  az  asszonyok  is.  Arra  a szekérre 
az  ágyat  rakják;  az  asszonyok  fiatalja  pedig  fejére  kapja  az  edényt,  tükröt, 
szóval  a kényesebb  tárgyakat  s úgy  viszi  nagy  diadallal  a gyalog  menő  meny- 
asszony előtt.  Mikor  a csetenyés  szekerekre  felrakják  a kelengyét,  akkor  veszi 
kezdetét  a búcsúzás.  A menyasszony  egy  meglehetős  hosszú  verset  mond, 
melynek  kezdetén  csendet  kér  eképen : 

«Míg  beszélek,  addig  rám  figyelmezzetek, 

Hogy  én  tőlem  válást  mindnyájan  vegyetek, 

Vajda ! Hegedűdnek  álljon  meg  zengése, 

A sarkantyúknak  is  szűnjön  meg  pengései)  . . . 

r 

Es  valóban  megszűnik  minden  zaj,  és  a menyasszony  mondja  a hosszú' 
búcsúzó  verset.  És  mikor  azt  kívánja,  hogy  édes  szülői,  kedves  testvérei  ne 
sirassák,  akkor  azok  úgy  elkezdenek  zokogni,  hogy  ezentúl  aztán  egy  igét  sem 
lehet  érteni  a búcsúzóból. 

Ha  be  nem  alkonyodott  volna,  az  utolsó  kép  az  leendett,  mikor  a meny- 

asszony  új  otthonába  lép,  após,  anyós  fogadja,  mézes  pálinkával  kínálja,  aztán 
meghatottan  hallgatják  az  új  menyecske  « beköszöntőjét!),  a melyben  a többek 
között  ilyenek  is  vannak. 

«Mert  a páros  élet  Isten  rendelése, 

Erre  hí  fel  engem  ő gondviselése  ; 
így  rendelte  Isten  Ádám  mellé  Évát, 

Abrahámnak  Sárát,  Izsáknak  Rebekát, 

Józsefnek  a Krisztus  szent  anyját,  Máriát, 

Pócs  Istvánnak  mellé  engem  : Kudor  Katát. » 

És  Pócs  István,  azt  hiszem,  nagyon  meg  van  elégedve  ezzel  az  elren- 
deléssel. 

ELMÉLKEDÉS  EGY  uRÉGI  SZAKÁCSKÖNYV »-RŐL. 

r 

Úgy  hát  nekem  erről  a könyvről  írnom  kell,  mert  a varrottast  felfedez- 
tem, mert  erdélyi  vagyok,  főzni  is  tudok,  így  hát  illő  azt  is  tudnom,  hogv 
mikor  nagyasszonyaink  az  ő nemes  leányaikkal  varratták  a tulipános  és  küllős 
mintákat,  ugyanakkor  milyen  ebédeket,  vacsorákat  főzettek?  Hasonlítottak-e 
azok  a mostani  erdélyi  étkekhez  ? Körülbelül  ez  annak  a szép  levélnek  az 
értelme,  melyet  egy  vaskos  könyv  kíséretében  küldött  hozzám  az  erdélyi 
származású  tudós,  Szilágyi  Sándor  bátyánk. 

Jól  van,  megkísértem.  És  elkezdem  forgatni  a kötetet,  előbb  csak  úgy, 
mint  némely  modern  hölgyecske  teszen  minden  könyvvel : szeretné,  ha  el- 
mondhatná, hogy  olvasta;  de  nem  tudja  megtenni,  nincsen  hozzá  türelme, 
mivel  felette  nagy  a felületessége.  Valami  ilyet  érzek  én  is:  oh,  bár  elolvastam 
volna  már!  Ismét  forgatom  és  íme,  a ínint  szemembe  ötlik : «Időt  válaszszatok 
s napot  számláljatok,  hogy  a nevezett  napra  elérkezzetek,  szégyent  ne  valljatok.** 
Egyszerre  csak  kezd  érdekelni  a dolog : ez  már  ismerős  beszéd;  épen  így  biz- 
tatja a kalotaszegi  gazda  házanépét  egv-egy  lakodalom  előtt.  Aztán  több  ételnek 
és  tárgynak  az  elnevezése  épen  az,  a mint  itt  használja  a nép  ma  is. 

Radvánszky  Béla  báró  érdekes  előszavában  elmondja,  hogy  a régi  időből 
kevés  szakácskönyvünk  maradt,  jó,  hogy  legalább  ez  fenmaradt,  melyet  egy 
fejedelmi  szakácsmester  írt  hajdanában.  Olyanoknak  írta,  kik  már  értettek  a 
főzés  mesterségéhez,  mert  több  helyen  ismétli:  «Az  készítésével  úgy  élj  az 
mint  már  szokás » vagy  pedig:  "Mindenféle  fűszerszámot  úgy  erőlködj  meg- 
adni, a mint  fejedelmed  vagy  urad  szereti*).  A tisztaság  egyik  fővonása,  mert 
ha  az  étkek  készítését  nem  adja  is  úgy  elő,  hogy  a főzésben  járatlan  azon 
teljesen  eligazodjék;  de  azt  el  nem  hagyja  soha:  «A  fazekat  tiszta  vízben 
szépen  kimossad  »>.  És  ha  az  ember  figyelmesen  olvassa  ezt  a régi  szakács- 
könyvet,  mely  a xvi.  és  xvn.  század  étrendjét  mutatja,  feltalálja  benne 
mindazt,  melvből  később  kifejlődött  az  az  igazi  jó  erdélyi  konyha,  melyről 
azt  tartották,  hogy  az  erdélyi  urak  kevesebb  vagyonból  sokkal  jobban  élnek, 
mint  a magyarországiak.  Hej,  ha  a mi  gentri  asszonyainkban  fel  nem  ébredt 
volna  az  a vágy,  melyet  a gyors  közlekedés  miatt  a fővárossal  való  gyakori 
érintkezés  ébresztett,  hogy:  — francziáskodjunk ; akkor  a sok  fachirozott, 
stiletlen  sült  és  izetlen  thea-tészták  helyett  járnák  most  is,  mint  csak  tiz-tizenöt 
évvel  ezelőtt : a ropogósra  sült  kappan,  a puhára  pirított  bélszín,  a rétesek, 
kürtös  kalácsok  és  fánkok  ízletes  változatosságban.  De  épen  mint  az  ősi  var- 
rottast elhagyta  az  úri  nép  és  csak  a parasztházak  tulipános  ládái  tartották 
lenn  az  enyészettől,  úgy  van  ez  a régi  magyar  étkekkel  is. 

Nézzünk  csak  egy  kalotaszegi  parasztlakodalmat.  Mivelhogy  «üdőt  számí- 
tottaké az  udvaron  immár  készen  áll  a fából  rakott  óriási  nyitott  tűzhely. 
Az  öregebb  gazdák  feleségei,  a bekötött  karú  « szakács  asszonyoké  épen  azon 
szavakkal  osztják  a parancsolatot,  mint  a régi  szakácskönyv  nagymestere ; íme : 
«Fogjad,  mellezd  meg  izibeN  «Semmi  rútságot  benne  ne  hagyj é «Na,  ösd  rá 
ezt  a levet,  mint  annak  az  módjáé.  A szakács  "böstöröté  nem  használ,  míg  a 
parasztlakodalmakban  kézről-kézre  jár  ez  a kis  gömbölyű  faszerszám,  mivel- 

hogy  ilyen  alkalmatosságnál  sok  borsot  kell  törni,  sok  sáfránt  eldörzsölni.  Im- 
már a "rakott  tüszejé-en  magasan  lobog  a láng,  egyik  oldalon  nyársak 
forognak,  zsir  serczeg,  a másik  oldalon  óriási  fazekak  főnek,  pöfögnek.  A kövér 
tyúkok,  mikor  puhára  főnek,  következik  az  abárolás  (épen  mint  a régieknél) 
az  aranysárga  levest  tiszta  fazékba  szűrik,  sáfránynyal,  borssal,  szerecsendió- 
virággal, gyömbérrel  megfűszerezik,  vékonyra  vágott  laskát  (és  nem  metéltet) 
főznek  bele  s mikor  felforrt,  a feldarabolt  tyúkra  öntik ; mellé  kis  tálban 
eczetes  tormát  adnak.  Ezt  követi  a töltött  káposzta,  mely  után  következnek  a 

tiszta  borsos,  a petrezselymes  édeslé  bárányhússal  (a  paraszt-lakodalmak  ezen 
elmaradhatatlan  étke),  melyben,  ha  nem  is  teménytelen  számmal  van  a tik- 
monyj,  de  azért  bőségesen  vágnak  bele  keményre  főtt  tojást.  A nyárson  sütött 
töltött  csirke,  kappany,  szopó-malacz  után  jönnek  a habzó  zsírból  « rostás » 
kalánnal  kiszedett  « pánkok » csörögék,  a két  ágú  villára  szúrt  rétesek,  a mi 
mind  magyar  gyomorhoz  való,  egészséges,  jó  eledel  és  nagyon  hasonlít  a régi 
szakácskönyvbeli  étkekhez  épen,  mint  a nép  által  megőrzött  varrottas  a 
fejedelem-asszonyok  hímzéseihez;  vagy  Apafi  Mihály  uram  inge,  a paraszt 
férfi-ingekhez;  épen  egy  a sajátos  szabásuk. 

Hanem  aztán  van  a szakácskönyvben  sok  olyan,  a mi  arra  vall,  hogy  a 
« mester»  nagy  uraknak  főzött;  mert  a fehérhus,  juh,  bornyú  és  tyúkfik  után 
«Immáron  következnek))  a halak,  még  pedig  a leggazdagabb  változatban;  a 
csikók,  rákok,  szarvasok  és  mindenféle  vadak,  melyekből  olyan  pástétomokat 
lehet  csinálni,  «hogy  mikor  az  asztalon  felveszik  az  fedelét,  az  házat  megtelje 
az  jó  szaga.»  Általában  a jó  illatra  sokat  ad  s a hol  csak  teheti,  a rózsavizet 
sem  kíméli. 

Akkor  még  a kisebb  nemesi  házaknál  is  bőven  akadt  a rózsavíz,  mert 
készítette  azt  minden  házi  asszony  azokban  a kis  lombikokban,  melyek  bőven 
ontották  a tiszta  seprő,  gabona-  és  szilvapálinkákat;  a köríve,  baraczk  és  sok 
más  finom  rozsólisokat.  Valamint,  hogy  hajdan  kitelt  minden  a háztól,  s ha 
mégis  venni  kellett  valamit,  azt  kétszer  is  meggondolták,  míg  egyszer  pénzt  adtak 
érette.  Az  e fajta  takarékosság  megtetszik  a fejedelmi  szakácson  is:  egy  ökör 
mikénti  megsütéséről,  szarvasokról,  fáczánokról  könnyedén  beszél ; de  mikor 
arról  van  szó,  hogy  « megfaragott  nádmézzel  betrágyázzon  a valamelyes  ételt, 
akkor  megszállja  az  aggodalom  s így  szól:  «Ha  nádmézed  nincsen,  akkor 
mézünkkel  csináld. » Erdély  nem  a czitromok  hazája,  azért  csínján  bánjunk  a 
czitrommal  is,  mert  több  helyen  említi  «czitromot  is  tehetsz  belé,  ha  lészen. » 
De  már  a « tikmonyok » -at  nagy  bőségben  használja;  némely  fánknemű  tészta, 
félannyival  sokkal  jobban  sikerülne.  A «Kölöndöröket»,  «szömörcsöksöket»  jól 
készíti,  (ezek  gombóczok,  vagy  erdélyiesen : galuskák).  Ha  az  ember  ért  a 
főzés  mesterségéhez,  sok  ételt  felismerhet  a készítésmódjáról,  habár  az  elne- 
vezése teljesen  ismeretlen  is.  Az  előbbieken  kívül  ígv  jöttem  rá  a «röstölt 
szabású))  étkekre  is.  A (iröstölés»  nem  lehet  más,  minta:  « sűrítési),  « habarás », 
(•ereszték))  s ezért  van  az  erdélyieknek  most  is  röstölője  (szilke),  ezt  az  edényt 
használhatták  a «röstöl»-ésre.  Ebben  a szakácskönyvben  akadtam  egy  eledelre, 
melynek  a nevét  nem  ismertem,  de  mikor  elolvastam  a készítését,  egyszerre 
csak  feleleveniilt  emlékembe  gyermekkoromból  egy  főzési  kísérletem. 

Volt  nekem  egy  öreg  nagynéném,  a ki  pompásan  tudott  főzni;  szeretett 
is  az  étkek  készítésmódjáról  beszélni  s különösen  gyakran  említette,  hogy 
nagyanyja  többféle  ételről  emlékezett  meg:  «De  azzal  mi  már  nem  élünk, 
csak  a régiek  csinálták.))  En  istenem,  hát  lehetett  annál  még  régibb  is,  mint  a 

néni  nagyanyja!  Gondoltam  és  áhítattal  hallgattam  az  ókorbeli  ételek  készí- 
tését, mígnem  egyszer,  egynek  a főzéséhez  nagy  vágyat  éreztem.  Hogy  miért 
épen  ahhoz,  most  már  nem  tudnám  megmondani;  talán  azért,  hogy  a déd- 
anya — a néni  hiteles  állítása  szerint  — arra  tette  azt  a megjegyzést : « Olyan 
étel  volt  az,  mi  után  a király  is  megnyalta  a száját. » Jól  megfigyeltem,  mint 
készült  a nevezetes  étel : kell  tenni  egy  fazékba  tehén  húst,  disznó  lábat, 
kolbászt,  májast,  galambot,  veres  káposztát,  répát,  murkot,  petrezselymet,  sót, 
borsot,  sáfránt,  gyömbért,  szerecsendió-virágot,  vízzel  megtölteni  és  főzni 
három  óra  hosszat.  Épen  annyi  ideig  főztem  én  is.  Még  pedig  a lehető  leg- 
nagyobb titokban  fel-feltörő  lelkesültséggel,  a mindjárt  elérendő  siker  lázával. 
Kitálaltam  és  az  épen  olyan  volt,  mintha  egy  agyagos  kis  tócsába  tégladara- 
bokat dobnánk.  Nagy  büszkeséggel  mutattam  be  első  főzési  kísérletemet  — 
most  is  csodálom,  hogy  a fogadtatás  el  nem  riasztott  a további  kísérle- 
tektől! — A mint  belenéztek  a tálacskába,  nevetett  mindenki;  de  megkós- 
tolni nem  akarta  senki.  Nagyon  zokon  vettem  a dolgot,  hanem  a buzgalmam 
annyira  még  sem  ment,  hogy  magam  kóstoljak  bele;  pedig  jó  lehetett  az 
nagyon,  mert  a piros  orrú  fehér  kis  mala'cz  egv  falatot  sem  hagyott  belőle  s 
meg  is  nyalta  utána  a száját  «mint  a királyi*  s ettől  kezdve  még  inkább  ked- 
venczem  lett  a kis  jószág. 

Különben  a jeles  étel  neve  — a mint  most  látom,  a Régi  szakács- 
könyvek 243-ik  lapján;  «Ulipotreda»  és  a mester  ezt  mondja  róla:  «Ezt  az 
étket  kétszer-háromszor  főzik  esztendőben  a német  császár  asztalára." 

A ki  máskülönben  főzni  tud,  az  még  az  « Ulipotredá"-ból  is  készíthet 
jó  eledelt,  sokkal  inkább,  mint  az  egvszeri  paraszt  gazdasszony  a patkószegből. 
Ellenben,  a ki  főzni  nem  tud,  az  ne  tegyen  soha  kísérletet  semmiféle  szakács- 
könyvből,  mert  bizonyosan  olyan  étket  fog  előállítani,  mint  az  én  első  főztem 
volt,  vagy  aztán  legyen  hozzávaló  malacza ! 

És  most  azt  tanácsolnám  én  is,  a mit  a szakácskönyv  mestere  utasításba 
ad  szakács  társainak,  azzal  a különbséggel,  hogy  én  nemcsak  irónőtársaim- 
hoz  szólok,  mert  makacsul  ragaszkodom  azon  különös  meggyőződésemhez, 
hogy  vannak  férjek,  a kik  még  roszabbúl  étkeznek,  mint  az  írónő  férje,  ha- 
nem szólok  minden  háziasszony  társamhoz  a régi  utasítás  szavaival : « Az  urad- 
nak a szájaízéhez  szabjad  a magad  szád  izét,  hogy  kedvét  találjad;  de  soha 
sületlent,  fővetlent  fel  ne  adj,  akármint  kérje  az  urad. » 

Különben  a mostani  férjeket  sokkal  okosabbaknak  is  tartom,  minthogy 
fővetlent  kérjenek. 

(havasi  kép.) 

«Béles  torka,  halál  torka !»  ez  volt  az  első,  a mit  arról  a vadregenyes 
szép  tájról  hallottam. 

Régen  volt  az,  midőn  a forradalom  után  való  években  mindenki  arról 
beszélt,  hogy  mi  történt  akkor  a havason  ? Mindenkire  hatott  az  a gyászos 

tragédia,  de  leginkább  mégis  csak  az  én  sziilőfalvamban  érezték  azt.  És  a 
közvetetlenség  erős  hatása  alatt  több  év  múltán  is  mind  csak  arról  beszéltek, 
hogy  mint  veszett  oda  az  a szép  deli  vezér:  Vasvári  Pál.  Látták  útra  kelni 
fiatal  lelkesült  csapatával,  a ((Rákóczi  szabad  csapat# -tál,  hogy  harczot  vívjon 
az  ősrengetegben  a — havassal : de  nem  látták  visszatérni. 

— Vezér!  Ne  menjen  a Bélés  torkába,  mert  az  a halál  torka  leend ! — - 
intette  édes  apám  az  ifjút. 

Nagyon  szerette,  nagyon  féltette.  De  Vasvári  Pál  mégis  ment,  a m.-gyerő- 

monostori  «nyirfás»-ból  indultak  és  a Bélés  torkán  át  értek  a funtineli  fen- 
síkra,  mely  fensík  temetője  lett  a « Rákóczi  szabad  csapatának  és  hős  vezé- 
rének, Vasvári  Pálnak.  És  a szomorú  jóslat  szavai:  «Béles  torka,  halál  torka»> 
fenmaradt  a vidéken. 

Pedig  most  már  a Bélés  nem  a halál  torka,  hanem  egy  új  élet  bölcsője ; 
a pezsgő,  lüktető  élet  teljes  nvilvánulásával : a czivilizáczió  legkitűnőbb  vív- 
mányaival. 

Pár  év  óta  látjuk,  hogy  a vasúti  állomástól  erős  bivalyok  által  vont 
szekerek  óriási  keményeket,  kerekeket  és  mindenféle  csodanagyságú  darabokat 
szállítanak  a havas  felé.  Egy  czég  gőzgyárakat  építtet;  ezentúl  a fenyőfát 
a bélesi  gőzfúrész  fogja  feldolgozni,  világgá  bocsátani. 

És  igazán  bevallom,  nem  volt  előttem  kellemes  az  a gondolat,  hogy  a 
fenyvesek  között  kormos  kémények  is  törjenek  a ragyogó  kék  ég  felé  és  a 
ragyogó  kék  eget  gyárak  füstje  mázolja;  eddig  csak  a víz  párája  s a friss 
szurok  illatos  gőze  vont  egy-egy  foszló  fátylat  abba  az  aczélos  tisztaságba; 
érintetlen  volt  az  ősrengeteg  költészete  . . . Nem,  nem  vágyom  gyári  zajban 
látni  viszont  a nagy  magányt,  azt  az  ős  havast,  melyet  az  ifjúkori  emlékek  még 
bűbájosabbá  varázsolnak  ! 

r 

Es  most,  hogy  onnan  jövök,  újra  visszakivánkozom  oda.  A mint  pompás 
erdőkön  keresztülhaladva  az  ember  egy  magaslaton  benéz  a Bélés  völgyébe, 
az  valami  megkapó,  fenséges  látvány.  A sötét  fenyővel  borított,  égbe  nyúló 
hegyek  aljában  vidám  nyári  lakok,  gyönyörű  villák  fehérlenek;  a Bélés  és 
Szamos  vize  átcsillog  a fenyők  között,  aztán  távolabb,  a völgynyílás  felé,  mint 
egv  pikkelyes  ezüstlemez,  úgy  ragyog  a víz  a sötéten  kéklő  fenyves  oldal  alján. 

És  a gőzfűrész  hatalmas  kéménye  ontja  a füstöt  és  az  ég  mégis  kék  s a 
zománczos  hegyek  között  élő  népnek  kenyere  van.  Hajdan  a máiéra  is  szű- 
kén telt. 

Az  óriási  halom  tönkök  és  deszkák  között  vassíneken  gördülnek  az 
anyagot  ki-  és  beszállító  négykerekű  hajtánvok  : derült  kifejezéssel  siirög-forog 
a töméntelen  munkás.  És  ki  hinné,  hogy  itt  az  oláhság  birodalmában,  a hol 
túlnyomó  a tót  munkások  száma,  a hol  a művelt  hivatalnokok  ősei  nem  Árpád 
apánkkal  keresték  a hazát,  magyarosító  szellem  uralkodik,  annyira,  hogy  a 
kik  németül  nem  tudnak,  azért  küldik  ide,  mert  itt  megélhetnek  német  szó 
nélkül  is. 

r 

Es  nagy  itt  az  irodalom  iránt  való  érdeklődés  is;  sok  magyar  lap  jár  és 
ismerik  a magyar  Íróknak  az  apróbbját  is.  Igv  történt,  hogy  egy  alkonyban 
láttuk,  mint  fejik  a kerítésen  túl  a tehenet;  az  egyik  gyermeknek  kedve  kere- 
kedett a friss  tejre,  átküldtem  a cselédet  egy  pohár  tejért,  melynek  az  árát 
a kezébe  adtam.  Mire  az  egyszerű  asszony,  egy  takaros  erdőkerülőné  így 
felelt : 

— Nem  kell  nekem  a pénz!  Boldog  vagyok,  hogy  szolgálhatok  valamivel, 

mert  ha  engem  nem  ismer  is  ő nagysága,  de  én  jól  ismerem,  mivel  olvasni 
szoktam  . . . 

Nem  lehet  azt  tagadni,  hogy  az  ilyesmi  jól  esik  az  embernek  mindenütt, 
hát  még  a havason ! 

A gyárban,  ebben  az  óriási  műhelyben,  hol  a gőzgépek  erejétől  rezeg  a 
föld,  a széles  szíjak  alatt  óriási  kerekek  forognak  és  a gép  hatalmas  aczél- 
rúdjai  az  erő  nyugodtságával  simán  siklanak  ki  s be.  A fűrészek  sivítva  metszik 

deszkává  a tönköket,  de  már  a deszkát  zajtalanul  szeldeli  egyenlő  hosszúra 
egy  félkör  alakú  lemez : mintha  csak  éles  késsel  puha  sajtba  vágnánk. 

Van  egy  önműködő  angol  találmányéi  gép,  a mi  nagyon  komikus  hatást 
szül.  Mint  egy  két  lábon  álló  medve,  úgy  fordítja  lapos  nagy  fejét  jobbra  is, 
balra  is,  a mikor  mindig  beleharap  az  aczél  lemezbe ; minden  páros  harapásra 
egy  fűrészfog  születik. 

A víz  partján  egy  .sziklacsúcs  alatt  ég  az  öröktűz.  A hasznavehetetlen 
roncsokat  egy  készülék  nyalábra  szedi  s a vízen  keresztül  szállítja  épen  a tűz 

fölé.  Itt  kikapcsolódik  a készülék  s a forgács  lehull  a lángok  közé.  A tűz- 
halom  izzó  parázsát  még  a napfény  sem  tudja  elhomályosítani,  csak  bevonja 
ragyogó,  fehérhamvas  lemezzel. 

Sokat  lehetne  írni  erről  a búgó,  zakatoló,  sivító  gépóriásról,  mely  nyüzsgő 
élettel,  jó  móddal  tölti  be  a fenyvesek  birodalmát;  de  én  nem  értek  hozzá. 
Csak  a hatását  érzem,  melyet  erősen  fokoz  egy  emlék : az  első  ittjártam 
emléke. 

Édes  apám  vitt  a Vasvári  sírjához.  Költői  lelke  egész  rajongásával 
szerette  Vasvárit:  megrendítette  gyászos  elveszte  és  mindent  elkövetett,  hogy 
az  utolsó  találkozástól  kezdve,  az  utolsó  pillanatig  kövesse  útját.  Beszélt 
azokkal,  a kik  épen  mellette  voltak,  midőn  egy  csonka  ujjú  oláh:  Togyer 
Gavrilla,  leszúrta  és  látta  is  ugyanennél  az  oláhnál  az  ifjú  vezérnek  azt  a 
gyűrűjét,  mely  az  ujján  volt,  mikor  végzetes  útjára  indult.  Szóval  elkövetett 
mindent,  hogy  tisztán  lássa,  mint  végződött  az  a szomorú  nap:  július  6-ika. 
Mikor  már  a havas  járható  volt,  szemtanúkkal  ment  a csatahely  biztos  meg- 
állapítására . . . Tehát  mikor  engem  elvitt  a Vasvári  Pál  sírjához,  akkor  még 
csak  egy  sírja  volt  az  ifjú  hősnek.  Most  már  van  kettő.  De  előttem  mindig 
az  lesz  az  igazi,  melyet  édes  apám  mutatott,  a Funtinel  fensíkján.  Egy  közös  sír 
az,  melvbe  a csata  után  sok  időre  betakarították  a holttesteket  s hol  a havas 
népe  minden  évben  ünnepet  tartott  a győzelem  emlékére. 

Innen  ereszkedtünk  le  a Bélés  völgyébe,  ki  mokány  lovon,  ki  az  erdőkerülő 
hátán.  (Mintha  most  is  érezném  báránybőr  mellre  valójának  gőzös  szagát,  a 
mint  ott  ültem  a nyakszirtjén.)  Fúrészmalmot  akart  édes  apám  mutatni.  Az 
egyetlen  kis  fűrészmalom  itt  kerepelt  ennek  a füstölgő  óriásnak  a helyén  és 
alatta  látszott  a tiszta  víz  kavicsos  fenekével  és  piros  pöttyös  pisztrángjaival; 
A kis,  alá  s fel  mozgó  fűrészecske  egész  erejéből  nyiszítelte  az  egy  szál  tön- 
köt. Jó  Isten!,  mily  hódolattal  gondoltam  én  akkor  arra  a bölcs  emberre,  a 
ki  ilyen  csodadolgot  tudott  kitalálni.  És  volt,  hogy  mit  hallgasson  odahaza 
öreg  nagymamám  és  két  kis  öcsém  a nagyszerű  találmányról ! 

S míg  ezeken  merengek,  bealkonyul  — mert  itt  két  órával  előbb  jő  az 
alkony  és  ugyanennyivel  később  a virradat  — a fenyvesoldal  és  a víz  tükre 
érczszinbe  borul.  De  egyszerre  a sötét  érczszínen  fény  ragyog : a villamfény 
fehéres  ragyogása. 

A nyári  lakok  is  tündérfényben  úsznak  és  a kalotaszegi  leánycseléd 
rémült  csodálkozással  csapja  össze  a kezét,  a mint  ott  áll  a Szidonia-villa 
ragyogó  terraszán.  Uram  Isten ! miféle  csodalélek  tuda  beosonni,  hogy  meg- 
gyujtsa  a lámpákat?  Hiszen  ő el  nem  mozdula  innen  s még  sem  láta  senkit 
bemenni ! 

És  ha  még  mindig  lennének  kis  öcséim  és  öreg  nagymamám,  most  is 
mesélhetnék  nekik  valamit  a fenyvesek  birodalmáról ; de  azt  már  igazán 
mesének  tartanák. 

Itt  született  a mi  kedves  kék  hegyeink  között : ott  a hol  a fodorvászon 
is,  a fonal  is,  meg  a levegő  is  olyan,  a milyen  nincs  más  helven ! Igaz  aztán, 
hogy  a babonát  is  bőven  termi  az  a szép  hely:  Magyar-Gyerő-Monostor. 

A «kióvi  csata » jeles  költőjéről,  a nagy  felfedezéseket  tett,  alkotó  láng- 
észről, a paraszt  kis  fiúból  lett  nagy  emberről : Debreczeni  Mártonról  többen 
Írtak  már.  De  legmelegebben  gróf  Mikó  Imre  emlékezett  meg  egy  szép  elő- 
szóban : a gróf  az  eredeti  forrásból  merített,  azért  olyan  átlátszó,  a mit  írt. 
Kortársak  voltak,  és  Mikó  rajongó  szeretettel  csüngött  «a  lángész  ezen  embe- 
rén i).  Mohón  keresgélt  hátrahagyott  irományai  között,  mert  érezte,  hogy  kell 
ott  valami  érdekesnek  lenni.  Igv  akadt  rá  a hatalmas  hőskölteményre,  a még 
teljesen  be  nem  fejezett  «Kióvi  csatái* -ra.  Fokozódó  lelkesiiltséggel  olvasta 
végig,  aztán  sajtó  alá  rendezte  és  valóban  nemes  áldozatkészséggel  díszes 

kiadásban  gazdagította  vele  irodalmunkat.  Az  előszó  sikerült  életrajza  Debre- 
czeni  Mártonnak  és  ártatlan  okozója  annak,  hogy  én  most  ezt  a visszaemlé- 
kezést írom.  Ügy  történt  az,  hogy  mikor  a hősköltemény  megjelent,  édes 
apám  magához  hivatta  a Debreczeni  Márton  rokonságát  és  felolvasta  előttük  az 
életrajzot,  melyhez  az  adatokat  maga  szolgáltatta  volt.  Az  atyafiság  érdek- 
lődve ügyelt;  aztán  elérzékenyülve,  könyes  szemekkel  bólintgattak : «igaz, 
mind  igaz ; de  még  oda  kelle  vala  írni  az  ökrökről , meg  a képről , meg  az 
ebédről)).  S mindegyik  elmondott  valami  nagyon  egyszerű,  de  nagyon  szívhez 
szóló  dolgot  a minta-emberről.  Az  egyik  testvérnek,  Pálnak,  volt  egy  szép 
szőke  kis  leánya,  Erzsi.  « Debreczeni,  lángész  ez  a gyermek'),  mondotta  volt 
édes  apám  és  együtt  tanított  a kis  paraszt  leánynyal  — mily  kár,  hogy  a 
lángész  nem  ragadós ! — ...  tehát  mikor  a kis  leánv  hallotta,  hogv  még  sok 
minden  nincsen  leírva  az  ő imádott  « bácsi » -járói,  ragyogó  tekintettel  fordult 
hozzám:  — « Kisasszony!  írjuk  le  mi,  ha  megnövünk  . . . írjunk  oda  mindent 
Márton  bátyámról » . . . Lehet,  hogv  Debreczeni  Erzsi  — most  már  Sinkó 
Ferenczné  — elfeledte  ezt  a szándékát  s habár  most  is  elolvas  mindent,  a mi 
nagynevű  bátyjára  vonatkozik,  de  azért  írni  még  sem  akar.  Hanem  én  nem 
feledtem  el  soha  azt  a jelenetet  és  mindig  tudtam,  hogy  le  fogom  egyszer 
írni  azokat  az  egyszerű  megjegyzéseket,  melyek  a lángeszű  férfi  meleg  szívére, 
tiszta  kedélyének  mélységére  vetnek  világot. 

Pár  évvel  ezelőtt  azzal  a szándékkal  kerestem  fel  szülőfalvamat  és  a 
Debreczeni  Márton  sziilőfalvát,  Magyar-  Gyerő  Monostort , hogy  a még  életben 
levő  egyetlen  testvért,  az  akkor  nvolczvanegy  éves  Pált  újra  kikérdezem  a 
bátyja  felől. 

A Debreczeniek  meglepőn  hasonlítanak  egymáshoz : világoskék  ragyogó 
szemek,  fehér  piros  arczszín,  kiálló  pofacsont,  nagy,  domború  homlok,  lágy, 
hamvas  szőke  hajzat  és  szép  metszetű,  rendkívül  piros  ajkak.  Ilyen  volt  Márton 
és  ilyen  a most  élő  Debreczeni  is  mind;  de  legtökéletesebb  volt  a hasonlat 
Márton  és  Pál  között,  ezt  meg  is  mondtam  az  aggastyánnak  azon  a talál- 
kozón : 

— «Pál  gazda!  kegyelmed  épen  olyan,  mint  bátyja  abban  a nagy  könyv- 
ben : emlékszik  ? » 

— (i Emlékszem,  el’iszem,  hogy  emlékszem  . . .» 

A leánya  hozzám  hajolt  és  azt  súgta: 

— «De  én  meg  nem  hiszem;  felejt  már  az  öreg  nagyon!  Ugy-e  bár, 
édes  apám  uram,  nem  sokat  tud  most  a « bácsi » -ról ?» 

— « Kiről  te,  Márton  bátyámról?  Na,  azt  ne  mondja  nekem  senki! 
A mik  most  történtek  tizenöt  esztendő  óta,  lehet,  hogy  nem  mindig  világosak 
előttem,  összefutnak,  mint  a betűk;  de  a mi  régen  történt,  azt  tisztán  látom. 
Különösen  emlékszem  Márton  bátyámnak  a legkisebb  szavára,  minden  lépé- 
sére . . . emlékszem,  hogy  ne  emlékezném ! ...  És  a révedező  öreg  szemekbe 

fény  gyűl;  elmúlt  idők  varázsa  borul  az  aggastyánra  és  ifjúi  hévvel  hívogatja 
elő  édes  emlékeit. 

* 

Debreczeni  Márton  1802-ben  született  s alig  kezdett  iskolába  járni,  már 
feltűnt  az  öreg  kántornak,  hogy  ez  nem  olyan  gyermek,  mint  a többi  s el- 
kezdte biztatni  a szülőket : 

— «Nagy  kincs  van  ennek  a kis  fiúnak  a fejében;  okvetetlenül  kollégiumba 
adják  kendtekh 


('ÁGYKIVETŐ. » A KELENGYÉT  KIRAKJÁK  AZ  UTCZÁRA. 

Az  apa  azt  felelte,  hogy:  folytassa  csak  az  ő mesterségét,  a fazekasságot 
s a míg  hajtani  bírná  a korongot,  addig  őrizze  a tehenet. 

— "Úgy,  úgy,  Marczikám  — tette  hozzá  beteges  édes  anyja  — ne  hagyj 
te  itt  bennünket ! » 

És  a kis  fiú  őrizte  a tehenet  a « havas  szél » -ben  és  a Szamos  partjára 
dőlve,  olvasta  azokat  a könyveket,  melyeket  az  öreg  paptól  kapott : hej ! ha 
ezen  a kedves  helyen  meg  lehetne  mindazt  tanulni,  a mire  a kis  fiú  úgy 
vágyott ! A gyermek  szívében  erős  küzdelem  támadt  : nagyon  hajtotta  valami ; 
de  épen  olyan  erővel  fogva  tartotta  az  zúgó  erdő,  a csillogó  Szamos  s a hó- 
val borított  kék  hegyek.  Olykor  a tudás  vágya  annyira  sarkalta,  hogy  fel- 
kiáltott: ('Megyek!»  Aztán  ismét  érezte,  hogy  azt  az  erős  köteléket  nem  tudja 

Gyarmathyné  : Tarka  képek.  6 

elszakítani.  Midőn  ébredező  lelke  így  küzdött,  akkor  halt  meg  édes  anyja  és 
a kis  fiú  határozott:  « Elmegyek!))  Könyes  szemei  felcsillantak:  "Most  már 

elmegyek ! » 

És  elment  és  azon  év  őszén  (1814-ben)  a havasalji  szülőfaluban  már 
kézről-kézre  járt  egy  levél,  melyet  a kolozsvári  ref.  tanoda  egyik  jeles  tanára 
írt  az  iskolamesternek  s melyet  az  öreg  Pál  nyolczvanegy  éves  korában  is 
szóhiba  nélkül  tudott:  «Rekt’uram!  Meglássák  nagy  ember  lesz  egykoron  abból 
a kalotaszegi  kis  fiúból.  Az  utolsó  pádból  már  az  elsőre  került.  Nem  is  látják 
tanulni ; de  azért  mégis  ő tud  legjobban  mindent.  Klasszikus  könyveket  olvas 
éjjel-nappal  és  megérti.  Gyakran  látom  könyveire  hajtani  szőke  fejét;  leborulva 
siratja  szegény  meghalt  édes  anyját.  Immár  első  a legjobbak  között  és  nem 
tudom  nagy  tálentumát,  példás,  szelid  magaviseletét  vagy  kitartó  szorgalmát 
dicsérjem-e  jobban?  Büszke  lesz  egykor  az  a falu  erre  a czondrás  kis  fiúra... » 
És  a professzor  nem  csalódott. 

Nagy  nélkülözések  között  tanult,  mert  nem  akarta,  hogy  édes  apja  el- 
vonjon valamit  az  öt  kis  árvától.  ('Megköszönöm,  ha  egy  héten  egy  barna 
kenyeret  kapok » és  nem  is  kapott  egyebet.  Mély  szeretettel  ragaszkodott 
övéihez  s ezt  annyira  ki  tudta  mutatni,  hogy  még  mostoha  anyját  is  meg- 
nyerte s a komor  asszony  tőle  kitelhetőleg  gondozta  apró  mostoháit  csakhogy 
a «kollegistá»-nak  kedvébe  járjon.  Az  öt  kis  árva  között  Ferencz  volt  a fia- 
talabb, ezt  még  a többinél  is  forróbban  szerette  Márton.  "Tehetséget  látok 
ebben  a szép  szöszke  gyermekben,  taníttatni  fogom. » S bár  szűkén  telt,  mert 
csak  az  ösztöndíjak  elnyeréséből  tengődött;  de  azért  a kis  Feri  nem  látott 
szükséget  semmiben.  "Küldök  egy  aranyat,  — így  ír  Feri  tanítójához  ■ — ta- 
kargassák be  vele,  már  a mennyire  lehet,  a szegény  kis  öcsém  rongyát. » Más 
alkalommal  pedig  ezt  írja:  « Küldök  tíz  forintot,  — kicsiből  kicsit,  — öltöz- 
tessék az  öcsémet  «kék»-be». 

Debreczeni  Márton  bányász  lett  és  fokról-fokra  emelkedett  hivatalában. 
Abrudbánya  tiszteletbeli  polgárának,  Zarándmegye  táblabírájának  választotta; 
az  országgyűlés  pedig  nemességre  ajánlotta.  Nemes  lett  tehát  külsőképen 
is,  mert  a benső,  igazi  nemességgel  veleszületett.  Debreczeninél  a mindig 
kutató  szellem  és  a lángész  teremtő  ereje  olyan  alkotásokban  nyilvánult,  melye- 
ket a külföld  tudományos  szakférfiúi  csodálattal  ismertek  el.  Bámulatos,  kitartó 
szorgalma,  hatalmas  talentuma  új  lendületet  adott  az  egyetemes  bányaügynek. 
Hasznos  újításait,  nagyszerű  felfedezéseit  azonnal  alkalmazták.  Németországban 
Koppenhágában  és  Bukovinában.  Ásványokat,  csigafúrókat  neveztek  az  ő ne- 
vére és  egyszerre  több  külföldi  egyetemhez  kapott  meghívást. 

— "Nem  megyek,  inkább  nyomorkodom  itthon,  ha  tehetnék  valamit  az 
erdélyi  bányászatért,  mintsem  dúskáljak  ott,  a hol  még  sincsenek  így  rám 
szorulva.'*  — Érezte,  hogy  itthon  nem  fog  dúskálni  soha  a földi  javakban!..- 

De  hát  a nagy  tudományi!  szakférfiról,  a mély  kedélyű  költőről  avatott 

kéz  írt  életrajzot,  én  csak  azokat  az  apró  dolgokat  akarom  felemlíteni,  me- 
lyekre az  unokahúg  azt  mondta  volt:  «Ezt  írjuk  mi  le,  kisasszony!') 

Hosszas  távoliét  után,  midőn  mint  magas  állású  egyén  jött  szülőfalvába 
atyafilátogatásra,  mosolyogva  tiltakozott  a czím  ellen : 

— "Na,  ne  bolondozzanak  édes  leikeim!  nem  vagyok  én  a monostoriak- 
nak méltóságos  úr.  Az  öregeknek  Marczi  öcsém,  a fiataloknak  Márton  bátyám 
akarok  én  lenni  mindig.  Kerüljenek  csak  be,  üljünk  sort,  mint  hajdan  s 
hányjuk-vessiik  meg  a régi  dolgokat.  És  ha  megforgattuk  a szót,  jöjjön  velem, 
a kinek  kedve  tartja  a havasszélbe,  oda,  hol  egykor  a kajla  tehenet  őriztem 
és  süssünk  szalonnát  és  hallgassuk  a fenyves  zúgását  s a Szamos  harso- 
gását ...» 

Pattogott  a száraz  galy,  serczegett  a szalonna  és  forró  zsírját  cseppen- 
ként  eregette  a puha  barna  kenyérre,  melyet  a hajdani  kis  pásztor  fehér  keze 
tartott  a nyárs  alá.  A pompás  lakmározás  után  végig  dőlt  a süppedő  fii  vön : 

— « Tudjátok,  hogy  sokkal  okosabb  lett  volna  tőlem,  ha  el  nem  hagyom 
ezt  a tájat  soha.  Érzem,  hogy  ide  vagyok  én  forrva  testtel-lélekkel  : az  erdő 
zúgása,  mintha  az  én  szivemből  áradna  szét  és  vérem  keringése  egy  lenne  a 
Szamos  futásával  . . . bizony  boldogabbak  azok,  a kik  nem  szakítják  ki  magu- 
kat fajuk  ősi  légköréből:  a hol  nemzedékről-nemzedékre  gyökeret  vertek,  csak 
ott  élhetnek  igazán. » Elmélázva  szemlélte  a fehérfodrú  kékes  felhőket : mint 
sietnek,  mint  úsznak  szakadatlanúl  ; így  futottak  akkor  is,  mint  most  és  mint 
hivták  őt,  hogy  menjen  velük  . . . mindig,  mindig  ezek  a röpke  felhők  hív- 
ták . . . Ejh!  hiában  minden,  érzi,  hogy  újból  csak  úgy  tenne,  újból  elmenne; 
mert  a tudásvágya  erősebb  a szülőföld  vonzásánál  is. 

Addig  nem  távozott  hazulról,  míg  az  övéivel  meg  nem  igértette,  hogy 
felkeresik  őt  Szebenben.  És  ősz  felé  az  atyafiság  szavát  állta.  Nagy  volt  a készülő- 
dés : a mostoha  anya  pisztrángokat  hozatott,  az  otthon  maradó  hajadon  húg,  a 
szőke  Kata,  varrottaskendőt  végzett  be  az  ismeretlen  ángynak  és  jó  egészséget 
kívánt  Márton  bátyámnak.  Pál  befogta  két  apró  tehénkéjét  és  felültette  a kis 
diákot,  ennek  tanítóját  és  a mostoha  anyját  s megindultak  a nagy  útra,  melyet 
Isten  segedelmével,  öt  napi  menéssel,  öt  napi  jövéssel  megejtenek  valahogy. 

Végre  elérkeztek  a nagy  « sárgaház » elé  és  lekaczmalódtak.  Debreczeni 
Mártonnak  nagy  úri  vendégei  voltak:  gróf  Mikó  Imre  és  a két  bányatanácsos ; 
épen  asztalnál  ültek  és  a szegény  czondrás  atyafiság  összehúzódva  sompolygott 
a konyha  felé.  A nyitott  ajtón  át  Debreczeni  észrevette  őket,  felszökött  és 
útjokat  állta: 

— "Nem  arra,  édes  leikeim;  beh  jó,  hogy  itt  vannak,  régen  várom 
már!»  — rendre  ölelte  őket  — «épen  jókor  érkeztek  anyám,  még  nem  halt 
meg  az  anyósuk » (azaz  még  nincs  vége  az  ebédnek). 

— «Nem  megyünk  mi  oda,  nem  vagyunk  mi  urak  közé  valók !» 

Debreczeni  gyöngéd  erőszakkal  vezette  befelé  mostoháját.  paraszt- 

asszony  sáppadozott  és  zavartan  forgatta  azt  a csomó  fenyőgalyt,  melyen  belől 
a pisztrángok  vannak,  kívül  pedig  a piros  varrottas  kendő.  «Nem  is  tudá,  hogy 
mit  csináljon  az  ajándékkal,  mikor  a teménytelen  fényes  üveg  mellől  csak  rá 
néze  az  a sok  úr. » A ház  nra  Mikó  grófhoz  vezette  mostoháját: 

— "Engedje  meg  exczellencziád,  hogy  ide  ültethessem  anyámat,  a ki  fel- 
nevelte öt  árva  kis  testvéremet.  Te,  kedves  öcsém,  Pali  ülj  ide  a feleségem  — 
az  édes  ángyod  mellé,  a kis  diákot  és  a tanítóját  magamnak  tartom. » 

A bányatanácsosok  nagy  szemeket  meresztettek ; de  Mikó  gróf  el  volt 
ragadtatva,  felállott,  poharára  tette  kezét  : 


NÉZIK  A LAKODALMAT. 


— «Debreczeni  Márton,  méltóságos  conziliaris  uram!  Eddig  csodáltam 
bámulatraméltó  lángeszét,  nagy  tudományát,  tiszta,  erényes  életét ; most  földig 
hajlok  nagy,  nemes  szíve  előtt  ...»  S míg  a köszöntő  a bokros  érdemeket 
zengte,  látszott  Debreczenin,  hogy  nem  tetszik  az  neki;  de  mikor  éltette  az 
atyahságot  és  a falu  egész  népét,  köny  szökött  a szemébe  épen  úgy,  mint  a 
rokonainak,  mert  ugyanegy  forrásból,  a szülőföld  szeretetéből  fakadtak  azok 
a könyek. 

A vendégek  távoztával  megeredt  a bizalmas  beszélgetés.  Debreczeni 
szerető,  nemes  szívével  rögtön  kiérezte,  hogy  mi  tehetné  az  ő Pali  öcscsét 

boldog  emberré  és  végtelen  örömet  érzett,  hogy  ő azt  a boldogságot  meg 
tudja  szerezni  . . . 

— «Na,  most  vacsorázunk  úgy,  mint  odahaza  szoktunk,  ha  valami  na- 
gyobb alkalmatosságot  ülünk.  És  a tányérokban  megcsillant  az  aranysárga  csigás 
leves,  aztán  jött  a töltött  csirke  és  a paraszt  rétes.  A ház  asszonya  — a ki 
csak  törte  azt  a nyelvet,  melyen  a férje  megírta  hatalmas  hőskölteményét  — 
szíves  jósággal  Mnálgatta  őket.  Vacsora  után  a legszebb  szobába  vezette 
anyósát  s puha  ágygyal  kinálta.  Reggel  a ház  urán  kivül  még  mind  aludtak, 
midőn  a mostoha  fáradt  kifejezéssel,  vörös  szemmel  távozott  a szobából. 

— «Hogy  aludt,  jó  anyám?# 

— «Nem  aludtam,  a szememet  sem  hunytam  be  — vagy  ha  behunytam, 
az  még  roszabb  vala.  Márton  fiam,  te  jó  valál  mindig,  ne  szegd  a kedvemet 
most  sem,  engedd  meg,  hogy  az  éjjel  a szekeren  háljak  . . . Na,  na,  csak  ne 
neheztelj,  hát  akkor  a konyhán  . . .» 

— ■ «De  az  istenért  mi  történt!  rósz  ágyat  vetettek  ugy-e?» 

— «Az  ágyban  nem  lett  vala  hiba,  de  meg  sem  próbálám#  — e közben 
már  mind  a ketten  ott  álltak  a vendégszobában  és  Debreczeni  kérdő  tekin- 
tettel nézett  a paraszt  asszonyra,  az  pedig  rémülten  kapta  a szemét  egyik 
képről  a másra: 

— Na,  ugy-e  látod  magad  is?  Mikor  magamra  maradék  az  estve  és  fel- 
vetettem a szemem,  az  az  istenverte  nagy  bolond  ló  szembe  szökött  velem, 
azt  hittem,  hogy  mindjárt  kitapossa  a lelkemet ! Elfordultam,  de  akkor  az  az 
ember  felém  tartotta  a puskája  csövét,  túl  felől  a sok  szuronyos  katona 
ostromolt,  egész  borzalom  volt ! Meg  sem  mertem  mocczanni,  összehuzódtam 
ezen  a töltött  pádon  és  majd  megölt  az  irtózás  ...  de  már  hogy  is  lehet  az 
ember  olyan,  hogy  a lovat  a falra  tegye?  Istállóban  annak  a helye!  Na,  azt 
az  egyet  tudom,  hogy  ha  száz  esztendeig  élek  is,  olyan  házban  nem  fekszem, 
a hol  éjszakára  kép  van  a falon!# 

És  még  azon  este  olyan  szobába  vezette  a fia,  hol  csak  tál  és  kancsó 
volt  a falakon,  épen  mint  odahaza.  A ki  egy  babonás  vén  paraszt  asszonyért, 
a ki  neki  csak  mostohája,  ilyet  tud  egy  nap  alatt  teremteni,  annak  az  igazi 
gyöngédsége  túlszárnyalja  még  a lángeszét  is! 

Napközben  eszébe  jutott  Mártonnak,  hogy  mit  beszéltek  az  este  és  sze- 
líden nézett  a Pali  szemébe : 

— « Öcsém!  egy  kérésem  van  hozzád:  ma  itt  épen  baromvásár  van: 
nekem  szükségem  lenne  két  szép  ökörre  — te  azt  nem  is  képzeled,  mi  min- 
den kell  a bányákhoz!  Csakhogy  én  már  kijöttem  az  effélékből,  mert  biz  a 
régen  volt,  mikor  a marhát  őriztem ! Azért  kérlek,  ne  essék  terhedre  és 
válaszsz  olyan  jószágot,  a mi  egészen  a te  kedvedre  való.# 

Pál  örömmel  teljesítette  a megbízást  s még  nyolczvanegy  éves  korában 
is  erre  az  emlékre  ragyogott  fel  leginkább  öreg  tekintete.  Másnap  a rokonság 

búcsút  vett  és  hazafelé  indult  a két  kis  tehénkével.  Mikor  megérkeztek,  a szép 
két  ökör  már  ott  kérődzőit  a Debreczeni-ház  udvarán : 

— «Oh,  hogy  áldja  meg  az  Isten  az  ilyen  jó  testvért !» 


• A BÉI.ES  HAVAS. 

És  erről  a két  ökörről,  meg  arról  a híres  grófi  pohárköszöntőről  még 
ötven  év  múltán  is  beszélnek  abban  a havasalji  szép  faluban. 

Debreczeni  Márton  már  sok  év  óta  pihen  a kolozsvári  temetőben,  de 
neve  élni  fog  nemcsak  a tudomány  és  költészet  mezején,  hanem  a szülőfalva 
népénél  is  mindaddig,  míg  csak  az  öregek  nemzedékről  nemzedékre  szívhez 
találó  apró  történetkéket  regélnek  apró  unokáiknak,  nagy  és  igaz  emberekről. 

A TECK  MARY  HERCZEGNO  VAR  RÓTT  ASAI. 

Ki  ne  tudná  azt,  hogy  az  angol  trónörökös  menyének  magyar  leány : 
gróf  Rhédey  Klaudia  volt  a nagyanyja.  Magyar  leány,  még  pedig  a legesleg- 
javából,  megáldva  minden  erénynyel  és  mindenkit  elbájoló  nagy  szépséggel. 

Nem  csoda,  ha  a fiatal  Teck  herczeg,  a ki  Bécsben  ismerkedett  meg  a 
gyönyörű  grófnővel,  lángoló  és  mély  szerelemre  gyúladt,  olyan  szerelemre, 
mely  kitartott  az  elhunyt  hitves  halála  után  is. 

A fiatal  herczegnét  rajongó  szeretet  környezte,  a mit  fenkölt  gondolko- 
zása, nemes  jó  szíve  és  páratlan  kedves  modora  által  ébresztett.  Soha  sem 
parancsolt,  csak  kért;  fel  van  jegyezve  erről  a bájos  asszonyról,  hogy  midőn  a 
szentgyörgyi  nagy  kertben  sétált  volna,  egy  czigány  napszámost  így  szólí- 
tott meg: 

— Édes  Jancsi!  nem  haragszik  meg,  ha  egy  szívességre  kérem?  Legyen 
oly  jó,  menjen  be  és  kérje  meg  valamelyik  legényt,  hogy  nekem  egy  pohár 
vizet  hozzon ! — Bizony,  a ki  így  tud  kérni,  csak  az  parancsol  igazán ! 

A herczegi  párnak  Erdő-Szent-Györgyön  való  utolsó  időzése  1841-ben 
volt : a mostani  Teck  herczeg  mint  kis  fiú  örömmel  futkosott  a nagy  kertben 
és  fürdött  a nagy  kert  végén  folydogáló  Kis-Küküllőben.  De  ebben  az  évben 
örökre  vége  szakadt  az  Erdélvben  való  kellemes  időzésnek.  A fiatal  férjet  elszólí- 
tották a pettaui  hadgyakorlatok,  ugyanakkor  családja  is  útra  kelt,  de  a herczegné 
gyöngélkedése  miatt  lassúbb  menetben.  Mintha  az  özvegy  édes  anya,  gróf  Rhédey 
Lászlóné,  a környezet  és  maga  a herczegné  is  sejtette  volna  a gyorsan  bekövet- 
kező megrendítő  esetet,  olyan  szívszaggató  volt  a megválás.  Néhány  nap  múlva 
Gráczban  meghalt  a kitűnő,  gyönyörű  herczegné.  Útközben  kocsija  feldőlt  s 
az  ekkor  kapott  ütés  következtében  történt  halála.  Halálos  ágyán  megigértette 
férjével  és  gróf  Törökkel,  hogy  holttestét  haza  szállítják  Erdélybe  s szülő- 
földjén, az  erdőszentgyörgyi  kertben  temetik  el. 

Az  egész  Erdély  megrendült  ezen  a gyászeseten,  melyről  nagyanyáink 
egész  legendát  szőttek.  A gyászkocsi  elé  fogott  lovakat  gróf  Török  István 
hajtotta  egész  Erdő-Szent-Györgyig.  Az  áldott  szép  asszonyt  hazai  föld  takarta, 
de  a szívét  magával  vitte  a lesújtott  férj : az  a drága  szív  az  övé  volt  «s  egy  üveg 
szeszben  állandóan  íróasztalán  tartotta  s megrendelte,  hogy  majd  koporsójába 
is  oda  tegyék  . . . Azon  fajta  szeretetből  való  volt  ez,  melynek  a síron  túl 
is  folytatása  van  ...» 

Es  mikor  híre  járt,  hogy  az  angol  királynő  unokája  elveszi  a magyar  leány 
unokáját,  bizony  az  egész  Erdély  szíve  melegen  dobbant.  Aztán  mozgalom 
támadt,  hogy  a bájos  Maynak,  kinek  szeretetreméltó  jósága  úgy  emlékeztet  az 
«erdőszentgyörgyi  angyal »-ra,  erdélyi  nászajándékot  kellene  küldeni.  A tűz 

fellobbant,  szétfutott  s talán  el  is  enyészett,  nem  tudom.  De  azt  tudom,  hogy 
nálam  szikrát  fogott  s nyugtot  nem  hagyott.  Vájjon  ha  a magyar  paraszt- 
leányok munkája  jó  volt  a mi  királyleányunk  kelengyéjébe,  nem  lenne-e  jó  — 
a nagyanya  hazájából  küldve  — Teck  herczegnőnek  is?  Vájjon  nem  fogja 
szivét  megérinteni  az,  a mi  Erdélyből  hajtott  ki?  De  bizony  megérintette! 
Mert  Teck  herczeg,  a ki  jól  emlékszik  az  édes  anyja  hazájára,  meleg  sorokat 
küldött.  Aztán  később  jött  egy  könyv  is,  melynek  czíme : « Catalogue  of  the 
Wedding  Gifts  made  to  H.  R.  H.  the  Duke  of  York  and  H.  S.  H.  the  Princess 
May  of  Teck,  on  the  occasion  of  their  Mariage»  és  a könyvnek  az  egyik 
lapján  (144)  ez  van  írva:  «Six  pieces  of  Transylvanien  Varrottas.  Presentend 
by  Madame  De  Gyarmathy. » Tehát  így  jutott  be  a kalotaszegi  varrottas  kendő 
az  angol  királyné  nászajándékai  közé.  A parasztleányok  munkája  ott  volt  ki- 
rakva az  uralkodók  és  a magas  testületek  által  küldött  tündöklő  ékszerek, 
drága  csipkék  között. 

Volt  pedig  az  a hat  darab  varrottas  a következő : két  darab  nagy  asztal- 
terítő sárgás  fodorvászonra  fehérrel  varrva,  ugyanígy  két  darab  theaterítő  kender- 
csipke betéttel  és  két  darab  kisebb  theaterítő  szintén  fodorvásznon  csipkebetét- 
tel, az  egyik  kék,  a másik  piros  varrással  (és  az  ilyen  theaterítők  nagyban 
hódítottak  Albion  leányainál).  Mindezeket  pedig  helyén  való  megtudni  azok- 
nak, a kiket  érdekel  az  a valóban  nagy  siker,  hogy  a magyar  parasztnép 
munkája  miként  jutott  el  az  uralkodók  trónjáig?  Megtudni,  úgy  a mint  van 
igazán;  mert  immár  a tájékozatlanok  indulhatnak  hamis  nyomokon  is;  a mód 
meg  van  rá  adva  . . . De  a hamis  nyomok  útvesztőbe  vezetnek  és  meg  vagyon 
írva:  «Mint  a forgószél  elmúlik,  úgy  nem  áll  meg  a hamisság;  az  igazaknak 
pedig  örökkévaló  fundamentuma  lészen'). 


A KORBAY-PÁR. 

Lehetne  a Korbay-pár  épen  ilyen  híres  művész,  a kit  szép  szóval  csalo- 
gatott át  az  angolok  királynője  Amerikából  Londonba;  lehetne  olyan  melegen 
érző  igaz  magyar,  ebben  a könyvben  még  sem  találna,  ha  bele  nem  lenne  szö- 
vődve a vezérfonalba.  Itt  minden  a varrottas,  a fodorvászon  és  a nép  a maga 
eredetiségében,  szóval  ez  a könyv:  Kalotaszeg. 

A Korbay-pár  művészi  élek,  telve  ihlettel,  nemes  tűzzel:  kitűnő  zene- 
tehetség mind  a kettő.  Az  asszony,  az  a finom,  gyöngéd  érzésű  teremtés: 
Ravasz  Ilona  zongoraművésznő  és  Lisztnek  igazán  kedvencz  tanítványa  volt. 
Korbay  pedig  legelőbb  gyönyörű  bariton  hangjával  tűnt  fel,  és  midőn  alapos 
zeneismerete  ismertté  lett  Amerikában  csak  úgy  tolultak  a tanítványok,  min- 
denki a kitűnő  zenetanártól  akart  tanulni. 

New- Yorkban  Korbay  volt  az  első,  a ki  « Song  Recitál')  dalestélyeket 
adott  és  egymaga  töltötte  be  a programra  minden  számát:  saját  magát  kisérve. 
De  nem  sokáig  működött  egyedül ; eljegyezte  a már  akkor  feltűnt  zongora- 
művésznőt,  a fiatal  Ravasz  Ilonát  és  épen  akkor  jutott  a fiatal  művésznőnek  az 
a szerencse,  hogy  szeretett  mesterének,  Lisztnek  H-moll  sonatáját  ő mutassa 
be  a közönségnek. 

Aztán  az  volt  még  csak  a szép  esküvő,  melyet  a new-yorki  jezsuiták 
templomában  tartottak  1884-ben.  A szertartásra  Pozsonyból  kértek  fel  egy 
magyar  papot  s így  a virágdíszben,  illatban  fürdő  templomhajóban  magyar  szó 
csendült  és  dobogtatta  még  melegebben  az  ifjú  pár  szívét.  A szertartás  után 
nászútra  indultak  s midőn  beléptek  a hajó  nagy  termébe,  elfogódva  álltak  meg, 
szebbnél  szebb  bokréták,  óriási  koszorúk  és  teménytelen  sok  más  díszes  nász- 
ajándék töltötte  be  a termet : egy  egész  virító  tavaszt  vittek  magukkal.  Haza 

jöttek.  Es  haza  jőnek  azóta  minden  évben  látogatására  a tisztes  öreg  matró- 
nának, a Korbay  édes  anyjának  és  látására  a magyar  földnek. 

Midőn  a nászúiról  visszatértek,  házat  vettek  New-Yorkban  és  a díszesen, 
ízléssel  berendezett  ház  lett  az  amerikai  magyarok  központja.  A Korbay 
európai  műveltsége,  nagy  nyelvismerete  és  szeretetreméltó  finom  modora,  a 
fiatal  feleség  bájos  kedvessége  és  mindkettőjük  zenei  művészete  olyan  vonzó 
varázszsal  hatott  mindenkire,  hogy  boldog  volt,  a ki  körükbe  juthatott.  Az  ő 
estélyeikről  beszéltek  az  emberek,  írtak  a lapok  . . . hát  még,  midőn  a nagy 
Munkácsy  czigányzene  mellett  járta  a csárdást  a háziasszonynyal,  Munkácsyné 
a háziúrral,  akkor  törte  magát  még  csak  igazán  az  amerikai,  hogy  oda  bejut- 
hasson! Es  ettől  kezdve  nem  volt  New-Yorkban  előkelő  estély,  melyen  ne 
lett  volna  czigányzene  és  csárdás.  Később  aztán  akadt  még  valami,  a mi 
szintén  érdekelte  őket : előbb  csak  divatból,  azután  gyakorlatiasságból. 

Ravasz  Ilona  a Kolozsmegyével  szomszédos  megyéből,  Biharból  való  s 
midőn  egyik  művemből  értesült  azon  törekvésről,  melylyel  a kalotaszegi  nép- 
nek háziipart  akarok  teremteni,  lelkes  szép  levélben  kért,  hogy  küldjék  az 
oczeánon  túlra  ebből  az  ősmagyar  munkából  és  engedjem  át  az  ő édes  urának 
leforditásra  a ('Kalotaszegi  gyermekek » -et,  melyet  az  talán  egyik  estélyen  maga  — 
Ilona  — akar  felolvasni,  még  pedig  kalotaszegi  varrottas  ruhában.  «Jó  lesz-e 
így?,*  — kérdezte.  Bizony  jó,  még  pedig  nagyon!  Es  ebből  felemlítettem 
valamit  a népem  előtt,  mire  csakhamar  elterjedt:  « Istenem,  uram!  Az  ope- 
rencziás  tengeren  túlra  viszik  a varrottasunkat ! » Es  ekkor  megeredt  a kérde- 
zősködés  az  operencziás  tengerről : egy  egész  könyvet  lehetne  írni  az  e fajta 
beszélgetésekből.  Ezalatt  a lelkes,  meleg  szívű  magyar  asszonyka  megvarratta 
a finom  fodorvászonruhát,  melyen  világoskék  varrottas  tömörült  és  magára 
öltve,  olvasta  egyik  fényes  estélyen  a ('Kalotaszegi  gyermekek »-et,  még  pedig 
olyan  szívből  jövő  igaz  érzéssel,  hogy  a hallgatóság  szemébe  köny  szökött  és 
másnap  így  írt  Korbayné : «...  meghatott  mindenkit  a felolvasás  . . . var- 

i'ottast  kérek  és  minél  többet  abból  a remek  eredeti,  pompás  fodorvászon- 
ból, stb.  stb.»  És  abban  az  évben,  meg  az  azutániban  elkelt  a kalotaszegi 
asszonynak  minden  fodorvászna  és  egy  öreg  özvegy  asszony  imára  kulcsolta 
a ránczos  kezét:  «Oh,  hogy  az  én  istenem  áldja  meg  azt,  a ki  még  az  ope- 
rencziás  tengeren  túl  is  gondol  a mi  sanyaruságunkra ! » (Bizony,  ez  így  volt, 
ezt  el  nem  lehet  enyésztetni  az  utóbbi  időben  felmerülő  hazugságokkal !) 

Most  már  a Korbay-pár  odahagyta  második  hazáját,  Amerikát:  az  angol 
királynő  meghívta  Korbayt  a királyi  zeneakadémia  tanárjának.  Az  amerikaiak 
marasztották,  jövedelmező  állással  kínálták  s mikor  mégis  ment,  akkor  annyi 
és  olyan  kitüntetésekben  részesült,  a milyenben  csak  kevés  ember;  de  erről 
már  írjanak  mások.  Engem  a Korbayné  kalotaszegi  varrottas  ruhája  arra  csábít, 
hogy  elmeséljek  valamit  a mi  Pozsonyban  a múlt  őszszel  történt. 

Néhány  fiatal  katonatiszt  találkozott  össze  az  utczán  s bizonyosan  valami 
nagyon  komoly  katonaügyről  beszélgethettek,  mert  ugyancsak  szemügyre  vették 
az  arra  menő  hölgyeket.  Egyre,  a legcsinosabbra,  a fiatalabb  tiszt : a kis 
főhadnagy,  fenhangon  tett  egy  megjegyzést:  « Ni ! ez  kalotaszegi  varrottas  ruha, 
beh  szépen  áll  ennek  a szép  asszonynak!))  Mire  a szép  asszony  elpirulva,  meg- 
gyorsította lépteit  és  betért  a postára.  Ekkor  a fiatal  főhadnagy  olyasmit 
kezdett  érezni,  mintha  lehetne  a világon  annál  még  gavallérosabb  cselekedel 
is,  mint  az  utczán  fenhangon  megjegyzést  tenni  egy  nőre.  A füléig  pirult  és 
katonás  elszántsággal  a postának  tartott,  megállt  és  várt.  Mikor  a kire  várt, 
megjelent,  mély  tisztelettel  üdvözölte  és  szólt  ekképen: 

— Nagyságos  asszonyom,  engedje  meg,  hogy  egy  felvilágosítással  enyhít- 
hessek keveset  azon  a nagy  illetlenségen,  mely  a fenhangon  való  megjegy- 
zésben nyilvánult : egyetlen  mentségem  az,  hogy  kalotaszegi  vagyok  s mikor 
megláttam  a nagyságod  varrottas  ruháját,  minden  egyebet  feledve,  csak  azt 
éreztem,  a mi  körülvett  gyermekkoromban,  azt,  hogy  az  én  édes  anyám  meg- 
teremtője a varrottasnak » ...  és  itt  bemutatta  magát  és  a szép  fiatal  asszony: 
Korbay  Ferenczné,  az  ő lelkesülő,  meleg  szívével  erre  olyan  elragadtatásba 
jött,  hogy  egy  nevet  kiáltva,  csaknem  a fiatal  főhadnagy  nyakába  borult,  a 
mit,  ha  megtesz,  a fiatal  tiszt  épen  nem  vette  volna  rósz  néven  — legalább 
én  így  ismerem,  már  mint  a főhadnagyot. 

És  most  a kitűnő  pár  Londonban,  az  «operencziás  tengeren  túl ! » terjeszti 
az  ő magyar  népe  munkáját  és  írja  nekem  a szebbnél  szebb  leveleket,  melyek 
tele  vannak  rajongó,  forró  hazaszeretettel  s az  asszonyka  hő  vágyával,  haza 
készülődésével:  « Megyek  és  imádott  hazám  fővárosában  hangversenyt  adok, 
aztán  a havasok  alján  ajkamhoz  szorítom  azt  a kezet  ...»  No,  már  mint  egy 
kalotaszegi  asszony  kezét  . . . 

A TEMPLOM. 

Talán  akkor  legszebb,  legragyogóbb  a kalotaszegi  tájviselet,  mikor  a nép 
tömegesen,  ünnepi  díszben  a templomába  megy.  Az  ntcza  földje,  mintha  csak 
lángolna  a piros  csizmák  bíborától;  a napsugár  pedig  sziporkázó  fényben  törik 

A REFORMÁTUS  TEMPLOM  BÁN  FFY- HUN  VADON. 


meg  a gyöngyös  párták  fehér  haván.  Rojtos  selyemkendők,  lengő  hajfonók 
röpködik  körül  a feltűzött  muszulyt  és  ránczos  köténvt.  Az  «idei  eskctés»-e k, 
a legfiatalabb  menyecskék,  szintén  elvegyülnek  a lányok  csoportjában,  s talán 
festőiebbek  fehér  dulánglé-kendőjükkel,  mely  alól  kicsillog  a fejhez  simuló  kis 
aranyos  fejkötő. 

Más  csoportban  a legénység  bokrétás  kalappal,  dúsan  varrt  báránybőr 
mellrevalóban,  rátartó,  délczeg  mozdulatokkal  közeleg  a templom  felé,  a hol 
már  a korosabbja  megelőzte  a fiatalságot. 

bánffy-hunvadi  nép,  a mint  ragyogó  ünnepi  díszében  végiglépdel  a czin- 
terem  zöld  pázsitján,  nem  tudja,  hogy  emberi  csontokon  jár  és  nem  tudja  azt 
sem,  hogy  odabent  a templom,  melynek  érdekes  antik  menyezete  alatt  ünne- 
pélyesen búg  az  orgona,  egykor  az  ő elődeinek  a koporsója  volt.  Homályos 
szájhagyomány  után  beszél  valamit  egy  gyászos  esetről,  a mikor  úgy  folyt 
volna  ki  a vér  a templom  két  ajtaján,  mint  a patak.  De  hogy  az  mikor  és 
miért  történt,  arról  nem  tud  semmit. 

Akkor  volt  az,  mikor  Mihály  vajda  becsapott  Erdélybe  és  rakonczátlan 
katonáival  megszállva  tartotta  Bánífv-Hunyadot  is.  A nép  fellázadt  a katonaság 
ellen  s ez  éjjel  néhányat  legyilkolt  köziile.  Erre  Mihály  vajda  nagy  sereggel, 
bősziilten  rontott  Bánífy-Hunyadra.  Mikor  a nép  észrevette,  hogy  mi  fenyegeti, 
a templomba  menekült.  Csak  egynéhány  család  futott  el  a közeli  havasokra 
és  csakis  az  maradt  életben,  azoknak  az  ivadéka  ez  a délczeg,  csinos  termetű 
nép.  A templomban  levőket  egytől-egyig  legyilkolták,  a házakat  felégették. 
Csak  a templom  maradt  épségben  a temetetlen  hullákkal,  a puszta  üszök- 
temető  közepén. 

Ezelőtt  valami  tíz-tizenöt  évvel,  mikor  a czinterem  avult  kőkerítését  le- 
bontották, hogy  helyébe  a csinos  vasrácsozatot  rakják,  akkor  találtak  rá  a 
teménytelen  csontra.  Az  utódok  gondosan  betakarították  a csontokat  egy  nagy 
üregbe;  most  azt  a helyet  zöld  pázsit  borítja  és  az  újabb  nemzedék  már  nem 
is  tud  róla  semmit. 

A templomban  a leánvság  lesütött  szemmel  ül,  s mikor  feláll,  hogy  imára 
hajoljon,  csak  akkor  vet  egy-egy  lopott  pillantást  a legénvek  kara  felé.  De  a 
legények  mosolygós  gyönyörűséggel  néznek  le  a fehérpártás  barna  fejekre, 
mert  itt  még  nem  divat,  hogy  a hajnak  szőkének  kell  lenni,  s így  túlnyomó 
a sötét  gesztenyeszín  haj  és  barna  szem.  A termetűk  magas,  karcsú,'  kidom- 
borodó csípővel.  A járásuk  délczeg,  de  mikor  a templomba  mennek,  vagy 
onnan  kijönnek,  valami  ünnepies  ringásba  olvad  a rátartós  délczegségök. 
A portikus  előtt  egy  pillanatig  még  úgy  állnak,  a mint  kijöttek  a templomból : 
külön  csoportban  a lány,  külön  a legény,  de  már  a másik  pillanatban  a párták 
között  bokrétás,  pörge  kalapok  is  virítanak,  a mi  épen  nincs  ellenére  ezeknek 
a karcsú,  színes  virágszálaknak.  Mert  a bánffy-hunyadi  leányok  közül  — tud- 
tomra — egy  sem  készül  apáczának ! 

Volt  egy  kis  leány,  a ki  annyira  rajongott  az  ő kedves  népiért,  hogy 
egyszer  réges-régen,  mikor  még  senki  sem  akarta  nagy  lány  számba  venni, 
akár  mint  bocsátgatta  is  lefelé  ruháinak  hajtását,  a nagy  Széchenyi  halálakor 
ezeket  a naiv  sorokat  írta  jól  rejtegetett  naplójába:  «A  legnagyobb  magyar, 
Széchenyi  István,  itt  hagyta  örökre  ezt  a szép  Magyarországot ! Megható  volt 
a mai  gyászünnepély:  a templom  fekete  dísze,  a sok,  sok  zöld  fenyő,  a ko- 
szorúk — melyekből  a fehéret  én  kötöttem  — az  édes  apám  halotti  beszéde ; 
mind,  mind  megható,  de  engem  mégis  más  valami  hatott  meg.  Imádattal  csodál- 
tam a népet,  azt  a népet,  mely  a nagyoktól  mindig  csak  szenvedést  kapott  és 
most  mégis  gyászba  borulva  sirat  egy  főurat.  Oh,  áldott  kedves  népem,  be  jó 
is  vagy  te  és  én  mennyire  szeretlek!#  Ezek  után  következik  néhány  sor  vers, 
melyet  a kis  lány  édes  apjának  valamely  költeményéből  írt  oda,  — mert  eny- 
hítő körülményképen  legyen  mondva,  verseket  nem  írt  akkor  sem. 

Halála  sújt,  de  dicső  élete 
Honszerelem  tűzével  felhevít. 

Legyen  áldott  a népek  istene 
S szentelje  meg  Széchenyink  műveit. 

És  mi  magyar  anyának  gyermeki, 

Kiket  a szép  magyar  hon  földje  tart 
Sirassuk  meg  a legnagyobb  magyart ! 

Hogyne  siratnék  mi,  ha  látjuk  sírni  a népet,  — teszi  hozzá  a rajongó 
lányka.  Tehát  a legnagyobb  magyart  azért  siratta,  mert  látta  sírni  az  ő kedves 
népét.  Mily  óriás  naivság  még  egy  gyermektől  is ! 

* 

Egyszer  sokkal  későbben,  mikor  már  nemcsak  a gyermek  álmai,  de  a 
fiatalkor  virágai  is  szétfoszlottak,  következett  egy  nagyon  megrendítő  esemény, 
de  annyira  megrendítő,  hogy  annak  a részleteit  még  most,  négy  év  múltán 
sem  tudnám  leírni.  Nem  is  tudnám,  de  nem  is  akarom.  Csak  a mit  akkor  egy 
nyilt  levélben  írtam,  abból  idézek  annyit,  mint  a gyermekkori  naplóból. 

Egy  jeles  néprajzi  munka  "Kalotaszeg  magyar  népe#  jelent  meg  abban 
az  évben  (1892-ben)  és  a fiatal  szerző  úgy  találta,  hogy  ahhoz  a könyvhöz 
hozzászólhatnék,  mert  jól  ismerem  Kalotaszeget  és  népét.  Nem,  nem  ismerem, 
csak  hittem  sokáig,  mintha  ismerném ! Kalotaszeg  magyar  népe ! Ez  a czím 
egyszerre  csak  megelevenül,  lángol,  éget  és  nem  tudom  a figyelmemet  az 
engem  eddig  annyira  érdeklő  tárgyra  a néprajzra  összpontosítani.  Kalotaszeg 

magyar  népe ! Az  a nép,  melyet  bölcsőmtől  kezdve  úgy  szerettem,  melyre 
büszke  voltam  . . . Most  látom  az  ő gyönyörű  tájviseletében  egy  sincs,  hul- 
lámzó forgatagban,  aztán  egy  őrjöngő  vadcsorda  lesz,  a ki  «feszítsd  meg ! » 
üvöltött  azon  a borzalmas  választási  napon  arra,  a ki  hozzá  mindig  olyan  jó 
volt  . . . hiában,  most  csak  ezt  látom ; ez  a rettenetes  kép  remegted  minden 
idegemet  . . . ehj ! fátylat  rá  . . . hanem  azért  mégis  csak  az  az  igaz,  hogy : 

Azok  döfték  a tőrt  belém, 

Kiket  nagyon  szerettem  én  ! 

Akkor  erre  a nyílt  levélre,  ugyancsak  nyílt  levélben  ezeket  mondta  egy 
nagy  tehetségű  egyetemi  tanár,  Sz.  B. : «...  De  csodálkozhatunk-e  rajta,  ha 
ama  rettenetes  nap  után  egy  hónapra  így  nyilatkozik  a feleség?  És  mégis  azt 
mondjuk  és  fogadást  merünk  rá  ajánlani,  hogy  Gyarmathy  Zsigáné  két-három 
év  múltán  maga  fogja  megmosolyogni  nyílt  levelét  és  újból  felveszi  szere- 
tetébe  az  ő népét,  melyről  mindig  olyan » . . . Oh,  hát  még  nem  mosolyog- 
tam meg!  — Annyira  nem,  hogy  kevéssel  ezelőtt  fellázadt  bennem  az  anya 
s ismét  írtam  valamit.  Ezt : 

Ott  künn  a zuzmarás  fehér  világban  meg-meglebbenti  a szárnyát  a halál 
angyala,  — a mint  kitekintek  a fehér  porral  behintett  sejtelmes  hamvasságba, 
mintha  látnám  és  hallanám  is  suhogását  az  öldöklő-szellemek  opálos  uszá- 
lyainak, a mint  végigsöpörnek  a jégcsapos  házikók  felett  és  besiklanak  a kék- 
keretű ablakokon.  Bizony  kevés  már  az  olyan  ablak,  melyen  be  ne  szállt 
volna  egy  és  kevés  az  a ház,  melyen  difteritikus  kis  halott  ne  feküdt  volna  a 
varrottas  térítőn. 

Az  egyik  jégcsapos  házikóból  épen  most  hoznak  ki  egy  kis  kék  koporsót 
és  az  utcza  gyermeke  körülette  csoportosul  . . . 

A nép  bizalmatlansága  az  óvó  intézkedéseket  maga  ellen  irányuló  úri 
malicziának  tekinti:  «mert  hát  az  úrnak  nincs  egyéb  dolga  s mindig  azon 
töri  a fejét,  hogy  valami  hiábavalósággal  botránykoztassa  a szegény  embert !» 

A mint  egy  utczaajtóra  felragasztják  a veres  czédulát,  hogy  azt  a házat 
kerülni  kell,  mert  ott  ragályos  beteg  van.  Nosza!  a hóval  dobálózó  gyerme- 
kek nyomban  abban  hagyják  a pompás  mulatságot  és  rohannak  a ház  felé  és 
azon  havason  be  a szobába  is.  A házi  gazda  biztatja  őket : 

— Jól  tevétek,  hogy  befutátok,  nohát  nézzétek  meg  Marczikát. 

Máskülönben  ügyet  sem  vetne  rájuk,  mert  nem  a gyermeke  iránti  részvét 
szól  a szívéhez,  hanem  tetszik  neki  módfelett,  hogy  a tilalmat  megszegték. 

Jőnek  atyafi-látogatók,  almát,  rétest  hoznak  a beteg  gyermeknek,  kínálják 
is  erősen,  de  a szegény  már  nem  tud  nyelni,  hanem  azért  a nyelvével  meg- 
érint mindent  és  úgy  taszítja  el  magától,  — nem  lehet!  Aztán  az  így  meg- 
érintett gyümölcsöt,  rétest  kiosztják  a látogatók  között.  Az  első  gazda  gyer- 
mekét több  figyelem  illeti,  az  nemcsak  hogy  mindenből  kap,  de  fel  is  emelik 

a kis  haldoklóhoz,  hadd  búcsúzzék  el  tőle,  mert  úgy  sem  látja  többet.  «’Iszen 
kevés  van  már  hátra  neki:  mikor  a nap  lesuhad,  bizonyosan  kiadja  a lelkét !» 

És  senkinek,  még  az  édes  anyának  sem  jut  eszébe,  hogy  a beteg  gyermek 
még  eszméleten  van,  érti  a borzasztó  szavakat. 

Aztán  az  ágyhoz  emelt  fiúcska  a mint  lehajol,  hogy  megcsókolja  a beteg 
kis  pajtását,  a gallérából  egy  hólapda  odahull  a kis  betegre  . . . Es  a parányi 
kék  koporsókat  csak  viszik,  egyre  szállítják  a havas  temetőbe  . . . 

Szállítják.  Szabályszerűen  meg  van  tiltva,  hogy  a ragályos  hullákat  kézén 
vigyék,  azért  felteszik  a koporsót  a szekérre  és  ugyanarra  a szekérre  felülnek 
épen  annyin,  a mennyin  csak  feltérnek;  már  csaknem  leszorítják  a kicsi 
koporsót,  a min  úgy  segítenek,  hogy  két  asszony  a térdére  kapja,  a többi 
pedig  ül  egymás  hátán.  A gyermekek  is  felcsipeszkednek  s hogy  le  ne  po- 
tyogjanak, ugyancsak  belekapaszkodnak  a kicsi  koporsóba.  És  a mint  így 
haladnak  az  ablakom  előtt,  egyszerre  csak  valami  nagyon  hideg,  nagyon 
kellemetlen  belekap  a szívembe:  Hát  ezt  a népet  szerettem  én  olyan  igaz 
lelkestiltséggel  ? Olyannal,  hogy  annak  a melege  érlelte  terebélyes  fává  a 
varrottas  házi  ipart  . . . 

A hó  sűrűn  hullt  és  az  anya  elkezdi  töríilgetni  a szemét;  de  én  tudom, 
hogy  csak  a havat  törli.  Tudom,  mert  hallottam  az  ellenszegülését,  mikor  a 
gyermekéhez  doktort  ajánlottak: 

- Jut  is,  marad  is ! — vetette  oda  durczásan. 

De  még  ha  nem  hallom  is  ezt,  akkor  is  bizonyosan  tudnám,  hogy  az 
az  anya,  a ki  megengedi  két  szép  gyermekének  — azoknak,  a kik  maradtak  — 
az  irtóztató  ragályt  rejtő  koporsóra  borulni,  az  már  csak  a havat  és  nem  az 
igaz  könyet  törli  a szeméből. 

Sűrű,  homályos  fehér  fátyol  takarja  el  a távozó  halottas  szekeret,  de  én 
még  tovább  fogom  látni  ezt  a képet,  s ha  egykor  ismét  meleg  hevület  lepne 
meg  az  én  részemért,  bizonyosan  a fehér  habtengerben  ott  fog  ringani  egy 
kis  kék  koporsó,  melybe  az  anya  szemeláttára  fogódzik  két  üde  arczú  gyer- 
meke . . . 

Bizonv  mégis  jobb  az,  ha  az  ember  csak  a népszínművekből  ismeri  ezt 
a véréből  való  vért : a népet.  Lehet,  hogy  akkor  még  roszabb  novellákat  ír 
róluk;  de  legalább  nem  szorítja  szívét  egy  nagyon  fájó  érzés  . . . 

* 

Mily  különös  összetalálkozása  a véletlennek ! Midőn  épen  idáig  értem, 
hoznak  egy  durva  papírra  írt  czédulát,  melyre  szórul-szóra  ezek  voltak  írva : 

«Bús  levelem  és  szomorú.  Nagyságos  asszonyunk!  Csókolom  a kezét, 
nincs  többé  Nagy  Kata,  mert  meghalt!  Instálom  alássan  ki  az  nagyságos 
asszonyt  és  tanácsolja  meg,  hogy  mi  legyen  belőlem.  Koporsót  is  instálok 
alássan  és  csókolom  a kegyes  kezeit  Korpos  György  Körösfőn. » 

Hogy  ki  volt  az  a Nagy  Kata?  Egyszerű  szegény  paraszt  asszony  volt, 
a hűségnek,  az  önfeláldozásnak,  a nemes  jószívűségnek  egy  olyan  igaz  gyöngye, 
a milyet  csak  nagyon  ritkán  lehet  találni,  érdemes  is  rá,  hogy  megható 
történetéből  egy  pár  jellemző  vonást  elmondjak  a szegény  jó  teremtés  em- 
lékére. 

Széles  körben  ismerték  a hűséges  Nagy  Katát,  a ki  tizennégy  évig  volt 
hűséges  cselédünk.  Serdülő,  ragyogó  kékszemű  szőke  leányka  volt,  mikor  be- 
fogadtam ; egyszer  — úgy  tíz  év  múltán  — így  szólt  hozzám : 

— Instálom,  vájjon  még  most  se  menjek  férjhez?  A mostani  kérőm 
olyan  becsületes  jó  legény,  a ki  meg  fogja  becsülni  az  én  édes  anyámat  s 
nem  nézi  majd  rósz  szemmel  azt  a szegény  nyomorék  testvéremet.  Nem 
vagyok  már  épen  fiatal  s tartok  tőle,  hátha  későbben  nem  akad  ilyen  kérőm ; 
mindazáltal  úgy  cselekszem,  a mint  parancsolja  . . . 

— Menj  hozzá,  Kata. 

Hej ! pedig  mint  fájt  a szívem,  mikor  ezt  mondtam,  mert  bizonyosan 
tudtam,  hogy  nekem  aztán  igazán  nem  akad  soha  ilyen  cselédem. 

Hozzá  ment  és  lett  belőle  egy  olyan  gyöngéd  feleség,  páratlan  anya, 
önfeláldozó  leány  és  testvér,  a milyen  csak  nagyon,  nagyon  ritkán  akad  még 
a mívelt  egyének  között  is.  El  lehet  képzelni,  mennyire  szerette  a maga  gyer- 
mekeit, mikor  a más  árváit  is  támogatta. 

Mielőtt  hozzánk  jött  volna,  pesztra  volt  egy  családnál  két  gyermek 
mellett,  már  nálunk  lakott,  mikor  a kis  gyermek  szülői  elhaltak,  — a szegény 
jó  leány,  a ki  minden  fizetését  édes  anyjának  és  nyomorék  nénjének  adta, 
megvonta  magától,  a mire  úgy  vágyott : a piros  csizmát,  csakhogy  annak  az 
árát  odaadhassa  a két  kis  árvának:  «mert  instálom,  csak  én  tudom  mennyire 
szerették  szegényeket  a szülői  . . . meghasadna  az  édes  anyjok  szíve,  ha  látná 
őket  most!«  Később  a fiú  iparosságot  tanult  s mindegyre  segítette  egy  pár 
forinttal  és  addig  kért  minden  embert,  míg  a kis  leányt  árvaházba  juttatta. 
Most  ennek  a gyöngéd  szívű,  mélyen  érző  teremtésnek  maradt  árván  az  ő 
szeretett  három  kis  gyermeke. 

Mikor  jött  a hír,  hogy  nagyon  roszúl  van,  azonnal  befogattam  és  a 
vendégemmel:  Telepy  Károlynéval  kimentem  hozzá  Körösfőre.  Ott  ült  az 
ágyon,  karjai  között  tartva  kilencz  hetes  kis  fiát.  Szelid  kék  szemeiben  valami 
rémült,  éles  kifejezés  ült.  Megdöbbentem  ezen  a változáson.  Három  éves  szép 
szőke  leánykája  a fejénél  állott  a « karos  pad»-on,  öt  éves,  értelmes  arczú 
fiacskája  előmbe  futott,  a kezébe  adtam  egy  kosarat,  azonnal  kezdte  kiszedegetni 
a tartalmát  s a mint  egy  papiron  nem  talált  semmi  képet,  — mert  hát  más 
volt  annak  a papirosnak  a hivatása,  — ismét  hozzám  futott : Mamika,  mamika ! 
Ezen  nincs  kép ! 

Elmosolyogtam,  mire  az  édes  anya  szelid  feddéssel  szólt  a kis  fiához : 

— Ugyan,  ugyan  te  kis  szamár,  hát  úgy  kell  mondani  ? 

Gyarmathyné;  Tarka  képek. 

— Hadd  csak  Kata,  jól  van  az  úgy  ! . . . Megértett.  És  én  soha  sem  fogom 
elfelejteni  azt  a tekintetet,  a mint  ekkor  mélyen,  reménykedve  nézett  a 
szemembe;  megragadta  a kezemet,  odanyomta  cserepes  forró  ajkaihoz,  aztán 
remegő  hangon  mondta : 

— Oh,  hogy  az  én  jó  istenem  áldja  meg,  áldja  meg! 

A nyolczvan  éves  agg  anya  reszketve  fogódzott  a kis  bölcsőbe  s könyei  vé- 
gig folytak  a redők  között,  a nyomorék  néne  ott  zokogott  az  ajtó  mögött  . . . 

És  olvasom  a durva  papírra  írt  szavakat:  Nagy  Kata  nincs  többé!  . . . 
És  a köny  olyan  fátyol,  mely  elborítja  az  élességeket  és  azon  a fátylon  ke- 
resztül most  nem  látok  egyebet,  csak  azt  a bölcsőbe  fogódzó  remegő  agg 
asszonyt,  a zokogó  nyomorékot,  a három  szőke  kis  árvát,  a kinek  az  édes 
anyjánál  hűségesebb  teremtés  még  nem  született:  a népből  most  ezt  látom.., 
S ez  visszaad  a régi  hitből,  rajongó  szerétéiből  annyit,  a úri  megnyugtat  . . . 
és  az  olyan  jó,  ha  az  ember  szeretheti  tovább  a maga  magyar  véreit! 


A FODOR-VÁSZON. 

A nép  leányainál  általában,  de  különösen  a kalotaszeginél  felette  nagy 
szerepet  játszik  a kender,  a vászon.  Századokon  keresztül,  ivadékról-ivadékra 
tapadt  a leikökhöz  a kender  selymes  szála  és  vérükké  vált  a vászon-kultusz, 
annyira  egygyé  forrtak  már,  hogy  el  sem  lehetne  őket  szakítani  egymástól. 

A kenderföldből  hajt  ki  egy-egy  esztendőre  való  remény,  öröm  és  szóra- 
kozás. Kezdetét  veszi  a nyüvésnél,  mikor  minden  kitépett  szálhoz  oda  van 
fűzve  egy-egy  kellemes  terv,  egy  teljesülésre  váró  remény  s míg  gúlába 
gyűl  «a  virágos  fő»,  daltól  cseng  a táj.  Áztatás  alkalmával  tiszta  vizet  bocsá- 
tanak a zöld  füves  «tók»-ba,  s mikor  a berakott  kendert  megnyomtatják  súlyos 
kövekkel,  a kinek  bánata  van,  úgy  érzi,  hogy  könnyebb  lett  a szíve ; mintha 
a búnak  egy  részét  odatemette  volna  a kő  alá,  hadd  ázzék  az  is ; mert  a 
kendermunka  megkétszerezi  az  örömet,  felére  osztatja  a bánatot. 

És  a guzsaly  olyan  szórakoztatója  a tíz  éves  leánykának,  mint  a hetvenes 
aggnak.  A fonal  vékony  szálába  beleserül  a múlt  édes  emléke,  a jövő  aranyos 
reménye.  A nagyanya  mesél  a fonóház  tündérvilágáról,  hova  a kis  lány  repeső 
szívvel  vágyik,  mert  ott  van  a fiatalság,  az  élet,  a szerelem  ...  A fonal  osz- 
továtára  kerül : kattog  a lábító,  nyílik  a nyüst  és  az  aranyfényű  sikátoron  át 
meg  át-futkos  a vetéllő  és  beleszövi  a szálak  közé  minden  gondolatát  a szö- 
vőnek. Majd  mikor  az  unoka  kelengyéjébe  kerül  a fodor- vászon,  még  akkor  is 
ráemlékezik,  hogy  mikor  azt  a darabot  szőtte,  mit  remélt,  min  bánkódott. 

Szóval  a szép  vászon  betetőzése  a paraszt  asszony  jó  gazdasszonyságának ; 
a szorgalom  jutalma  és  a törekvés  diadala  az,  De  hát  voltaképen  mi  a kalota- 

szegi  vászon  szépsége?  Az,  hogy  fodor  legyen,  «mint  a bors»,  és  sárga  legyen, 
«mint  a viasz. » A ki  ilyet  nem  tud  szőni,  az  nem  tud  semmit!  Pedig  az  az 
eredeti  fodrosság,  — melyet  különösen  az  angol  annyira  szépnek  tart,  — nem 
a szövéstől,  hanem  a fonal  mód  nélkül  való  megsérülésétől,  azután  pedig  a 
«beverés»-től  függ.  Minthogy  ebben  a könyvben  minden  út  a varrottashoz  visz, 
tahát  ezen  az  úton  lássuk  a vászon  fodorítását  is. 

A népiparosok  hozzák  a bevégzett  munkát,  melyet  nem  siettet  senki, 
varrhatják  akkor,  mikor  nekik  könnyebbségükre  van,  a nagy  halom  munka, 
mint  egv  óriási  szemétdomb,  tornyosul  nem  épen  előnyére  a házi  tisztaságnak ! 
Szép  a varrottas,  de  olyan  szennyes,  hogy  csak  gyakorlott  szem  látja  benne 
a jó  munkát",  — bizonv  sarlót,  kapát  forgatva,  szénagyűjtés  idején  minden 
negvedórában  ledobva  a munkát,  nem  is  lehet  az  másként.  De  az  sem  lehet, 
hogy  én  a szülővidékem  híres  varrottasát  így  bocsássam  világgá ; még  ha  szeny- 
nves  nem  lenne,  úgy  sem  tehetném,  mert  a fodor- vászon  akkor  lesz  fodor 
vászon,  ha  egyszer  vízben  jár. 

óriási  munka  ezt  a szemét-halmot  « beveretni ».  Hogy  mi  az  a beveretni  ? 
Hát  az  a fodor-vászon  az,  hogy  minden  egyes  kis  darabot,  a legparányibb 
gyümölcskendőcskét  is  félnyirkosan  legalább  egy  negyed  óráig  mosódeszkához 
csapkodni,  míg  egyszer  csak  összefut  s kész  a fodrosság,  a mi  aztán  nem 
múlik  el  soha  többé,  az  így  « bevert » varró ttast  azután  leöntik  gyönge  lúggal.  (El 
lehet  képzelni,  hogy  az  a pamut,  a mi  mind  e kínzások  daczára  virító  színét 
megtartja  — már  pedig  megtartja  — mily  finom  lehet!) 

És  most  kerül  a sor  a sulykolásra.  Nyárban  ez  kellemes  mulatság,  magam 
is  elnézem  gyakran  s csaknem  megkívánom  mint  állnak  az  asszonyok  a kis 
patakban  s lábaikat  köriiltánczolják  a tiszta,  hús  fodrocskák;  de  annál  keser- 
vesebb mulatság  ez  télen:  a barna  sulykokra  ragyogó  jéglemez  borul,  az 
asszonyok  előköténye  mint  egy  jégtábla,  meredten  áll  és  minden  mozdulatra 
csattog ; a varrottas  csúcsokra  fagyva  tornyosul  a kosarakban  s a piros  virá- 
gokon (de  még  a kékeken,  sőt  fehéreken  is!)  csillámol,  leng  a zúzmara  tollas 
dísze.  De  csak  kienged  és  megszárad  a varrottas  is  és  a vászna  sárgán,  fod- 
rosán a varrása  tömören,  virítóan  útra  kel:  még  pedig  diadalmas  hódító  útra! 
Leginkább  Amerikában  és  Angliában  hódít  a fodor-vászon  s míg  az  amerikai 
mindent  elkövet,  — természetesen  siker  nélkül,  — hogy  utánozza,  addig  az 
angol  Lady,  már  mint  a Lord  Fitzwilliam  hitvese  is,  azt  írja  nekem,  hogy : a fodor- 
vászon  függönyei  utánozhatatlan  remek  eredetiségek  ...  és  a Ladynek  fényes 
otthonát  több  ily  remek  eredetiség  díszíti : három  termében  van  varrottas 
függöny.  A fiatal  gróf  Teleki  Sándorné  vezette  oda. 

És  hogy  mindezeket  így  elmondana,  bizony  nem  a dicsekvés  késztetett 
arra,  hanem  az  önérzetes  igazságszeretet  s tán  a hazugságnak  gyűlölete ; mert 
ennek  az  ügynek  is,  mint  minden  jónak,  megvannak  a maga  hamis  prófé- 
tái ..  . És  az  igazság,  rövidre  fogva,  ez : a varrottast  már  senki  sem  varrta 

ezen  a vidéken,  csak  az  úgynevezett  « fehéres  »-t  vőlegényingekre  és  meny- 
asszonylepedőkre ; én  varrattam  az  első  darabot  herczeg  Eszterházy  Pálnénak; 
azután  megvásároltam  a régi  mintákat:  nagyon  drága  ('hajtásos  lepedői) -két, 
('ágyfűtűl  valói) -kát  és  párnacsúpokat,  hogy  odaadhassam  mintául.  Azokat  a 
mintákat  pedig  varrták  az  ugyancsak  tőlük  vett  fodorvászonra,  s mikor  a mun- 
kát behozták,  fizettem  azonnal,  még  csak  nem  is  sejtve,  hogy  mikor  és  ki 
ki  fogja  azokat  megvenni.  S mikor  már  ezerek  feküdtek  a varrottasban,  akkor 
sem  jutott  eszembe  segélyt  kéregetni  — a mit  igaz,  hogy  el  sem  is  fogadtam 
volna ! 

Most  már  a nagy  áldozatok  árán  vert  úton  könnyű  haladni,  rontani  is 
lehet,  de  azért  ez  a házi  ipar,  'melynek  főereje  a vászonban  rejlik,  mégis 
csak  megvan  és  sok  szegény  családnak  fog  még  kenyeret  adni.  Ügy  legyen  ! 

